**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2022, ημέρα Πέμπτη και ώρα 13.10΄, στην Αίθουσα της Γερουσίαςτου Μεγάρου της Βουλής,συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις».

Στη συνεδρίαση παρέστησαν η Υπουργός Παιδείας και Θρησκευμάτων, κυρία Νίκη Κεραμέως, ο Υφυπουργός Παιδείας και Θρησκευμάτων, κ. Ευάγγελος (Άγγελος) Συρίγος, ο Υφυπουργός Ανάπτυξης και Επενδύσεων, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βλάσης Κωνσταντίνος, Σενετάκης Μάξιμος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Ράπτη Ελένη, Σκόνδρα Ασημίνα, Στυλιανίδης Ευριπίδης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Γκιόκας Ιωάννης, Ασημακοπούλου Σοφία – Χάιδω, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, σας καλωσορίζω στη συνεδρίαση της Διαρκούς Επιτροπής Μορφωτικών Υποθέσεων της Βουλής, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις».

Θα ξεκινήσουμε με τον προγραμματισμό των επόμενων συνεδριάσεων της Επιτροπής. Η πρόταση του Προεδρείου είναι η δεύτερη συνεδρίαση, με την ακρόαση των εξωκοινοβουλευτικών προσώπων, να γίνει αύριο το πρωί, Παρασκευή 8 Ιουλίου και ώρα 09:00 και να ακολουθήσει η τρίτη συνεδρίαση, με τη συζήτηση επί των άρθρων, στις 13:00. Η τέταρτη συνεδρίαση, με τη β΄ ανάγνωση, να γίνει τη Δευτέρα, 11 Ιουλίου και ώρα 13:00. Όλες οι συνεδριάσεις θα γίνουν στην αίθουσα της Γερουσίας.

Η Διάσκεψη των Προέδρων έχει αποφασίσει να συζητηθεί το νομοσχέδιο στην Ολομέλεια, την Τετάρτη και την Πέμπτη και, αν χρειαστεί, και Παρασκευή. Οπότε, συμφωνούμε και καθορίζονται οι επόμενες συνεδριάσεις της Επιτροπής, όπως ανέφερα προηγουμένως.

Πριν δώσουμε τον λόγο στην κυρία Υπουργό, θα ήθελα να ζητήσω από τους Εισηγητές και τους Ειδικούς Αγορητές να καταθέσουν λίστα, με τους προτεινόμενους φορείς, μέχρι και την ολοκλήρωση της αγόρευσης της Ειδικής Αγορήτριας του ΚΙΝΑΛ, της κυρίας Κεφαλίδου. Άρα, μέχρι την ολοκλήρωση της τρίτης εισήγησης, να έχετε καταθέσει τη λίστα με τους φορείς, που προτείνονται, για να κληθούν αύριο το πρωί.

Κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το παρόν νομοθέτημα, εισηγούμαστε, όπως ακριβώς είχαμε δεσμευτεί, έναν νέο νόμο - πλαίσιο για τα Πανεπιστήμια. Ένα νέο νόμο πλαίσιο, ο οποίος κωδικοποιεί την υφιστάμενη νομοθεσία, σχετικά με τη λειτουργία των Πανεπιστημίων, καθορίζει ένα σαφές νομικό πλαίσιο για ζητήματα, που, για χρόνια, είχαν μείνει αρρύθμιστα και παρέχει νέες δυνατότητες στα Πανεπιστήμια, στους φοιτητές, στους πανεπιστημιακούς και στους πολίτες.

Είναι το όγδοο, κατά σειρά, πολυνομοσχέδιο του Υπουργείου Παιδείας και Θρησκευμάτων, κατά την τελευταία τριετία και με αυτό υλοποιούμε πλέον το σύνολο των βασικών προεκλογικών μας δεσμεύσεων, στον τομέα της παιδείας.

Τα τελευταία τρία χρόνια, εργαστήκαμε, εντατικά και μεθοδικά, παρά τις πολύ μεγάλες δυσκολίες της πανδημίας, η οποία επηρέασε και την εκπαίδευση, παγκοσμίως, ώστε να υλοποιήσουμε μία ευρεία οριζόντια αναβάθμιση της ποιότητας της εκπαίδευσης, που θα εξασφαλίζει στη νέα γενιά περισσότερα και καλύτερα εφόδια, για το παρόν και το μέλλον.

Θα θυμίσω μόνο ενδεικτικά μεταρρυθμίσεις, που γίνανε, τα τρία αυτά χρόνια. Από την υλοποίηση του νηπιαγωγείου, από τα τέσσερα έτη, για όλους, τα αγγλικά από το νηπιαγωγείο, τα νέα προγράμματα σπουδών, 25.000 διορισμούς μόνιμων εκπαιδευτικών, 1.100 θέσεις ψυχολόγων και κοινωνικών λειτουργών, νέες εκπαιδευτικές θεματικές στο σχολείο από το νηπιαγωγείο, έως και το γυμνάσιο, διπλασιασμός του δικτύου των Πρότυπων και Πειραματικών Σχολείων, ενίσχυση ενταξιακής εκπαίδευσης, συμπερίληψη μαθητών με αναπηρία και μαθητών προσφύγων, αξιολόγηση σχολικής μονάδας, ενίσχυση παιδαγωγικής, διοικητικής και οικονομικής αυτονομίας των σχολείων, ψηφιακός μετασχηματισμός της εκπαίδευσης, αναβάθμιση και επέκταση του ολοήμερου.

Στην επαγγελματική εκπαίδευση. Πρότυπα Επαγγελματικά Λύκεια για τη διάχυση πρακτικών αριστείας, νέο μοντέλο διοίκησης, για χάραξη στρατηγικής, βάσει αναγκών, εθνικής και τοπικής οικονομίας, αμειβόμενη πρακτική άσκηση για περίπου 8.000 καταρτισμένους ΔΙΕΚ, ενίσχυση εξωστρέφειας και συνεργασιών με ΑΕΙ, με ιδιωτικούς φορείς, νέες καινοτόμες δομές επαγγελματικής εκπαίδευσης, πέρα από τα πρότυπα ΕΠΑΛ, τα θεματικά και τα πειραματικά ΙΕΚ, φοιτητικό στεγαστικό επίδομα και στους σπουδαστές ΙΕΚ, 114 εκατ. ευρώ για σύγχρονο εξοπλισμό στα Εργαστηριακά Κέντρα δομών (Ε.Κ), εθνικό πλαίσιο προσόντων.

 Και στα Πανεπιστήμια. Χρηματοδότηση, βάσει αντικειμενικών και ποιοτικών κριτηρίων, αναδιάρθρωση ακαδημαϊκού χάρτη για πιο βιώσιμα και ποιοτικά τμήματα, αντιμετώπιση φαινομένων βίας και ανομίας, με την αποκατάσταση του ασύλου στην πραγματική του έννοια.

Αξιολόγηση από την Εθνική Αρχή Ανώτατης Εκπαίδευσης, ελάχιστη βάση εισαγωγής, ανώτατο χρονικό όριο φοίτησης, πλαίσιο εξωστρέφειας και διεθνοποίησης, ενίσχυση αυτονομίας και μείωση γραφειοκρατίας, απλοποίηση του πλαισίου λειτουργίας των ΕΛΚΕ, σύνδεση των ΑΕΙ με την αγορά εργασίας και επιχειρηματικότητα.

Κυρίες και κύριοι, βασική φιλοσοφία, που διέπει το παρόν σχέδιο νόμου, είναι η δημιουργία Πανεπιστημίων, τα οποία θα είναι πιο ποιοτικά, πιο λειτουργικά, πιο αξιοκρατικά πιο αυτόνομα, πιο εξωστρεφή. Στόχος μας είναι να δώσουμε νέες δυνατότητες στα πανεπιστήμια μας, να τα ενδυναμώσουμε, ώστε να ξεπεράσουν τις παθογένειες του χθες, να ανταποκριθούν στις ανάγκες του σήμερα και να καινοτομήσουν με το βλέμμα στραμμένο στις εξελίξεις στο αύριο.

Θα έλεγα ότι οι διατάξεις μπορούν να ταξινομηθούν σε τέσσερις βασικούς άξονες και τέσσερις άξονες έχουν ως εξής:

Πρώτος άξονας, η αναβάθμιση της ποιότητας των πανεπιστημίων. Πώς την επιδιώκουμε; Με εκσυγχρονισμό των προγραμμάτων σπουδών, με το εσωτερικό Erasmus, με την ενίσχυση πρακτικής άσκησης, με κοινά και διπλά προπτυχιακά προγράμματα σπουδών, με προγράμματα σπουδών δευτερεύουσας κατεύθυνσης, στο εξωτερικό γνωστά ως Minor Degrees, με επαγγελματικά μεταπτυχιακά, με βιομηχανικά διδακτορικά, με αξιοποίηση των νέων τεχνολογιών στη διδασκαλία, με νέο πιο αξιοκρατικό, πιο διαφανές σύστημα εκλογής και εξέλιξης καθηγητών, καλύτερη ποιότητα σπουδών, πιο αξιοκρατική επιλογή προσωπικού, προώθηση της έρευνας και της καινοτομίας ωθούν προς τα πάνω τα ιδρύματα μας, αξιοποιώντας τα συγκριτικά τους πλεονεκτήματα και αναδεικνύοντας τις πάρα πολύ μεγάλες δυνατότητές τους.

Δεύτερος άξονας, η ενίσχυση της λειτουργικότητας και της αποδοτικότητας των Πανεπιστημίων με ένα νέο μοντέλο διοίκησης, με θέσπιση αναπτυξιακών εργαλείων για την αναβάθμιση των Πανεπιστημίων, με εκσυγχρονισμό του πλαισίου λειτουργίας των ΕΛΚΕ, με όργανα στα οποία μετέχουν και εξωτερικά μέλη από την ελληνική και παγκόσμια ακαδημαϊκή κοινότητα και την κοινωνία, με σαφείς και διακριτές αρμοδιότητες ανά όργανο, με νέα εργαλεία στρατηγικού σχεδιασμού, με ψηφιοποίηση υπηρεσιών και δομές που υποστηρίζουν την Πανεπιστημιακή κοινότητα. Θα αναφερθώ διακριτά στο θέμα του μοντέλου διοίκησης στη συνέχεια.

Τρίτος άξονας, η προώθηση της σύνδεσης με την κοινωνία με ολοκληρωμένο πλαίσιο για την παροχή υπηρεσιών των Πανεπιστημιακών εργαστηρίων και αναβάθμιση του ρόλου των κέντρων επιμόρφωσης και δια βίου μάθησης, με αξιοποίηση ερευνητικών αποτελεσμάτων, με διασύνδεση των φοιτητών με την αγορά εργασίας, με υποστήριξη για την ίδρυση νεοφυών επιχειρήσεων φοιτητών, οι λεγόμενες start ups. Καλλιεργούμε έτσι μια αμφίδρομη σχέση ανοίγοντας το σήμερα πιο κλειστό ακαδημαϊκό οικοσύστημα στην κοινωνία ακόμα περισσότερο, προσελκύοντας τους πολίτες στο Πανεπιστήμιο, αλλά και διοχετεύοντας τα αποτελέσματα της διδακτικής και ερευνητικής δραστηριότητας στο κοινωνικό σύνολο.

Τέταρτος άξονας, ο εκσυγχρονισμός του ΔΟΑΤΑΠ. Δημιουργούμε ένα νέο πλαίσιο για την οργάνωση και λειτουργία του που στοχεύει στην απλοποίηση της διαδικασίας ακαδημαϊκής αναγνώρισης τίτλων σπουδών από ιδρύματα της αλλοδαπής με στόχο τη μείωση της γραφειοκρατίας, την αποτελεσματικότερη εξυπηρέτηση των Πανεπιστημίων και του πολίτη σε θέματα αναγνώρισης τίτλων σπουδών από ιδρύματα της αλλοδαπής. Ναι, έχει συντελεστεί μια πολύ μεγάλη πρόοδος και οφείλονται θερμά συγχαρητήρια στη διοίκηση του ΔΟΑΤΑΠ για τη μεγάλη επιτάχυνση των διαδικασιών, έχουν κάνει όσα μπορούσαν με το υφιστάμενο πλαίσιο. Έχει έρθει η ώρα να αλλάξουμε αυτό το πλαίσιο, το οποίο πλέον είναι παλιό, δεν είναι το σύγχρονο που θα μπορούσαμε να έχουμε, προκειμένου ακριβώς να μπορέσουμε να προχωρήσουμε πιο δυναμικά και με πολύ καλύτερη εξυπηρέτηση του πολίτη στον τομέα της αναγνώρισης των πτυχίων του εξωτερικού. Απαιτείται, λοιπόν, προσαρμογή του στο διεθνές περιβάλλον, στο ευρωπαϊκό περιβάλλον και η απλοποίηση των διαδικασιών αναγνώριση πτυχίων της αλλοδαπής που οδηγούν σε περαιτέρω προσέλκυση ερευνητών και καθηγητών, ένα σημαντικό εργαλείο και για το brain gain, για την προσέλκυση λοιπών επιστημόνων από το εξωτερικό.

Επιπλέον, κυρίες και κύριοι συνάδελφοι, στο νόμο - πλαίσιο περιλαμβάνονται και δύο ιστορικής σημασίας ρυθμίσεις για τα θρησκεύματα. Η πρώτη αφορά τη σύσταση οργανικών θέσεων κληρικών. Πρόκειται για νομοθετική ρύθμιση χωρίς οικονομικό κόστος για το κράτος, σε ένα αρρύθμιστό εδώ και 77 χρόνια τοπίο, που είχε ως αποτέλεσμα να έχει εκδοθεί ΦΕΚ διορισμού και να μισθοδοτούνται από το δημόσιο 3.500 ιερείς, χωρίς να έχουν οργανικές θέσεις. Η λύση είναι η νομοθετική επικαιροποίηση. Πάμε να λύσουμε μια νομοθετική ανακολουθία, ώστε να αντιστοιχιστεί ο αριθμός των κληρικών, που ήδη πληρώνονται από το ελληνικό κράτος και για τους οποίους υπάρχει ΦΕΚ διορισμού, με οργανικές θέσεις, που έχουν συσταθεί με νόμιμο τρόπο, χωρίς καμία επιπλέον επιβάρυνση για τον κρατικό προϋπολογισμό.

Επιπλέον νομοθετικές ρυθμίσεις, με στόχο τον εξορθολογισμό των σχέσεων πολιτείας και Εκκλησίας, στο πλαίσιο των διακριτών τους ρόλων. Έτσι, για πρώτη φορά, η πολιτεία κλειδώνει τον δυνητικό αριθμό μισθοδοτούμενων από τον κρατικό προϋπολογισμό ιερέων. Η μεταβολή του αριθμού των μητροπόλεων ή των ενοριών ή των ορίων τους δεν θα δημιουργεί καμία υποχρέωση και δεν θα συνεπάγεται καμία σύσταση οργανικής θέσης κληρικού. Οι προσλήψεις κληρικών εντάσσονται ρητά στη διαδικασία, που προβλέπει ο νόμος για τον ετήσιο προγραμματισμό ανθρώπινου δυναμικού της δημόσιας διοίκησης και, για πρώτη φορά, δίνεται η δυνατότητα στην Εκκλησία να προσλαμβάνει κληρικούς, που πληρώνει η ίδια, χωρίς να γεννάται καμία υποχρέωση του δημοσίου.

Με τη δεύτερη ρύθμιση του τομέα των θρησκευμάτων, θεσμοθετείται η ιδιαίτερη νομική προσωπικότητα των μητροπόλεων της Δωδεκανήσου και της πατριαρχικής Εξαρχίας της Πάτμου και ρυθμίζονται όλες οι διαδικασίες, που τις αφορούν, σε πλήρη συμφωνία, με το άρθρο 3 του Συντάγματος. Το νομικό αυτό καθεστώς είναι αρρύθμιστο από το 1947. Για 77 ολόκληρα χρόνια, υπήρχε αυτό σε εκκρεμότητα, υπήρχε σε μία γκρίζα ζώνη, την οποία ερχόμαστε και λύνουμε πλέον οριστικά, για να υπάρχει απόλυτη διαφάνεια και ένα πλήρες πλαίσιο για τις Μητροπόλεις των Δωδεκανήσων.

Άλλες ρυθμίσεις του νομοσχεδίου αφορούν σε ένα ενιαίο σύστημα εισαγωγής στα μουσικά τμήματα της χώρας, την ποιοτική αναβάθμιση και χρονική επέκταση του ολοήμερου σχολείου. Θα έχουμε χρόνο, κατά την επεξεργασία του νόμου - πλαισίου και στην επί των άρθρων συζήτηση να αναπτύξουμε και περαιτέρω τις προβλέψεις.

 Θέλω να κάνω μια ιδιαίτερη αναφορά στα θέματα της διαβούλευσης. Η διαβούλευση υπήρξε μακρά και γόνιμη. Όπως ξέρετε, τα νομοσχέδια μένουν, συνήθως, 2 εβδομάδες. Κατόπιν αιτήματος πανεπιστημιακής κοινότητας, παρατείνουμε, αλλά, βεβαίως, η διαβούλευση ξεκινάει πολύ πιο νωρίς. Είναι, ήδη, δύο χρόνια οι συζητήσεις, που διαρκούν με την ακαδημαϊκή κοινότητα, με την πανεπιστημιακή κοινότητα και συνεχίζονται και μετά το πέρας της τυπικής διαβούλευσης. Πρέπει να σας πω ότι ενσωματώσαμε πολλά, αν και η συμμετοχή ήταν σχετικά χαμηλή στη διαβούλευση. Από τις χαμηλότερες στα νομοσχέδια του Υπουργείου Παιδείας. Σε τρεις εβδομάδες, αν θυμάμαι καλά, είχαμε περίπου 1.600 σχόλια, όταν σε άλλα νομοσχέδια του Υπουργείου Παιδείας είχαμε πάνω από 1.100 την ημέρα. Θυμίζω, στο νομοσχέδιο της αξιολόγησης, είχαμε περίπου 1.100 σχόλια την ημέρα. Εδώ είχαμε 1.600 σύνολο σε τρεις εβδομάδες.

 Ενσωματώσαμε πάρα πολλά από τα σχόλια, που έχουμε λάβει από τα πανεπιστήμια και θα πω κάποιες ενδεικτικές αλλαγές, που έχουμε επιφέρει στο νομοσχέδιο, σε σύγκριση με τη διαβούλευση.

 Έχουμε ενσωματώσει την υποχρεωτικότητα του εκτελεστικού διευθυντή, τη δυνατότητα μονιμοποίησης επικούρων καθηγητών, στη βάση προσόντων, που έχουν αποκτήσει από τον ορισμό τους, κατόπιν εκτενούς συζήτησης, που έγινε με τα πανεπιστήμια, την προσαρμογή του νέου μοντέλου διοίκησης σε πανεπιστήμια με κάτω των 40 μελών ΔΕΠ. Αυτή είναι μια συζήτηση, που έγινε με τα μικρότερα πανεπιστήμια της χώρας, το πώς θα προσαρμοστεί το μοντέλο διοίκησης. Τον συνυπολογισμό στις υποχρεώσεις των μελών ΔΕΠ και της διδασκαλίας σε μεταπτυχιακά προγράμματα σπουδών, τη δυνατότητα και σε αναπληρωτές καθηγητές να είναι υποψήφιοι για τη θέση κοσμητόρων.

Να κάνω μια ειδική αναφορά εδώ στην πρόταση του Προέδρου του ΠΑΣΟΚ – ΚΙΝΑΛ, του κ. Ανδρουλάκη. Κατόπιν της πρότασής του, σχετικά με την πρόβλεψη ότι για την εκλογή σε νέα θέση μέλους ΔΕΠ, κάτι το οποίο το έχουμε ενσωματώσει πλέον στο νομοσχέδιο, κατόπιν, όπως είπα, της πρότασης του κυρίου Ανδρουλάκη, προβλέφθηκε ότι για την εκλογή σε νέα θέση μέλους ΔΕΠ, όπου ο υποψήφιος θα πρέπει απαραιτήτως να έχει ολοκληρώσει τουλάχιστον έναν από τους τρεις κύκλους σπουδών εκτός του ιδρύματος, στο οποίο επιθυμεί να εκλεγεί, με εξαίρεση περιπτώσεις, όπου ο υποψήφιος έχει απασχοληθεί τουλάχιστον, για δύο έτη, μετά τη λήψη του διδακτορικού του σε άλλο πανεπιστήμιο ή ερευνητικό ή τεχνολογικό φορέα της ημεδαπής από αυτό, που φοίτησε ή έχουν παρέλθει τουλάχιστον πέντε χρόνια από τη λήψη του διδακτορικού. Είναι μια ρύθμιση, που στο εξωτερικό, την γνωρίζουμε ως το non breeding, που εφαρμόζεται, σε πάρα πολλές χώρες στο εξωτερικό, προκειμένου ακριβώς οι υποψήφιοι για τις θέσεις μελών ΔΕΠ να έχουν παραστάσεις και από άλλους επιστημονικούς φορείς και από άλλα πανεπιστήμια και από άλλα ερευνητικά κέντρα.

Κυρίες και κύριοι συνάδελφοι, αφού παρέθεσα συνοπτικά τις βασικές ρυθμίσεις του νόμου, θα ήθελα να αναφερθώ διακριτά στο νέο σύστημα διοίκησης των πανεπιστημίων, που είναι και το τμήμα του νόμου – πλαισίου, που θα έλεγα ότι συγκεντρώνει τις διαφορετικές απόψεις και βεβαίως, για το οποίο έχουν ακουστεί και θέσεις από την Αντιπολίτευση. Ας βάλουμε το θέμα στη σωστή του διάσταση.

Το νομοσχέδιο, όπως ξέρετε, είναι πάνω από 450 άρθρα. Στην πάρα πολύ μεγάλη πλειοψηφία των διατάξεων, δεν έχουν ακουστεί αντίθετες θέσεις. Δεν έχουν ακουστεί αντίθετες θέσεις για το εσωτερικό Erasmus, για τα κοινά πτυχία, για τα διπλά πτυχία, για όλες αυτές τις νέες δυνατότητες, που δίνουμε στους φοιτητές και αυτό επισημαίνει και η Σύνοδος των Πρυτάνεων, η οποία δηλώνει ότι είναι θετική στη μεγάλη πλειονότητα των διατάξεων του νομοσχεδίου. Άρα, στην πολύ μεγάλη πλειονότητα των διατάξεων, φαίνεται να υπάρχει μία σύμπνοια. Πάντως, δεν βλέπουμε συζήτηση επί των διατάξεων αυτών, που για εμάς είναι καίριας σημασίας, καθώς δίνουν νέες δυνατότητες στους φοιτητές, στους καθηγητές, στο προσωπικό των πανεπιστημίων. Η Σύνοδος, λοιπόν, είπε ότι συμφωνεί με τους τρεις από τους τέσσερις άξονες του σχεδίου νόμου, ενώ εξέφρασε τον προβληματισμό της για το μοντέλο διοίκησης και η κοινή γνώμη, όπως φαίνεται, κινείται στην κατεύθυνση της καθολικής αποδοχής αυτών των μεταρρυθμίσεων και μάλιστα, διακομματικά. Έρευνα της εταιρείας MARC, που διεξήχθη, σε πάνω από 1.000 νοικοκυριά, καταδεικνύει την ευρύτατη συμφωνία των ερωτηθέντων, με τις βασικές ρυθμίσεις του Υπουργείου. Θέματα, όπως η πρακτική άσκηση των φοιτητών, με 83,4% θετικά, το νέο σύστημα επιλογής καθηγητών 77,4% θετικά από τα 100, η ελευθερία επιλογής μαθημάτων για τους φοιτητές από άλλα τμήματα 76,7% θετικές γνώμες, θετικές και μάλλον θετικές, η απόκτηση διπλού πτυχίου σε δύο σχετικές επιστήμες, ας πούμε μαθηματικά και οικονομικά, σχεδόν 77% θετικές και μάλλον θετικές, το εσωτερικό Erasmus σε ποσοστό 75,3%, η θέσπιση βιομηχανικών διδακτορικών.

Κάτι το οποίο έχει, νομίζω, πολύ μεγάλο ενδιαφέρον, είναι ότι σύμφωνα με την έρευνα, η απήχηση των αλλαγών αυτών είναι διακομματική, αφού εκτός από ψηφοφόρους της Νέας Δημοκρατίας και του ΚΙΝΑΛ, του ΣΥΡΙΖΑ και του Κ.Κ.Ε. και άλλων μικρότερων κομμάτων, δηλώνουν, με βάση την ψήφο τους, στις τελευταίες εκλογές ότι διάκεινται θετικά στις αλλαγές, που ανέφερα. Θα πω ενδεικτικά ότι το 81,4% του ΣΥΡΙΖΑ και το 81,2% των ψηφοφόρων του ΚΙΝΑΛ συμφωνούν με τις ρυθμίσεις για την πρακτική άσκηση. Υπέρ του νέου συστήματος επιλογής καθηγητών των πανεπιστημίων, τάσσεται το 74,9% των ψηφοφόρων του ΣΥΡΙΖΑ και 79,1% ψηφοφόρων του ΚΙΝΑΛ και 61,9% του Κ.Κ.Ε.. Για το ελληνικό Erasmus 74,9% του ΣΥΡΙΖΑ, 66,7% του ΚΙΝΑΛ, 76% του Κ.Κ.Ε.. Θα ήθελα με πολύ μεγάλο ενδιαφέρον, να ρωτήσω και να ζητήσω από τους Βουλευτές της Αντιπολίτευσης να τοποθετηθούν, αν συμφωνεί η παράταξη τους, αν συμφωνούν με αυτές τις ρυθμίσεις, που δίνουν νέες δυνατότητες για τους φοιτητές μας, ρυθμίσεις, όπως το εσωτερικό Erasmus, όπως τα κοινά πτυχία, όπως τα διπλά πτυχία, όπως η μεγαλύτερη αξιοκρατία στο σύστημα εκλογής καθηγητών και ούτω καθεξής, τις ρυθμίσεις, που αφορούν στην ενίσχυση της πρακτικής άσκησης, στην ασφαλιστική κάλυψη, στην αποζημίωση των φοιτητών. Θα θέλαμε να ακούσουμε τις θέσεις της αντιπολίτευσης, σχετικά με τις ρυθμίσεις αυτές.

Έρχομαι στο νέο μοντέλο διοίκησης, γιατί είναι επί της ουσίας οι 10 διατάξεις από τις 460, στις οποίες, ναι, υπάρχουν διαφορετικές προσεγγίσεις. Ακόμη και εκεί, βέβαια, δεν υπάρχει σύμπνοια. Δηλαδή, ακόμα και στη Σύνοδο των Πρυτάνεων, σχετικά με το μοντέλο διοίκησης, δεν υπήρχε μία άλλη γραμμή, που να διαμορφώνεται σχετικά με το προτεινόμενο μοντέλο διοίκησης. Θέλω να τονίσω τι αλλάζει, για να ακούσω, βεβαίως και τις αντιπροτάσεις σας. Σήμερα στο πανεπιστήμιο, κυρίαρχο είναι ένα πρόσωπο, ο πρύτανης. Από το ένα πρόσωπο πάμε σε ένα πιο συλλογικό μοντέλο, σε ένα 11μελές συμβούλιο διοίκησης, με εσωτερικά συστήματα ελέγχου, με πολλαπλά φίλτρα, φίλτρα συλλογικότητας, φίλτρα λογοδοσίας, φίλτρα εξωστρέφειας, με δικλείδες αξιοκρατίας και πλουραλισμού, με όρια στην εκπροσώπηση ανά σχολή, με ευθυγράμμιση με καλές διεθνείς πρακτικές. Δεύτερη διαφορά, σήμερα, δεν υπάρχει κανένα στοιχείο εξωστρέφειας στη διοίκηση. Δεν υπάρχει κάποιος εξωτερικός του πανεπιστημίου, που να συμμετέχει στη διοίκηση, ούτε ένας, κανείς. Από αυτό το μοντέλο πάμε σε ένα στοιχείο εξωστρέφειας, πάμε σε ένα μοντέλο, που ενσωματώνει την εξωστρέφεια, με δύο βασικά τρόπους, με συμμετοχή στο συμβούλιο διοίκησης και εξωτερικών μελών. Εξωτερικών, να διευκρινίσω, μπορεί να σημαίνει εκτός Ελλάδος, από πανεπιστήμια του εξωτερικού, όπως μπορεί να σημαίνει και εκτός πανεπιστημίου: Άνθρωποι των επιστημών, της τέχνης και ούτω καθεξής, διακεκριμένοι πολίτες της κοινωνίας. Άρα, από τη μηδενική εξωστρέφεια στη διοίκηση, πάμε σε ένα σύστημα, το οποίο ενσωματώνει στοιχεία εξωστρέφειας. Τρίτη διαφορά, ο πρύτανης δεν θα έχει καμία εξάρτηση από την εκλογική βάση. Στη μεγάλη πλειοψηφία των πανεπιστημίων, στην Ευρώπη, δεν υπάρχει καμία εκλογική διαδικασία για τον πρύτανη.

Στο πανεπιστήμιο - γιατί και αυτή θεωρούμε ότι είναι μια πολύ μεγάλη τομή - το ότι πλέον δεν θα υπάρχει εκλογή, από τη βάση, του Πρύτανη, αλλά θα εκλέγονται τα μέλη ΔΕΠ στο Συμβούλιο Διοίκησης. Τα μέλη ΔΕΠ θα αναδεικνύουν τα εξωτερικά μέλη και όλοι μαζί θα εκλεγούν τον Πρύτανη.

Γιατί, λοιπόν αυτή η αλλαγή; Γιατί να αλλάξουμε και να μην υπάρχει η εκλογή από τη βάση; Διότι, κυρίες και οι κύριοι συνάδελφοι, η θέση μας είναι ότι το πανεπιστήμιο δεν είναι όργανο εκπροσώπησης. Δεν είναι ,όπως η Βουλή, που είμαστε εδώ μέσα. Δεν είναι όπως η Περιφέρεια, δεν είναι όπως η δημαρχία. Δεν είναι όργανο εκπροσώπησης. Είναι επιστημονικός φορέας υψίστου επιπέδου, αλλά είναι επιστημονικός φορέας. Θεωρούμε, λοιπόν, πάρα πολύ σημαντικό ο επικεφαλής αυτού του φορέα να μπορεί να λαμβάνει ποιοτικές αποφάσεις, παραμένοντας ανεπηρέαστος από οποιαδήποτε πίεση, που μπορεί να ασκείται από μέλη του πανεπιστημίου.

Και, όπως είπα, σημαντικό στοιχείο σε όλα αυτά είναι οι διεθνείς πρακτικές. Είναι το γεγονός ότι η εκλογή του Πρύτανη, στην πλειοψηφία των πανεπιστημίων της Ευρώπης, είναι κάτι τελείως ξένο.

Τέταρτον. Η διοίκηση θα είναι πολύ ισχυρότερη, γιατί πλέον εκχωρούνται αρμοδιότητες από το Υπουργείο, από την κεντρική πολιτική σκηνή και από τον Υπουργό προς τα πανεπιστήμια, ενισχύοντας το αυτοδιοίκητο. Και να πω μερικά παραδείγματα. Πλέον το πανεπιστήμιο θα μπορεί μόνο του να ιδρύει προγράμματα σπουδών, χωρίς να απαιτείται έγκριση από τον Υπουργό ή από το Υπουργείο ή να ιδρύει και ερευνητικά ινστιτούτα. Δηλαδή, αρμοδιότητες, που, μέχρι σήμερα, υπάγονταν στην κεντρική σκηνή, υπάγονταν ως επί το πλείστον στον Υπουργό.

Θα απαντήσω σε άλλα τρία σημεία –κάποια σημεία κριτικής, που ακούγονται:

Ακούγεται ότι ο νόμος - πλαίσιο υπερρυθμίζει τα θέματα τριτοβάθμιας εκπαίδευσης και έρευνας. Το αντίθετο, κυρίες και κύριοι. Δεν έχει ξαναγίνει τόσο μεγάλη αποκέντρωση. Και, με πολύ μεγάλη χαρά, να σας παραθέσω μία-μία τις αρμοδιότητες, που επικεντρώνονται, από την κεντρική σκηνή προς τα πανεπιστήμια. Είναι γεγονός ότι όταν κωδικοποιείς, όταν βρίσκεις διατάξεις, ακόμα και του 1932, με αναφορές στο βασιλιά, διατάξεις διάσπαρτες, με ένα μόνιμο παράπονο –δικαιολογημένο – των καθηγητών, οι οποίοι μας λέγανε ότι υπάρχει ένας κατακερματισμός των νομοθετικών ρυθμίσεων και ότι χρειάζονται ένα νόμο – πλαίσιο, που να τα περιέχει όλα για τα πανεπιστήμια. Αυτό ακριβώς κάνουμε. Θεσμοθετούμε αυτόν το νόμο - πλαίσιο. Οριοθετούμε, συνολικά, το πλαίσιο, σε τομείς, που παρέμεναν σε γκρίζες ζώνες και πλέον δίνουμε και νέες δυνατότητες στα πανεπιστήμια.

Μια κριτική λέει ότι ο Πρύτανης θα είναι ταυτόχρονα ελέγχων και ελεγχόμενος. Πρώτα από όλα, εδώ να πούμε ότι υπάρχουν δύο μοντέλα διοίκησης, στην Ευρώπη. Το ένα, στο οποίο, πράγματι, υπάρχει ένα εποπτικό συμβούλιο και από κάτω υπάρχει ο πρύτανης με κάποιους αντιπρυτάνεις και το άλλο, στο οποίο ο πρύτανης συμμετέχει, ως μέλος του Συμβουλίου Διοίκησης. Θα έλεγα, μάλιστα, τα περισσότερα από τα πανεπιστήμια, που έχω δει - έχουμε κάνει μια πλήρη καταγραφή όλων των πανεπιστημίων της Ευρώπης - ο Πρύτανης συμμετέχει με κάποια μορφή στο Συμβούλιο Διοίκησης.

Και, όπως είπα, έχουμε φίλτρα. Φίλτρα, όπως το σύστημα ταξινομικής ψήφου, περιορισμένης σταυροδοσίας, το σύστημα ορίου εκπροσώπησης ανά σχολή, η δυνατότητα εκλογής του πρύτανη, με αυξημένες πλειοψηφίες και ούτω καθεξής, η δυνατότητα του Συμβουλίου να παύει τον πρύτανη, σε συγκεκριμένες περιπτώσεις, σύστημα ελέγχου της νέας μονάδας εσωτερικού ελέγχου και πολλά άλλα φίλτρα, για να θωρακίσουμε ακόμα περισσότερο αυτό το νέο μοντέλο.

Έχω ακούσει ότι αυτό το νέο μοντέλο διοίκησης δεν υπάρχει πουθενά αλλού. Όπως είπα πριν, η συμμετοχή του Πρύτανη στο Συμβούλιο Διοίκησης υφίσταται, ήδη, σε μεγάλα πανεπιστήμια της Αγγλίας, της Ισπανίας, της Γερμανίας, της Νορβηγίας και σε πολλές άλλες χώρες αντίστοιχα, όπου συμμετέχει ο πρύτανης.

Κυρίες και κύριοι συνάδελφοι, θα έχουμε την ευκαιρία για ακόμα περισσότερο διάλογο, τις επόμενες ημέρες. Είναι ένα πολύ μεγάλο έργο, αποτέλεσμα ζυμώσεων και μελέτης, το οποίο στοχεύει στη βελτίωση των Ανώτατων Εκπαιδευτικών Ιδρυμάτων, μέσα από τη θεσμοθέτηση ευκαιριών για όλα τα μέλη της ακαδημαϊκής κοινότητας, για το πανεπιστήμιο και για την κοινωνία, με την οποία πλέον το πανεπιστήμιο θα συνδιαλέγεται πολύ πιο ενεργά, θα αποκτά πολύ μεγαλύτερη αλληλεπίδραση.

Θα ήθελα, κλείνοντας, να πω ένα πάρα πολύ μεγάλο ευχαριστώ στον Υφυπουργό, κύριο Άγγελο Συρίγο, στον Γενικό Γραμματέα, κύριο Αποστόλη Δημητρόπουλο, για την εξαιρετική συνεργασία, όλο αυτό το διάστημα. Είναι μια μακρά προσπάθεια αυτή, πολλών χρόνων, για να φτάσουμε σε αυτό το τελικό αποτέλεσμα. Πολλές ευχαριστίες και στον Πρόεδρο της Επιτροπής, κύριο Βασίλη Διγαλάκη, με τον οποίο ξεκινήσαμε, από κοινού, αυτό το εγχείρημα, όταν αναλάβαμε την Ηγεσία του Υπουργείου Παιδείας, το 2019. Είναι καρπός σκληρής δουλειάς και συνεργειών, με όραμα την παροχή νέων προοπτικών, νέων δυνατοτήτων για τα πανεπιστήμιά μας, για το κοινωνικό σύνολο. Και, βεβαίως, πολλές ευχαριστίες στον Γενικό, κύριο Γιώργο Καλαντζή, για όλες τις διατάξεις και την πολύ σκληρή δουλειά για την επίλυση αυτών των δύο μεγάλων εκκρεμοτήτων, 77 ετών, σχετικά με τα θρησκεύματα.

Κυρίες και κύριοι, θα είμαστε εδώ, μαζί με τον Υφυπουργό, μαζί με τους Γενικούς, για να καταγράψουμε απόψεις, να εξετάσουμε προτάσεις σας, να ενσωματώσουμε βελτιώσεις στο σχέδιο νόμου. Έχουμε ήδη αρχίσει σε αυτή την κατεύθυνση, ενσωματώνοντας μεγάλη πλειοψηφία των προτάσεων των πανεπιστημίων, αλλά και προτάσεις ήδη γόνιμες, που μας έχουν έρθει από το κόμμα του ΠΑ.ΣΟ.Κ.-ΚΙΝ.ΑΛ.. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε. Κυρία Υπουργέ, κύριε Υφυπουργέ, κυρίες και κύριοι συνάδελφοι, βρισκόμαστε, εδώ σήμερα, για να παρουσιάσουμε το νέο νομοσχέδιο του Υπουργείου Παιδείας, με τίτλο «Νέοι ορίζοντες στα ανώτατα εκπαιδευτικά ιδρύματα, ενίσχυση της ποιότητας της λειτουργικότητας και τη σύνδεση των ΑΕΙ με την κοινωνία και άλλες διατάξεις», το οποίο εντάσσεται στο ολοκληρωμένο εκπαιδευτικό πρόγραμμα της Νέας Δημοκρατίας. Επιχειρεί βαθιές τομές για τα ελληνικά πανεπιστήμια, φιλοδοξεί να θεραπεύσει παθογένειες δεκαετιών και υλοποιεί τις προεκλογικές δεσμεύσεις του Πρωθυπουργού, Κυριάκου Μητσοτάκη, έτσι όπως τις επεξεργάστηκαν και τις διαμόρφωσαν η Υπουργός, κυρία Νίκη Κεραμέως και ο Υφυπουργός, αρμόδιος για την ανώτατη εκπαίδευση, κύριος Άγγελος Συρίγος.

Το νομοσχέδιο, εκτός από γενναία μεταρρυθμιστικό, είναι κομβικό, για δύο λόγους. Αφορά τα πανεπιστήμια, που αποτελούν τους βασικούς φορείς γνώσης, έρευνας και κοινωνικής κινητικότητας και τους νέους. Αν ήθελε κανείς να συνοψίσει το μέλλον της Ελλάδας, νομίζω ότι οι δύο αυτές έννοιες θα αρκούσαν, πανεπιστήμια και νέοι. Θα μου επιτρέψετε, κυρίες και κύριοι συνάδελφοι, προτού εισέλθουμε στις κύριες ρυθμίσεις, που προτείνει το νομοσχέδιο, να σταθούμε σε ένα σημείο, το οποίο είναι αποκαλυπτικό και αποδεικνύει το θετικό αποτύπωμα, που αφήνει στην κοινωνία, το υπό συζήτηση νομοσχέδιο.

Όπως όλοι γνωρίζουμε, το νομοσχέδιο προκάλεσε πολλά δημοσιεύματα, πυροδότησε σκληρά debates, αλλά δεν έλειψαν και τα fake news και η παραπληροφόρηση. Είναι, άλλωστε, προσφιλής μέθοδος κομμάτων της Αντιπολίτευσης, ελλείψει στέρεης και σοβαρής επιχειρηματολογίας. Παρά ταύτα, παρά το κλίμα σκληρής αντιπαράθεσης, που συγκεκριμένοι κύκλοι προσπάθησαν να καλλιεργήσουν από μικροπολιτικές σκοπιμότητες, τα ευρήματα της πρόσφατης δημοσκοπικής έρευνας της εταιρείας Marc, για λογαριασμό της εφημερίδας «Πρώτο Θέμα», που αφορούσε στις αλλαγές στην παιδεία, που προωθεί το σημερινό νομοθέτημα, είναι ιδιαίτερα εντυπωσιακά.

Η συντριπτική πλειοψηφία των συμπολιτών μας, που ψηφίζουν ΚΙΝΑΛ - ΠΑΣΟΚ και ΣΥ.ΡΙΖ.Α. συνυπογράφουν τη νέα σελίδα στα ΑΕΙ. Αναφέρω χαρακτηριστικά ότι με την ενίσχυση της πρακτικής άσκησης φοιτητών, ώστε να αποκτήσουν εργασιακή εμπειρία, συμφωνεί το 80,4% των ψηφοφόρων του ΣΥ.ΡΙΖ.Α. και το 80,8%των ψηφοφόρων του το ΠΑ.ΣΟ.Κ-ΚΙΝ.ΑΛ.. Με το νέο σύστημα επιλογής καθηγητών, συμφωνεί το 74,9% των ψηφοφόρων του ΣΥ.ΡΙΖ.Α. και το 79,1% του ΠΑ.ΣΟ.Κ.-ΚΙΝ.ΑΛ.. Με τη θέσπιση κέντρου ψυχολογικής και συμβουλευτικής υποστήριξης σε κάθε πανεπιστήμιο, για ουσιαστική στήριξη φοιτητών και πανεπιστημιακών, συμφωνεί το 85,9% των ψηφοφόρων του ΣΥ.ΡΙΖ.Α. και το 82,1% του ΠΑ.ΣΟ.Κ.-ΚΙΝ.ΑΛ.. Με το ελληνικό «Erasmus» για την κινητικότητα φοιτητών μεταξύ ελληνικών πανεπιστημίων σε προγράμματα, που τους ενδιαφέρουν, συμφωνεί το 74,9% των ψηφοφόρων του ΣΥ.ΡΙΖ.Α. και το 66,7% του ΠΑ.ΣΟ.Κ.-ΚΙΝ.ΑΛ.. Ακόμα και με τη θέσπιση του ενιαίου ψηφοδελτίου στις φοιτητικές εκλογές, επικροτεί το 50,4% των ψηφοφόρων του ΣΥ.ΡΙΖ.Α. και το 78,2% του ΠΑ.ΣΟ.Κ.- ΚΙΝ.ΑΛ.. Τα αναφέρω όλα αυτά στην αρχή της εισήγησής μου, για να αποδείξω ότι το μεγάλο μέρος της κοινωνίας, υπερκομματικά και πάνω και πέρα από ιδεολογίες και μικροσυμφέροντα, είναι υπέρ των αλλαγών, που εισηγούμαστε.

Ας δούμε, όμως, τα πράγματα από την αρχή. Γιατί η σημερινή κυβέρνηση, η Κυβέρνηση της Νέας Δημοκρατίας με πρωτοβουλία του Πρωθυπουργού Κυριάκου Μητσοτάκη, φέρνει προς ψήφιση το νέο νομοσχέδιο για την παιδεία; Γιατί είναι αναγκαίος ένας νέος νόμος - πλαίσιο; Το εν λόγω νομοθέτημα, έχει ως στόχο τη δυναμική προσαρμογή του ελληνικού πανεπιστημίου στις σύγχρονες ανάγκες της κοινωνίας, την παροχή νέων δυνατοτήτων στα πανεπιστήμια, στους φοιτητές, στους πανεπιστημιακούς, στους πολίτες. Αποσκοπεί στην προσαρμογή στις ευρωπαϊκές και διεθνείς εξελίξεις, την επίλυση χρόνιων ζητημάτων, που ήταν αρρύθμιστα ή μερικώς ρυθμισμένα, αλλά και στην κωδικοποίηση της υφιστάμενης κατακερματισμένης νομοθεσίας, για την παροχή ενός ολοκληρωμένου πλαισίου.

Θέλουμε και διεκδικούμε πανεπιστήμια αυτόνομα, ευέλικτα, εξωστρεφή, αποτελεσματικά, ανταγωνιστικά και αξιοκρατικά. Ενισχύουμε την αποκέντρωση των αρμοδιοτήτων από το Υπουργείο προς τα ίδια τα πανεπιστήμια, τη διεπιστημονικότητα, την κινητικότητα φοιτητών και ερευνητών, την ανάπτυξη συνεργασιών, την παραγωγή γνώσης έρευνας και καινοτομίας προς όφελος της κοινωνίας.

Τα οφέλη, που κομίζει το νέο νομοσχέδιο, λειτουργούν, ως πολλαπλασιαστές προόδου και ανάπτυξης. Ο νέος νόμος - πλαίσιο αναβαθμίζει την ποιότητα των πανεπιστημίων, καθιστά πιο σύγχρονα και πιο ελκυστικά τα προγράμματα σπουδών, διασφαλίζει ένα αξιοκρατικό διαφανή και αντικειμενικό μηχανισμό επιλογής και εξέλιξης των καθηγητών. Ενισχύεται η επιστημονική έρευνα και διευκολύνεται η ερευνητική δραστηριότητα, διασφαλίζεται η καλύτερη λειτουργία των πανεπιστημίων και επιλύονται παθογένειες του υφιστάμενου μοντέλου διοίκησης. Αλλάζει ο στρατηγικός σχεδιασμός των πανεπιστημίων. Τα πανεπιστήμια έρχονται πιο κοντά στην κοινωνία και τις ανάγκες της και ενισχύεται η διεθνοποίησή τους. Τέλος, θεσπίζεται η αυτοδίκαιη ακαδημαϊκή αναγνώριση των κοινών προγραμμάτων σπουδών από τον ΔΟΑΤΑΠ, χωρίς χρονοβόρες διαδικασίες και τη βάσανο της γραφειοκρατίας.

Κυρίες και κύριοι συνάδελφοι, ορισμένοι προσήψαν στο Υπουργείο Παιδείας, ότι με το παρόν νομοσχέδιο επιχειρεί να υπερρυθμίσει την πανεπιστημιακή ζωή, θυσιάζοντας τη λειτουργικότητα και την αποτελεσματικότητα, στο βωμό της γραφειοκρατίας και του συγκεντρωτισμού. Είναι, όμως, έτσι ή μήπως συμβαίνει ακριβώς το αντίθετο; Το νέο νομοσχέδιο ευνοεί την αυτονομία και την αποκέντρωση και ενισχύει το αυτοδιοίκητο των πανεπιστημίων. Μεταφέρει εξουσίες από κεντρικές υπηρεσίες και δη από το Υπουργείο Παιδείας προς τα πανεπιστήμια, προκειμένου να λαμβάνουν τα ίδια αποφάσεις, σύμφωνα με τις ανάγκες τους, τα ιδιαίτερα χαρακτηριστικά και τη φυσιογνωμία τους. Ενδεικτικά, μπορώ να αναφέρω ότι, με το υφιστάμενο καθεστώς, προβλέπεται η ίδρυση Πανεπιστημιακού Ερευνητικού Κέντρου, με νόμο και μόνο για συγκεκριμένα ΑΕΙ. Με το νέο νομοσχέδιο, δίδεται η δυνατότητα ίδρυσης Πανεπιστημιακού Κέντρου Έρευνας και Καινοτομίας, με απόφαση Συγκλήτου του ΑΕΙ. Με τα όσα ισχύουν σήμερα, προβλέπεται η λειτουργία μόνο ενός προγράμματος σπουδών, στο πλαίσιο του τμήματος, υπάρχει, δηλαδή, πλήρης ταύτιση του τμήματος με το προπτυχιακό πρόγραμμα σπουδών, ενώ, αντιθέτως, το νέο νομοσχέδιο δίνει τη δυνατότητα ίδρυσης περισσότερων προγραμμάτων σπουδών πρώτου κύκλου του ίδιου τμήματος, εφόσον υπάρχουν οι διαθέσιμοι πόροι.

Κυρίες και κύριοι συνάδελφοι, το νομοσχέδιο αυτό είναι καταλύτης και για την εξωστρέφεια του ελληνικού πανεπιστημίου, γιατί δίνει τη δυνατότητα να θεσπίζονται προγράμματα σπουδών, που επιτρέπουν συνεργασίες με πανεπιστήμια και φοιτητές του εξωτερικού, να ιδρύονται παραρτήματα ΑΕΙ στο εξωτερικό. Προβλέπεται η συμμετοχή ανθρώπων επιστημόνων από το εξωτερικό σε όργανα διοίκησης του πανεπιστημίου, ενισχύονται τα πανεπιστημιακά εργαστήρια και η έρευνα, θεσπίζεται η εξ αποστάσεως εκπαίδευση, η πρακτική άσκηση δύναται να διεξάγεται και σε φορείς της αλλοδαπής, προβλέπεται παράλληλη απασχόληση μελών διδακτικού ερευνητικού προσωπικού σε Ανώτατα Εκπαιδευτικά Ιδρύματα, θεσπίζεται ο θεσμός του Έλληνα συνεργαζόμενου καθηγητή από πανεπιστήμια του εξωτερικού, ενώ γίνεται πιο γρήγορη και αποτελεσματική η αναγνώριση πτυχίων του εξωτερικού από τον ΔΟΑΤΑΠ, με την ίδρυση του Εθνικού Μητρώου Αναγνωρισμένων Ιδρυμάτων της Αλλοδαπής και του Εθνικού Μητρώου Τύπων Τίτλων Σπουδών Αναγνωρισμένων Τμημάτων της Αλλοδαπής.

Με το νέο νόμο - πλαίσιο των τετρακοσίων εξήντα τεσσάρων άρθρων, εισάγεται ένα νέο μοντέλο διοίκησης των Ελληνικών Πανεπιστημίων, με στόχο την ενίσχυση της συλλογικότητας, της λογοδοσίας, της εξωστρέφειας και της αποτελεσματικότητας στον τρόπο λήψης αποφάσεων των ΑΕΙ. Θεσμοθετείται το Συμβούλιο Διοίκησης του Πανεπιστημίου, το οποίο αποτελείται από έξι εσωτερικά μέλη που εκλέγονται από το σύνολο των μελών ΔΕΠ του ΑΕΙ και 5 εξωτερικά μέλη, που εκλέγονται και αυτά με αυξημένη πλειοψηφία από τα αναδειχθέντα εσωτερικά μέλη. Το Συμβούλιο Διοίκησης ασκεί, κυρίως, διοικητικές, οικονομικές, διαχειριστικές και στρατηγικές αρμοδιότητες.

Ο Πρύτανης εκλέγεται, με αυξημένη πλειοψηφία από τα μέλη του Συμβουλίου Διοίκησης, στο οποίο είναι και πρόεδρος. Επιλέξιμοι για τη θέση του Πρύτανη είναι τα έξι εσωτερικά μέλη του Συμβουλίου. Δίνεται η δυνατότητα επιλογής Εκτελεστικού Διευθυντή, ο οποίος επιλέγεται από το Συμβούλιο Διοίκησης, κατόπιν δημόσιας πρόσκλησης για στελέχη αυξημένων προσόντων, εντός και εκτός του ΑΕΙ, με θητεία παράλληλη με αυτή του συμβουλίου. Το νέο μοντέλο διοίκησης επιλύει χρόνιες παθογένειες του υφιστάμενου μοντέλου, όπως το ισχύον συγκεντρωτικό σύστημα, με ισχυρό μονοπρόσωπο όργανο, τον Πρύτανη. Θεσπίζονται φίλτρα συλλογικότητας λογοδοσίας και διαφάνειας, αξιοκρατίας, εξωστρέφειας, αυτονομίας και αποκέντρωσης. Οι παραπάνω προτάσεις ευθυγραμμίζουν το πανεπιστημιακό μοντέλο διοίκησης, με διεθνείς καλές πρακτικές, καθώς πολλά πανεπιστήμια του εξωτερικού διαθέτουν δομή, συλλογικό ανώτατο όργανο διοίκησης, αντίστοιχο του Συμβουλίου Διοίκησης, του οποίου είναι μέλος ο Πρύτανης.

Σε αυτό το σημείο, καλά είναι να ξεκαθαρίσουμε ένα ακόμα μέρος του νομοσχεδίου, το οποίο απασχόλησε έντονα την κοινή γνώμη και έγινε πολύ κουβέντα γι’ αυτό, ειδικά στη φοιτητική κοινότητα. Ξεκάθαρα, λοιπόν, τονίζουμε ότι αλλάζει μεν ο τρόπος συμμετοχής και εκπροσώπησης των φοιτητών στα πανεπιστημιακά όργανα, η φωνή των φοιτητών δυναμώνει και γίνεται πιο ισχυρή και αποτελεσματική και ότι οι φοιτητικές παρατάξεις δεν καταργούνται. Οι παρατάξεις παραμένουν, οι ιδεολογίες, που εκφράζουν, το ίδιο. Όμως, θα δίνεται η δυνατότητα, με το νέο τρόπο εκλογικής διαδικασίας, στους φοιτητές να επιλέγουν τους καλύτερους εκπροσώπους τους από ένα ενιαίο ψηφοδέλτιο.

Κυρίες και κύριοι συνάδελφοι, οι γονείς και οι φοιτητές ενδιαφέρονται για το σημαντικό για το καίριο, για το ουσιώδες και αυτό δεν είναι άλλο από το να μπορούν, κατά τη διάρκεια των σπουδών τους τα παιδιά μας να πάρουν αυτά τα εφόδια, ώστε να είναι ανταγωνιστικοί απλώς στην αγορά εργασίας και τα πτυχία τους να έχουν αντίκρισμα στην εσωτερική και διεθνή οικονομία.

Όλα αυτά τα διασφαλίζει το παρόν νομοσχέδιο;

Επισημαίνω, επιγραμματικά, πως ναι, κάποιες από τις πολιτικές, που αναβαθμίζουν την καθημερινότητα των φοιτητών και είναι οι παρακάτω, τις ανέφερε και η Υπουργός πριν, όπως νομίζω δεν διαφωνεί κανένας με το ελληνικό Erasmus, που, πριν λίγες μέρες, γιορτάστηκαν, παρουσία του Έλληνα Πρωθυπουργού, τα 35 χρόνια στο Ζάππειο. Με τις διατάξεις του νομοσχεδίου, θεσπίζεται εσωτερικό Erasmus, για να πάρουν νέες εμπειρίες οι νέοι μας, να γνωρίζουν τα ελληνικά πανεπιστήμια και την Ελλάδα μας καλύτερα, έχοντας ελευθερία επιλογής μαθημάτων στα προπτυχιακά προγράμματα σπουδών από προγράμματα σπουδών άλλων τμημάτων της ίδιας ή άλλης σχολής, εντός του ιδρύματος. Να αναφέρω ένα παράδειγμα. Ένας φοιτητής του τμήματος της Σχολής Κοινωνικών Επιστημών στο Πάντειο Πανεπιστήμιο θα μπορεί να παρακολουθεί μαθήματα από άλλα τμήματα της ίδιας σχολής ή άλλων σχολών.

Επαγγελματικά μεταπτυχιακά: Θα δίνεται η δυνατότητα ίδρυσης επαγγελματικών μεταπτυχιακών για το προσωπικό ιδιωτικών φορέων, κατόπιν σύνταξης συμφώνου συνεργασίας, με τους εν λόγω ιδιωτικούς φορείς, σύμφωνα με τις απαιτήσεις της αγοράς εργασίας για πιο εξειδικευμένα αντικείμενα. Εξ αποστάσεως εκπαίδευση, κυρίως, στα μεταπτυχιακά και κοινά προγράμματα σπουδών ή και στα προπτυχιακά σε έκτακτες καταστάσεις. Η εμπειρία της πρόσφατης υγειονομικής κρίσης και των περιοριστικών μέτρων, που έπρεπε να ληφθούν κατέστησαν σαφές, με τον πλέον επιτακτικό τρόπο, την αξία της εξ αποστάσεως εκπαίδευσης.

Βιομηχανικά διδακτορικά: Ένας υποψήφιος διδάκτορας θα μπορεί να συνεργαστεί με μια επιχείρηση για την εκπόνηση έρευνας, που θα αξιοποιηθεί στην παραγωγή, ενισχύοντας το ρόλο των πανεπιστημίων, στην ανάπτυξη της τοπικής και εθνικής οικονομίας.

Δυνατότητα δημιουργίας θερμοκοιτίδων νεοφυών επιχειρήσεων στα ΑΕΙ για φοιτητές, διδάκτορες, μεταδιδάκτορες του πανεπιστημίου. Το AEI θα μπορεί να στεγάσει την ομάδα, ώστε να αποκτήσει έναν χώρο εργασίας, αλλά και ένα χώρο συναντήσεων, με συνεργάτες, φορείς και ίσως και πιθανούς χρηματοδότες. Η ομάδα θα μπορεί να αξιοποιήσει τον εργαστηριακό εξοπλισμό του ΑΕΙ, π.χ. 3D printer, ενώ μέλη ΔΕΠ μπορούν, αν ενδιαφέρονται, να καθοδηγήσουν την ομάδα αυτή, ως μέντορες.

Όλες οι παραπάνω προβλέψεις και πολλές ακόμη δεν διευκολύνουν και δεν εμπλουτίζουν μόνο την καθημερινότητα των φοιτητών. Παράλληλα, ενισχύουν τη διασύνδεση των πανεπιστημίων, με τον επιχειρηματικό κόσμο και την αγορά εργασίας. Τα πανεπιστήμια γίνονται πλέον ανοικτά και εξωστρεφή και αυτό έχει, ως αποτέλεσμα, τα οφέλη της γνώσης και της έρευνας να διαχέονται στην κοινωνία.

 Η διασύνδεση πανεπιστημίων και επιχειρηματικού κόσμου γίνεται σαφώς, με όρους αμοιβαίου οφέλους. Δηλαδή, από τη μία πλευρά, οι επιχειρήσεις μπορούν να αξιοποιούν τα ερευνητικά αποτελέσματα και την επιστημονική γνώση της πανεπιστημιακής κοινότητας στην παραγωγική διαδικασία και από την άλλη πλευρά, τα πανεπιστήμια αποκτούν νέες δυνατότητες, που πολλαπλασιάζουν τους επιστημονικούς και επαγγελματικούς ορίζοντες φοιτητών και επιστημόνων. Οι νέες δυνατότητες των πανεπιστημίων θα αποφέρουν περαιτέρω έσοδα στα ίδια τα ιδρύματα, φυσικά, συμπληρωματικά με την κρατική επιχορήγηση των ΑΕΙ, τα οποία μπορούν να διοχετευτούν σε επανεπένδυση στην έρευνα, στην αναβάθμιση του εξοπλισμού, σε εκπαιδευτικό υλικό κ.α..

Το νέο νομοσχέδιο δεν λοξοκοιτάζει μόνο, από την πλευρά της αγοράς. Ταυτόχρονα, και πρώτιστα, έχει το βλέμμα στραμμένο προς την ελληνική κοινωνία. Ενίσχυση της οικονομικής διασύνδεσης, της οικονομικής αξιοποίησης, σημαίνει και πιο εύκολη κοινωνική ένταξη και πιο ομαλή κοινωνικοποίηση.

Το πανεπιστήμιο ενισχύεται, ώστε, σε συνδυασμό με την επίτευξη μαθησιακών στόχων, ακαδημαϊκής αριστείας και ερευνητικής καινοτομίας, να είναι εξωστρεφές, να λειτουργεί, μέσα στην κοινωνία για την κοινωνία.

Τα μέλη ενός πανεπιστημιακού εργαστηρίου ψυχολογίας, για παράδειγμα, θα μπορούν να παρέχουν δωρεάν υπηρεσίες συμβουλευτικής ψυχολογίας, σε ευάλωτες ομάδες ή τα μέλη ενός πανεπιστημιακού εργαστηρίου νομικής θα μπορούν να παρέχουν νομικές συμβουλές σε μικρομεσαίες επιχειρήσεις σε θέματα GPDR, για παράδειγμα.

Θεσπίζεται επιτροπή ισότιμης πρόσβασης ατόμων με αναπηρία και ατόμων με ειδικές εκπαιδευτικές ανάγκες. Για πρώτη φορά, προβλέπεται από το νέο νομοσχέδιο μέριμνα από την πλευρά της πανεπιστημιακής κοινότητας, για χάραξη και υλοποίηση ισότιμης πρόσβασης των ΑμεΑ και των Ατόμων με Ειδικές Εκπαιδευτικές Ανάγκες, με την εφαρμογή μέτρων ισότιμης πρόσβασής τους, σύμφωνα με τα διεθνή δεδομένα.

 Κυρίες και κύριοι συνάδελφοι, κλείνοντας θα ήθελα να πω ότι ο νέος νόμος - πλαίσιο, που έχω την τιμή να εισηγούμαι, δίνει νέα πνοή στον ακαδημαϊκό χάρτη της πατρίδας μας και αναβαθμίζει τα ελληνικά πανεπιστήμια, με μακροχρόνια αποτελέσματα. Γεφυρώνει το χάσμα με τα διεθνή ακαδημαϊκά πρότυπα, ανοίγει διάπλατα τις πύλες του μέλλοντος και καλεί τον ακαδημαϊκό κόσμο και τα παιδιά μας να τολμήσουν να ονειρευτούν, με μεγαλύτερη ασφάλεια, με περισσότερα εργαλεία, με ευελιξία και εξωστρέφεια το μέλλον τους.

Η ηγεσία του Υπουργείου Παιδείας, με τόλμη, φρόνηση και ένα συνεκτικό όραμα αλλάζει σταθερά την ανώτατη εκπαίδευση και πλέον βρίσκει συμμάχους της την πλειονότητα της κοινωνίας και της ακαδημαϊκής κοινότητας. Με μάτια ανοιχτά στον κόσμο του μέλλοντος, που, διαρκώς, αναδιατάσσεται, αλλά και με εθνικό πρόσημο, τα πανεπιστήμια μας αλλάζουν οριστικά σελίδα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε συνάδελφε.

Το λόγο έχει ο Εισηγητής της Μειοψηφίας, ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριοι συνάδελφοι, βρίσκομαι στην πολύ δυσάρεστη θέση να ενημερώσω την Επιτροπή μας, την Εθνική Αντιπροσωπεία, ότι πριν λίγο, ανακοινώθηκε η απόφαση του Ευρωπαϊκού Δικαστηρίου Ανθρωπίνων Δικαιωμάτων του Στρασβούργου, με την οποία, για πρώτη φορά, καταδικάζεται η Ελλάδα για 11 θανάτους μεταναστών και προσφύγων, σε διαδικασία «push backs»- επαναπροωθήσεων- στο Αιγαίο, επί Κυβερνήσεως Σαμαρά- είναι το γνωστό έγκλημα στο Φαρμακονήσι- και καταδικάζεται η Ελλάδα σε 330.000 ευρώ για ηθική βλάβη. Κύριε Σαμαρά, αν μας ακούτε και έχετε λίγη τσίπα, θυμηθείτε, θα πάμε μέχρι τέλους, όπως το είπατε, μέχρι τέλους, στην υπεράσπιση των δικαιωμάτων των ανθρώπων, χωρίς διακρίσεις φύλου. Περιμένω την κυβερνητική αντίδραση.

Κυρίες και κύριοι συνάδελφοι, χθες ο Πρωθυπουργός, σε ένα ρεσιτάλ υποκρισίας, κατάφερε το ακατόρθωτο, να μεταμφιεστεί σε Κ.Κ.Ε. και, με ένα μπλε σφυροδρέπανο στο πέτο, οικειοποιήθηκε μέχρι και το σύνθημα «Νόμος είναι το δίκιο του εργάτη». Με αυτή τη μασκαράτα, ως φορεσιά, υποδύθηκε τον κοινωνικά ευαίσθητο, υπό τα ειρωνικά μειδιάματα όλων όσοι τον παρακολούθησαν. Σε αντίθεση με τον Ιούλιο του 2019, δεν του πάει ο φετινός Ιούλιος του κ. Μητσοτάκη. Οι ψυχρολουσίες, που του επιφύλαξαν στη Σύνοδο του ΝΑΤΟ, το στραπάτσο στο Ευρωκοινοβούλιο και το Δικαστικό Συμβούλιο, που έκανε σμπαράλια τη θεωρία της σκευωρίας για το σκάνδαλο NOVARTIS, τον «ζεμάτισαν» πολιτικά και φαίνεται ότι αλλάζουν το ρου των πολιτικών εξελίξεων.

«Νόμος είναι το δίκιο του εργάτη», για τον κ. Μητσοτάκη, εκτός και αν αυτός ο εργάτης δουλεύει σε επικίνδυνες και ανθυγιεινές συνθήκες, στη βιομηχανία ή τα εργοτάξια και δολοφονείται ή τραυματίζεται βαριά, εκτός αν δουλεύει στη ΛΑΡΚΟ ή στα ναυπηγεία και απολύεται, στα εργασιακά κάτεργα του τουρισμού και «ξεζουμίζεται», στα σούπερ μάρκετ, στις τράπεζες, στα πολυκαταστήματα, αντιμέτωπος με απλήρωτες υπερωρίες, την υπερεργασία και την εργοδοτική τρομοκρατία. «Νόμος είναι το δίκιο του εργάτη», εκτός αν εργάζεται στην ιδιωτική εκπαίδευση, που ο ν.4713/2020 της κυρίας Κεραμέως επιτρέπει την αναιτιολόγητη απόλυσή του. Λαίλαπα απολύσεων καταγγέλλει η ΟΙΕΛΕ, με τελευταία αυτήν του διακεκριμένου μαθηματικού και ενεργού πολίτη, Βασίλη Λιόση, μετά από 25 χρόνια εξαιρετικής διδασκαλίας, στην Εράσμειο. Το έγκλημά του είναι ότι μίλησε στους μαθητές του για τη Δημοκρατία εναντίον του ναζισμού και του ρατσισμού, εναντίον της εγκληματικής πολιτικής των «push backs», στο Αιγαίο και στον Έβρο - δείτε και τη σημερινή απόφαση του Ευρωπαϊκού Δικαστηρίου. «Νόμος είναι το δίκιο του εργάτη» για τον κ. Μητσοτάκη, εκτός αν είναι Πακιστανός αυτός ο εργάτης, τον λένε Μοχάμεντ και έχει τελειώσει στα 29 του το νυχτερινό γυμνάσιο στη Χίο, με άριστα, μιλάει τέλεια ελληνικά, αλλά το κράτος τον διώχνει, μαζί με τόσα και τόσα παιδιά προσφύγων, που αριστεύουν στο ελληνικό σχολείο, αλλά απελαύνονται, εκτός αν επιβάλουν αλλιώς, που και που, οι επικοινωνιακές ανάγκες του φιλεύσπλαχνου κ. Μητσοτάκη, όπως στην περίπτωση του Κουρός Ντουρμοχαμαντί Μπαγκί, του Πέρση μαθητή του Προτύπου Λυκείου Μυτιλήνης, που αρίστευσε και πέρασε στο Πολυτεχνείο, χάρη στο πρωτοποριακό πρόγραμμα εκπαίδευσης των προσφυγόπουλων, που, με χίλιους κόπους, οργανώσαμε το 2016, κόντρα στις λυσσώδεις αντιδράσεις της ακροδεξιάς, μέσα και έξω από τη Νέα Δημοκρατία και πολλών δικών σας δημάρχων, κύριοι της Νέας Δημοκρατίας.

Κυρίες και κύριοι συνάδελφοι, σήμερα ήρθαμε εδώ, για να μιλήσουμε για το δίκιο του παιδιού του εργάτη και το δίκιο όλων των παιδιών στην Εκπαίδευση και στο πανεπιστήμιο, αλλά και για τον κόσμο της επιστήμης και της εργασίας, μέσα στα πανεπιστήμια, για τα δικά τους δίκια, απέναντι στην αήθη επίθεση, που δέχονται, από μια Κυβέρνηση και τα φιλικά της Μέσα, που έχουν αναγάγει σε επιστήμη την κατασυκοφάντηση των πανεπιστημίων και των πανεπιστημιακών μας, που χαρακτηρίζει «άνδρα ανομίας» τα πανεπιστήμια μας, αν και αυτά καταλαμβάνουν θέσεις από το 1,8% έως 8%, ανάμεσα στα καλύτερα πανεπιστήμια του κόσμου, σε σύνολο 32.000 πανεπιστημίων, που περιφρονεί βαθύτατα το επιστημονικό δυναμικό τους και κατασκευάζει ένα δυστοπικό περιβάλλον εργασιακών σχέσεων και εξέλιξης, σε συνθήκες υποστελέχωσης και υποχρηματοδότησης, που τολμά και αποπειράται να σύρει, για πρώτη φορά, μετά τη Μεταπολίτευση, στο εδώλιο - και όχι στο «ειδώλιο», που είπε χθες ο κ. Πρωθυπουργός - οκτώ φοιτητές, μέλη διοικητικών συμβουλίων στο Πολυτεχνείο της Κρήτης !

Άκουσον - άκουσον για κακούργημα, με μηνυτήρια αναφορά, της ίδιας της Υπουργού ! Αυτοί είστε, δυστυχώς.

Σήμερα, λοιπόν, ας ορθώσουμε το ανάστημά μας, απέναντι σε μια αυταρχική αντιεκπαιδευτική πολιτική, που νιώθει δυσανεξία προς τη δημοκρατία και που έχει, ως σύμβολό της, την προκλητική παρουσία των ΜΑΤ και του θωρακισμένου οχήματος της Αστυνομίας μέσα στο Αριστοτέλειο. Μια κυβερνητική προπαγάνδα, που κατασκευάζει μια καρικατούρα δημόσιας ναυτικής εκπαίδευσης, για να περάσει μια πολιτική, που, μετά την ενέργεια, τις υποδομές, τις τηλεπικοινωνίες, τις τράπεζες, την επικουρική ασφάλιση, την υγεία, βάζει ως στόχο την ιδιωτικοποίηση της παιδείας, αλλά μεριμνά να μην υπάρχει η παραμικρή έλλειψη προσωπικού στην Αστυνομία και την Εκκλησία, αφού από όλο το δημόσιο τομέα έκρινε ότι η πιο επείγουσα είναι ο προεκλογικός διορισμός σε οργανικές θέσεις 2.311, ακρίβεια, 2.311 ιερέων. Μια πολιτική, που, αντί να αυξήσει, εδώ και τώρα, κατά 30% την ετήσια κρατική επιχορήγηση του προϋπολογισμού για τα πανεπιστήμια, θα σπαταλά αυτά τα χρήματα, περίπου 30 εκατομμύρια ευρώ, για την πανεπιστημιακή αστυνομία και τα συστήματα παρακολούθησης, μέσα στα πανεπιστήμια.

Απομονωμένη η Κυβέρνηση από την πανεπιστημιακή κοινότητα καταφεύγει στο κόλπο των κατευθυνόμενων δημοσκοπήσεων ! Ακούσαμε την κυρία Υπουργό και τον κ. Εισηγητή της Πλειοψηφίας. Κυρία Κεραμέως, αν έχετε τόσο μεγάλη εμπιστοσύνη στις δημοσκοπήσεις, φέρτε μας κι αυτές, όχι μία, αλλά 10, 15 όλο αυτό το διάστημα, που είστε Υπουργός, που σας βαθμολογούν στην τελευταία θέση των Υπουργών της Κυβέρνησης και τότε θα κάνουμε συζήτηση για τις δημοσκοπήσεις.

Μην μας φέρνετε δημοσκοπήσεις, για ήσσονα ζητήματα του νομοσχεδίου, φέρτε μας για τα μείζονα. Η καλύτερη δημοσκόπηση είναι αυτή, που γίνεται στα πανεπιστήμια, αυτή τη στιγμή, που γνωρίζουν τα προβλήματα. Για πρώτη φορά, μετά από πολλά χρόνια, θα γίνει απεργία των καθηγητών των πανεπιστημίων. Προφανώς, η Κυβέρνηση στην απεργία αυτή βλέπει ένα ακόμη παράδειγμα ανομίας. Καταθέτουμε στη Βουλή την απόφαση της ΠΟΣΔΕΠ, με ημερομηνία 30/6, που έχει τις αποφάσεις 19 πανεπιστημίων, που είναι εναντίον του νομοσχεδίου.

Όσο και αν προσπαθείτε να το κρύψετε, μία είναι η αλήθεια. Το εκτρωματικό και επικίνδυνο αυτό νομοσχέδιο, που επιδιώκει να παραδώσει την ελληνική δημόσια ανώτατη εκπαίδευση στις αρπακτικές δυνάμεις της αγοράς και στους ολιγάρχες, για να την καταστήσουν προέκταση και παράρτημα των επιχειρηματικών του δραστηριοτήτων, συναντά την καθολική απόρριψη, από το σύνολο της πανεπιστημιακής κοινότητας και από πολλούς συντηρητικούς, αλλά έντιμους πανεπιστημιακούς δασκάλους, που τιμούν την ακαδημαϊκή τους ιδιότητα.

Αντί οι επιχειρήσεις, είτε μεμονωμένα είτε συνεργατικά, να αναπτύσσουν τμήματα έρευνας και καινοτομίας ιδίοις εξόδοις, θα προσαρτούν τα πανεπιστήμια στο άρμα των επιχειρηματικών τους δραστηριοτήτων και με ποικίλες μεθόδους, που θα υποκρύπτουν πλήθος διαπλοκών ή ακόμη και εξαγορών, θα μετατρέπουν τα πανεπιστημιακά εργαστήρια και την παραγόμενη γνώση σε δική τους παραγωγική δύναμη.

Εξωτερικά μέλη και στα Συμβούλια Διοίκησης, επιχειρηματικά και βιομηχανικά διδακτορικά, ακόμη και μεταπτυχιακά, επώνυμες έδρες, ίδρυση ή συμμετοχή πανεπιστημιακών σε τεχνοβλαστούς ή start up και μάλιστα, ως κριτήριο για την εξέλιξή τους, πολυτυπία προγραμμάτων σπουδών ανά τμήμα και άλλες ρυθμίσεις καθιστούν αυτό νομοσχέδιο τη χαρά του ιδιώτη, του μεγαλοϊδιώτη, του βιομήχανου και του ολιγάρχη, που θα μπορεί δωρεάν να προμηθεύεται τις ιδέες, τις πατέντες και τις καινοτομίες του πανεπιστημίου, το οποίο θα πληρώνεται από την υπόλοιπη κοινωνία για να τον υπηρετεί.

Από τα πανεπιστήμια νομικά πρόσωπα δημοσίου δικαίου, που απολαμβάνουν πλήρως αυτοδιοίκητου, σύμφωνα με το Σύνταγμα, οδηγούμαστε στις ΠΑΕ, στις πανεπιστημιακές ανώνυμες εταιρείες, στα πανεπιστήμια της αγοράς, που ποιος ξέρει αύριο μπορεί να έχουν στο θυρεό τους τη φίρμα του μεγαλομπακάλη, του μεγαλοεργολάβου ή του μεγαλοβιομήχανου της περιοχής τους.

Τα πανεπιστήμια που τόσο σας αρέσει να λοιδορείτε, αν και κατακτούν συνεχώς ζηλευτές θέσεις στις διεθνείς κατατάξεις, να αναρωτηθούμε πώς κατέκτησαν αυτές τις θέσεις και την καταξίωση, που απολαμβάνουν οι απόφοιτοί τους, όταν πάνε να εργαστούν στο εξωτερικό, ακόμη και σε εποχές δεινής κρίσης; Είναι το αυτοδιοίκητο και η συνεργασία, που η γνήσια δημοκρατία προάγει.

Αυτό που τώρα χτυπάτε βάναυσα, όταν για παράδειγμα στο άρθρο 5, με τίτλο «διαδικασία ίδρυσης, συγχώνευσης, κατάργησης, μετονομασίας ΑΕΙ», μπορεί να καταργείται ή να συγχωνεύεται τμήμα, χωρίς τη σύμφωνη γνώμη της Συγκλήτου, αρκεί να το επιθυμεί το Υπουργείο Παιδείας, χωρίς ίχνος διαβούλευσης. Αυτή είναι η αυτονομία, που θέλετε; Είναι γνωστό ότι ο νεοφιλελευθερισμός συχνά δεν είναι συμβατός με τη δημοκρατία και αγαπά πολύ τον κρατισμό, όπου θέλει να ελέγχει ασφυκτικά τα πάντα.

Αντικαθίσταται η λειτουργία της δημοκρατικά εκλεγμένης Συγκλήτου με το υπερσυγκεντρωτικό Συμβούλιο Διοίκησης, με εξουσίες πραγματικού διευθυντηρίου ιδιωτικής εταιρείας, όπως αναφέρεται πλήρως, στο άρθρο 14, από τις Επιτροπές Διαγωνισμών, για τα αναγνωστικά αντικείμενα των μελών ΔΕΠ. Και αυτή την εξουσία θα την έχουν και τα εξωτερικά μέλη του Συμβουλίου, οι 5 στους 11, με απλό προσόν το πτυχίο ΑΕΙ.

Με ποια σχέση με την ακαδημαϊκή ζωή και λειτουργία θα μπορούν να αποφασίζουν; Με ποια νομιμοποίηση; Και ο «απόλυτος άρχων» πρύτανης, ο οποίος δεν θα είναι εκλεγμένος άμεσα από το προσωπικό, τους καθηγητές, θα έχει και τον πλήρη έλεγχο των κονδυλίων του Ειδικού Λογαριασμού Κονδυλίων Έρευνας (ΕΛΚΕ).

Έως τώρα οι ΕΛΚΕ είχαν δημοκρατικά εκλεγμένη διοίκηση. Τώρα, σύμφωνα με το άρθρου 231, ο πρύτανης επιλέγει τους εκλεκτούς του και το Συμβούλιο Διοίκησης τους διορίζει στη διοίκηση του ΕΛΚΕ, δηλαδή, την Επιτροπή Ερευνών. Κάθε ομοιότητα με το «Γιάννης κερνάει και Γιάννης πίνει», είναι συμπτωματική !

Αλλά και δίπλα στο Συμβούλιο Διοίκησης θα υπάρχει και ο από αυτό εκλεγμένος Εκτελεστικός Διευθυντής, ένας μάνατζερ στο μοτίβο του CO. Πόσο και πιο πολύ μπορεί να μοιάσει το δημόσιο Πανεπιστήμιο σε μια εταιρεία;

Αυτό είναι το όραμα της Ν.Δ. και του κ. Μητσοτάκη για το Πανεπιστήμιο. Το έχουμε επισημάνει από τότε, που είχε πρωτοεκλεγεί αρχηγός και στο 10ο συνέδριο της Ν.Δ. είχε μιλήσει για μαθητές «πελάτες».

Κυρίες και κύριοι συνάδελφοι, το Πανεπιστήμιο της μεταπολιτευτικής περιόδου, με την τεράστια συμβολή στην πρόοδο της χώρας και την κατάκτηση της ζηλευτής θέσης σε όλες τις διεθνείς κατατάξεις, επιχειρείται από την Κυβέρνηση της Ν.Δ. να καταστεί παρελθόν. Να παραδοθεί ανυπεράσπιστο και «γυμνό» από εγγυήσεις ακαδημαϊκότητας και αυτοδιοίκητου στις πιο «αρπακτικές δυνάμεις» της αγοράς και του αποτυχημένου επιτελικού κράτους του κυρίου Μητσοτάκη. Σαν ένα ακόμη δημόσιο αγαθό προς ιδιωτικοποίηση.

Η επίθεση στο Πανεπιστήμιο είναι ο κρίσιμος κύκλους, για να οδηγηθεί ο τόπος από τις κοινωνικές και πολιτικές ισορροπίες, που εξασφάλισε η δημοκρατική Μεταπολίτευση, στην περιορισμένη δημοκρατία της νεοδεξιάς του κ. Μητσοτάκη, που βήμα-βήμα καθιστά το διεθνές αντιπαράδειγμα για τη δημοκρατία στην Ελλάδα.

Το Πανεπιστήμιο αυτό δεν θα επιδιώξει να βρίσκεται στην επιστημονική και τεχνολογική πρωτοπορία. Δεν θα συγκροτεί τον ενιαίο χώρο εκπαίδευσης και έρευνας, μαζί με τα ερευνητικά κέντρα, στενά δεμένο με την επιστημονική πρωτοπορία και την παραγωγική ανασυγκρότηση της χώρας προς όφελος του κοινωνικού συνόλου.

Μειώνει τέτοιες δυνατότητες συνεργασίας, που έχουν νομοθετηθεί, στο διάστημα 2015-2019 από την Κυβέρνηση ΣΥΡΙΖΑ, όταν πλέον δεν είναι δυνατή η επίβλεψη Διδακτορικών από ερευνητές των Δημόσιων Ερευνητικών Κέντρων και υποβαθμίζονται οι συνεργασίες στα Μεταπτυχιακά. Θα απονέμει μια πληθώρα τίτλων, άσχετα από επαγγελματικά δικαιώματα και θα πολυδιασπά τα επιστημονικά αντικείμενα. Αυτή είναι η περιβόητη ιστορία των πολλών διπλωμάτων, που λέτε, σε κάθε τμήμα.

Ιδιαίτερα βλαπτική αναμένεται να είναι η παροχή από ένα τμήμα πολλών προγραμμάτων σπουδών, όπως προδιαγράφει το άρθρο 74. Τα τμήματα πρέπει να διδάσκουν και να καλύπτουν ένα ολοκληρωμένο πεδίο της επιστήμης, δίνοντας αντίστοιχα τα εφόδια στους αποφοίτους. Αν ένα τμήμα πραγματικά έχει τη δυνατότητα να καλύψει, μέσω των μελών ΔΕΠ, ένα επιπλέον, έστω και συγγενές πρόγραμμα σπουδών, τότε μπορεί να δημιουργηθεί ένα νέο τμήμα, που δεν θα έχει ένα πρόγραμμα σπουδών, εντός ήδη υπαρκτού τμήματος.

Όμως, η προχειρότητα, που θα διακρίνει αυτή την πολυδιάσπαση, φαίνεται και από τον τρόπο, που μπορεί να διοικείται ένα πρόγραμμα σπουδών, μέσα σε ένα τμήμα. Από μια Επιτροπή Προγράμματος Σπουδών, από 5 έως 9 μέλη, εκ των οποίων ένα μέλος ο ίδιος υπεύθυνος του προγράμματος. Έχουμε, λοιπόν, επανάληψη της δημιουργίας πρακτικά μη αυτοδύναμων τμημάτων, εντός των ήδη υποστελεχωμένων τμημάτων και πολυδιάσπαση των επιστημονικών αντικειμένων, που οδηγούν, σε ανίσχυρα πτυχία με ολέθριες επιπτώσεις στους αποφοίτους.

Αλλά όταν μεταβαίνεις από το δημοκρατικό πανεπιστήμιο σε ένα εταιροδιοικούμενο πανεπιστήμιο, με δομή ιδιωτικής εταιρείας, χρειάζεται να επιβάλεις τις αποφάσεις του, με πειθαρχικά μέσα. Έτσι, πλέον, η λειτουργία του θα διέπεται από «δρακόντειο» πειθαρχικό δίκαιο, θα τιμωρεί το προσωπικό και θα διαγράφει τους φοιτητές του.

Πρακτικά, οποιαδήποτε έκφραση αντίρρησης θα καταστέλλεται και θα επισείει τον φόβο ποινών και διαγραφών, όπως μπορεί να καταλάβει όποιος διαβάσει τα 19, παρακαλώ, άρθρα, που αναφέρονται στα πειθαρχικά.

 Κυρίες και κύριοι συνάδελφοι, το νομοσχέδιο εμπορευματοποιεί πλήρως τις μεταπτυχιακές σπουδές και τη φοιτητική μέριμνα, σε βάρος των φοιτητών από τα πιο αδύναμα στρώματα. Δυσανασχετείτε, φαίνεται, με τη δυνατότητα να λαμβάνουν υποτροφίες, με κοινωνικά κριτήρια φοιτητές από τους πόρους των μεταπτυχιακών και γι’ αυτό εισάγετε έναν «κόφτη αριστείας» στο άρθρο 16, με υψηλό βαθμό στο πρώτο πτυχίο. Αφού αυτές οι υποτροφίες δεν κοστίζουν στο κράτος, γιατί τις κόβετε; Διότι, σίγουρα, θα είναι πολύ - πολύ λιγότεροι οι δικαιούχοι. Από την άλλη πλευρά, αίρεται ο οποιοσδήποτε έλεγχος, σχετικά με το ύψος των αμοιβών των μελών ΔΕΠ από διδασκαλίες σε μεταπτυχιακά, όπως φαίνεται, στο άρθρο 83.

 Θα ξαναδούμε όλες εκείνες τις στρεβλώσεις, που είχαν εμφανιστεί, πριν μπει μια τάξη στα μεταπτυχιακά, με τη νομοθέτηση των ετών 2015 -2019. Για παράδειγμα, με καθηγητές να διδάσκουν, έως και σε δεκάδες μεταπτυχιακά επ’ αμοιβή, αναπόφευκτα, αφήνοντας σε 3η μοίρα το υπόλοιπο εκπαιδευτικό και ερευνητικό τους έργο.

Το νομοσχέδιο αποσκοπεί στη διάλυση των φοιτητικών συλλόγων όσο στο όνομα της αποπολιτικοποίησης να εκπαιδεύονται οι φοιτητές ότι η αντιπροσώπευση τους, σήμερα, στο πανεπιστήμιο, αύριο στην κοινωνία, θα πρέπει να υποτάσσεται σε μεθόδους του life style και στις προσωπικές διασυνδέσεις και όχι στον προγραμματικό λόγο και στην ανοικτή πολιτική δράση. Θα ωθεί το εκπαιδευτικό προσωπικό, σε έμμεσο και άμεσο τρόπο, προς ποικίλες μορφές ιδιωτικού πλουτισμού, εκμαυλίζοντας ορισμένα μέλη ΔΕΠ και ευτελίζοντας την ακαδημαϊκή ιδιότητα. Παράλληλα, θα διαμορφώνουν, με ακόμη πιο έντονο τρόπο, ευέλικτες εργασιακές σχέσεις, μιας που η υποχρηματοδότηση θα οδηγεί σε όλο και περισσότερες θέσεις επισφαλούς εργασίας συμβασιούχων. Θα υποβαθμίζει και θα δίνει ευκαιρίες ανέλιξης σε διδάκτορες και μεταδιδάκτορες, για τους οποίους επιφυλάσσει ρόλο ακαδημαϊκού προλεταριάτου, με αναξιοπρεπείς αποδοχές. Αίρεται η νομοθετημένη από το ΣΥΡΙΖΑ αυτόματη αναπλήρωση των θέσεων, που κενούνται και αντ’ αυτού το κάθε τμήμα θα αιτείται θέσεων, ελπίζοντας στην καλή διάθεση του Υπουργείου, όπως αναφέρεται στο άρθρο 138. Άρα, θα διευρυνθεί το brain drain, η φυγή των καλύτερων μυαλών της χώρας στο εξωτερικό. Επιστήμονες και ερευνητές, που κράτησε στη χώρα ο ΣΥΡΙΖΑ, με διεύρυνση των υποτροφιών, νέα χρηματοδοτικά εργαλεία και με τη δημιουργία του ΕΛΙΔΕΚ, είναι στον αέρα, αφού κανείς δεν ξέρει, αν αυτά τα προγράμματα θα συνεχιστούν και ποιο θα είναι το μέλλον του ΕΛΙΔΕΚ.

Είναι χαρακτηριστικό ότι το νομοσχέδιο σας, ως προς τις προβλέψεις του για τους ερευνητές, υφίσταται έντονη κριτική από το ΕΣΕΤΕΚ, το Εθνικό Συμβούλιο Έρευνας Τεχνολογίας και Καινοτομίας, το οποίο έχει διοριστεί από την Κυβέρνηση σας. Τι γίνεται; Τις ιδεοληψίες σας και τις αντικοινωνικές πολιτικές σας δεν τις αντέχουν ούτε οι άνθρωποι, που πλαισίωσαν αυτή την Κυβέρνηση, με διάθεση προσφοράς. Παντού τα ίδια. Στην Επιτροπή Ανταγωνισμού, στη ΡΑΕ, στο Συνήγορο του Καταναλωτή και στο ΕΣΕΤΕΚ.

 Στο σημείο αυτό, ας δώσουμε τον λόγο σε μια νεαρή ερευνήτρια, τη Χριστίνα, που μίλησε σε ένα έξοχο ρεπορτάζ του Inside Story στην κυρία Ραφαέλα Μανέλη. «Από το σχολείο ακόμα ήξερα ότι θέλω να αφοσιωθώ στην έρευνα, γι’ αυτό επέλεξα τη Βιολογία έναντι της Ιατρικής», λέει η Χριστίνα, που σήμερα έχει τρία μεταδιδακτορικά διπλώματα, το ένα από τη Γλασκόβη, και εργάστηκε στην έρευνα, σε εργαστήριο μεγάλου πανεπιστημιακού νοσοκομείου, για περίπου 12 χρόνια. Η ίδια, πριν λίγους μήνες, αποχώρησε από το πανεπιστήμιο, επιλέγοντας να εργαστεί, ως Medical Advisor, σε φαρμακευτική εταιρεία. «Το να αφήσω τη δουλειά μου στο εργαστήριο ήταν μια δύσκολη απόφαση» είπε η Χριστίνα, ενώ εξηγεί παραστατικά τι ακριβώς θυσίασε, δουλεύοντας στο πανεπιστημιακό εργαστήριο. «Οι συνάδελφοί μου στη φαρμακευτική ακόμη γελούν με τα χρήματα, που έπαιρνα. Με ρωτούν, ξανά και ξανά, προς επιβεβαίωση. Κανείς δεν μπορεί να πιστέψει ότι αμειβόμουν με μόλις 1.100 ευρώ, μετά από τρία μεταδιδακτορικά και πάνω από 12 χρόνια προϋπηρεσίας». Τα ελληνικά ιδρύματα μοιάζουν ανίκανα να κρατήσουν το αξιόλογο επιστημονικό προσωπικό. Όσοι μένουν αποδέχονται ότι θα υπομένουν πολλά. «Εμείς που μεγαλώνουμε στην έρευνα, αλλά δεν θα γίνουμε μέλη ΔΕΠ, είμαστε αναγκασμένοι να λέμε ευχαριστώ για τα αυτονόητα, για τα ελάχιστα. Το πανεπιστήμιο στο οποίο εργάστηκα», συνεχίζει η Χριστίνα, «επιβιώνει χάρη στους συμβασιούχους, όπου, με κάθε κόστος, αποφάσισα ότι έπρεπε να φύγω, όταν κατάλαβα ότι μετά τη συνταξιοδότηση της καθηγήτριας, με την οποία συνεργαζόμουν, θα έμενα στον αέρα». Η αλήθεια είναι ότι η πλειονότητα των εργαστηρίων δεν έχει χρήματα, αλλά αδυνατεί να παράσχει ασφάλεια στο προσωπικό ή να προσλάβει νέο.

Αυτό το πανεπιστήμιο, αυτή την ακαδημαϊκή δυστοκία, επιτείνει το παρόν νομοσχέδιο. Η Χριστίνα και χιλιάδες άλλοι νέοι επιστήμονες θα αναζητήσουν την τύχη τους στο εξωτερικό. Το brain drain είναι μια μορφή επιστημονικής γενοκτονίας, που αυτή η Κυβέρνηση, αυτό το νομοσχέδιο απογειώνει.

 Αυτό το νομοσχέδιο είναι σαν τις ρωσικές κούκλες, ανοίγεις τις σελίδες του και έχει μέσα και άλλα νομοσχέδια. Έτσι γίνεται με τις διατάξεις για τον ΔΟΑΤΑΠ, που κανονικά θα έπρεπε να αποτελούν ξεχωριστό νομοσχέδιο, για να τύχει και της αντίστοιχης προσοχής και διαβούλευσης. Εδώ επιχειρείται η πλήρης αναμόρφωση της λειτουργίας του Οργανισμού, με το ψευδεπίγραφο της επιτάχυνσης των διαδικασιών. Η πραγματική επιτάχυνση συνέβη με τον eDoatap, που έκανε ηλεκτρονική την επικοινωνία πολίτη και ΔΟΑΤΑΠ και νομοθετήθηκε, επί ΣΥΡΙΖΑ. Αυτό που έχουμε μπροστά μας, είναι διαδικασίες, που προωθούν αυτοματοποιημένες ομαδοποιήσεις fast track, αναγνώρισης, όπου ακόμη και πτυχία τριετούς φοίτησης στο εξωτερικό θα μπορούν να θεωρηθούν ισοδύναμα, με τετραετή προγράμματα σπουδών ελληνικών πανεπιστημίων και όπου ο έλεγχος των πιστοποιητικών γίνεται προαιρετικός.

Αλλάζει, όμως, άρδην και η δομή της διοίκησης. Το διοικητικό συμβούλιο, όπως προβλέπει το άρθρο 301, από 21μελες γίνεται μόλις 7μελές και από αυτούς τους 7 οι 4 πρέπει να είναι καθηγητές πανεπιστημίου, ενώ σήμερα είναι όλα τα μέλη του Δ.Σ. μέλη ΔΕΠ. Ο πρόεδρος και ο αντιπρόεδρος δεν είναι πλέον υποχρεωτικά καθηγητές ΑΕΙ. Θα έχουμε, δηλαδή, για τον κατεξοχήν θεσμό ακαδημαϊκής αναγνώρισης τίτλων, στην ανώτατη διοίκηση του, ανθρώπους, που δεν θα έχουν σχέση, με τις ακαδημαϊκές διαδικασίες.

Το πανεπιστήμιο, που νομοθετείτε, θα ζει, υπό καθεστώς περιορισμένης δημοκρατίας και υπό ασφυκτικό αστυνομικό έλεγχο και επιτήρηση. Θα είναι δεμένο με μορφές δεξιοτήτων και τεχνικών, που θα εξυπηρετούν ένα υποβαθμισμένο παραγωγικό μοντέλο, με έντονα μεταπρατικά και παρασιτικά στοιχεία. Σε αυτό το μοτίβο, επανέρχεται ο θεσμός τμημάτων ΤΕΙ, με την ονομασία «τμήματα εφαρμοσμένων επιστημών και τεχνολογίας», υποβαθμισμένων, μάλιστα, σε σχέση με το παρελθόν, αφού θα είναι 7 εξάμηνα, επαναφέροντας την αντιεπιστημονική, για την ανώτατη εκπαίδευση, στρέβλωση του διαχωρισμού επιστημονικών πεδίων, σε θεωρητικά και εφαρμοσμένα και της επαναφοράς παραγωγής πτυχίων δύο ταχυτήτων: Τεχνικής εκπαίδευσης και πανεπιστημιακής.

Το πανεπιστήμιο, που θέλετε να κατασκευάσετε, ωθεί σε εντεινόμενη την απόκλιση από το αναπτυξιακό ευρωπαϊκό πυρήνα, με χαμηλή εγχώρια προστιθέμενη αξία και με επιμονή σε παραδοσιακές δραστηριότητες του τριτογενούς τομέα – τουρισμός, real estate, καζινοποίηση. Δηλαδή, τα ίδια και τα ίδια, για να έχουμε μια νέα οικονομική χρεοκοπία. Αυτές οι επιλογές αποτυπώνονται, ήδη, στους σχεδιασμούς του Ταμείου Ανάκαμψης και του νέου ΕΣΠΑ, με την Ελλάδα να είναι εισαγωγέας των τεχνολογικών εφαρμογών τρίτων και ουραγός στα επιτεύγματα της τέταρτης βιομηχανικής επανάστασης. Την κατάσταση αυτή επιβεβαίωσε η πρόσφατη έρευνα του ΚΑΝΕΠ/ΓΣΕΕ, που, αντίθετα με την κυβερνητική προπαγάνδα, απέδειξε ότι η ελληνική επιχειρηματικότητα είναι ανίκανη να απορροφήσει τις γνώσεις και τις ικανότητες των αποφοίτων των πανεπιστημίων μας και όχι το αντίστροφο. Η επίθεση στο δημόσιο πανεπιστήμιο έχει σαφές ταξικό, ιδεολογικό και πολιτικό στίγμα. Το πανεπιστήμιο χτυπιέται από μια επιθετική ρεβανσιστική ριζοσπαστική δεξιά. Η υπεράσπιση του και η απόκρουση αυτής της επίθεσης είναι το κεντρικό καθήκον αυτής της περιόδου για όλες τις δημοκρατικές δυνάμεις. Η επίθεση της Κυβέρνησης εκδηλώνεται, μέσα σε ένα περιβάλλον συρρίκνωσης, εντεινόμενης υποχρηματοδότησης, υποστελέχωσης και κατασυκοφάντησης των πανεπιστημίων, ως κέντρων, ως άντρων βίας και ανομίας, όπως πρόσφατα, στο Αριστοτέλειο, με την «επιχείρηση Βιβλιοθήκη», με υπερεπένδυση σε αυταρχισμό, καταστολή και μηχανισμούς επιτήρησης, μέσω της πανεπιστημιακής αστυνομίας, με αποεπένδυση, σε προσωπικό και φοιτητές, που μειώνονται δραματικά, μέχρι τις ελάχιστες βάσεις εισαγωγής, κάτι που απειλεί τη βιωσιμότητα περιφερειακών πανεπιστημίων, με πριμοδότηση των ιδιωτικών κολεγίων, που καταγράφουν τις χαμηλότερες επιδόσεις, σε διεθνείς αξιολογήσεις, με επιδίωξη την εγκατάσταση σε κάθε πανεπιστήμιο της εξουσίας των 6 ή ακόμα και των 4 ή των 5 καθηγητών, ως ανώτατη αρχή, συμβούλιο διοίκησης, η οποία είναι συνέχεια, μέσα σε ένα πλέγμα αντιδημοκρατικών, αδιαφανών και πελατειακών σχέσεων. Θα αποκτήσει τον απόλυτο έλεγχο στο εσωτερικό του πανεπιστημιακού θεσμού. Δίνονται, κατά το δοκούν, τα εξωτερικά μέλη του συμβουλίου, τα οποία, μάλιστα, θα μπορούν να μην έχουν τίτλους σπουδών, αντίστοιχους με τα μέλη ΔΕΠ, τα οποία θα εποπτεύουν. Πρόκειται για ρύθμιση, η οποία, στο παρελθόν, έχει αποτελέσει αντικείμενο σφοδρής επιστημονικής κριτικής εκ μέρους του κ. Γεραπετρίτη. Αναρωτιόμαστε, πώς θα το τοποθετηθεί ο ίδιος μεθαύριο στη Βουλή. Επιπρόσθετα, το συμβούλιο αυτό θα διορίζει, κατά κανόνα, τους κοσμήτορες σχολών, ελέγχοντας ασφυκτικά τη Σύγκλητο.

Μέσω των εξωτερικών μελών του Συμβουλίου και του διευθυντή μάνατζερ, θα υφαίνονται οι δεσμοί υπαγωγής κάθε πανεπιστημίου στην αγορά και τα επιχειρηματικά συμφέροντα, με εξασφάλιση του ακαταδίωκτου και της αδιαφάνειας, αφού κρίνων Πρόεδρος του Συμβουλίου και κρινόμενος Πρύτανης είναι το ίδιο πρόσωπο !

Αυτές τις ημέρες, συντελείται μια μεγάλη ενωτική σύγκλιση διαφορετικών δυνάμεων, ακόμη και από τη συντηρητική παράταξη, που, από διαφορετικές αφετηρίες, υπερασπίζεται το δημόσιο πανεπιστήμιο. Ένα μεγάλο και πολύμορφο μέτωπο για την παιδεία και τη δημοκρατία ορθώνει το ανάστημά του. Δεν πρέπει να ψηφιστεί αυτός ο νόμος. Και αν ψηφιστεί, δεν πρέπει να εφαρμοστεί.

Έχουμε εμπειρία νόμων, αντιδημοκρατικών, αντιεκπαιδευτικών, που ψηφίστηκαν και δεν εφαρμόστηκαν. Θυμίζω το ν.815, επί κυβερνήσεως του κραταιού Κωνσταντίνου Καραμανλή. Θυμίζω τη νομοθεσία, επί κυβερνήσεως Κωνσταντίνου Μητσοτάκη, για τη μέση εκπαίδευση, με Υπουργό τον κύριο Κοντογιαννόπουλο. Θυμίζω το άρθρο 16, που δεν άλλαξε, δεν αναθεωρήθηκε, παρότι το ήθελαν, τότε, τα κυρίαρχα πολιτικά κόμματα. Και, τέλος, θυμίζω το «νόμο Διαμαντοπούλου», που είχε την κραταιά πλειοψηφία, τη θηριώδη πλειοψηφία των 270 βουλευτών στη Βουλή. Και όμως, αναγκάστηκε η ίδια αυτή πλειοψηφία να τον αλλάξει και δεν εφαρμόστηκε, κάτω από τις κινητοποιήσεις των φοιτητών, των εκπαιδευτικών, των πανεπιστημιακών και τις μεγάλες αντιφάσεις του νομοσχεδίου. Εκεί είμαστε τώρα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Φίλη. Το λόγο έχει η κυρία Κεφαλίδου, από το ΠΑΣΟΚ-Κίνημα Αλλαγής.

**ΧΑΡΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, στα 464 έφτασε τελικά ο αριθμός των άρθρων, σε ένα νομοσχέδιο 1.366 σελίδων. Έχει και ένα θριαμβευτικό τίτλο: «Νέοι ορίζοντες στα Ανώτατα Εκπαιδευτικά Ιδρύματα, ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία». Είχαμε μια ελπίδα ότι, μετά από αυτά, που ακούστηκαν, στη διαβούλευση, η ηγεσία του Υπουργείου Παιδείας θα μείωνε τον όγκο αυτής της υπερνομοθέτησης. Πάει κι αυτή.

Η κυρία Κεραμέως, όταν ανέβηκε στο βήμα, αναρωτήθηκε για τη χαμηλή συμμετοχή. Είπε 3 βδομάδες και έχουμε μόνο 1.600 μηνύματα για το νομοσχέδιο. Αυτό έχει δύο αναγνώσεις: Τη μία, που κάνει η κυρία Υπουργός, θέλοντας να πει ότι είναι ένα άριστο νομοθέτημα και την άλλη, που κάνουμε όλοι εμείς, λέγοντας ότι τελικά έχει κουραστεί τόσο πολύ από την έλλειψη διαλόγου, από την προσπάθεια, που κάνει να φανεί πως ό,τι λέει ο πολίτης φιλτράρονται από το Υπουργείο και έχει νόημα, δεν είναι μάταιη αυτή η παρέμβασή του και έτσι, προφανώς, η συμμετοχή είναι εξαιρετικά χαμηλή, διότι έχει αντιληφθεί ο καθένας το μάταιο της παρέμβασής του.

Τελικά, ούτε αυτή τη φορά, δεν ξεφύγατε από τη φυσική ροπή στο συγκεντρωτισμό και τον υπερέλεγχο, δια της μεθόδου της υπερνομοθέτησης, ακόμη και αν πρόκειται για τα αυτοδιοικούμενα, κατά συνταγματική επιταγή, ΑΕΙ.

Στο σχέδιο που φέρατε, κυρία Υπουργέ, υπάρχει ένα ολόκληρο Κεφάλαιο, που ασχολείται με θέματα, που αφορούν στην Εκκλησία. Διευκρινίζει το εκκλησιαστικό καθεστώς της Ιεράς Μητροπόλεως Δωδεκανήσου και της Πατριαρχικής Εξαρχίας Πάτμου και ασχολείται και με άλλα νομικά θέματα μισθοδοσίας των κληρικών.

Εγώ θέλω λίγο να θυμίσω, στην αίθουσα, κάνοντας μια μικρή παρένθεση, ότι, στις 6 Νοεμβρίου του 2018, ο κ. Τσίπρας και ο ΣΥΡΙΖΑ εμφάνισε μία συμφωνία με την Εκκλησία, σε ό,τι αφορά στους κληρικούς και τον τρόπο, με τον οποίον θα μισθοδοτούνται, μέσα από ένα ειδικό Ταμείο της Εκκλησίας. Τα χρήματα θα τα έδινε το κράτος, αλλά όλη η διαχείριση θα γινόταν, μέσα από τις Μητροπόλεις.

Ο κ. Τσίπρας συνέχισε, λέγοντας ότι οι 10.000 θέσεις παπάδων, που θα απολυθούν θα αντικατασταθούν από 10.000 υπαλλήλους. Ποιο ήταν το αποτέλεσμα; Ότι ο απλός παπάς θα γύριζε στην εποχή, πριν από το 1945, όταν μισθός και εργασιακά δικαιώματα δεν είχαν την εγγύηση του Κράτους. Όλα αυτά έγιναν, για να μπορέσει ο κύριος Τσίπρας να βάλει στο άρθρο 3 του Συντάγματος, που τότε ήμασταν στη φάση της αναθεώρησης, μια φράση περί θρησκευτικής ουδετερότητας. Η Νέα Δημοκρατία, εκείνη την περίοδο, εξέφρασε την ικανοποίησή της για το θέμα. Το ΠΑΣΟΚ, από την άλλη, ανέδειξε τις πραγματικές διαστάσεις αυτής της συμφωνίας για τον απλό παππά και τον υπερασπίστηκε. Μάλιστα, τότε ήταν η αείμνηστη Φώφη Γεννηματά και αποδείχτηκε πόσο δίκιο είχαμε, όταν με όπλο την αναντιστοιχία μισθοδοτούμενων ιερέων και οργανικών θέσεων, ο ΣΥΡΙΖΑ προσπάθησε να εκβιάσει και να υποτάξει την Εκκλησία. Θεωρώ ότι χωρίς αυτήν την άμεση αντίδρασή μας, το 2018, δεν θα είχαμε φτάσει σήμερα σε αυτή τη ρύθμιση.

Η Κυβέρνηση, τρία χρόνια μετά, έχει αντιληφθεί το λάθος της και φέρνει μια αυτονόητη ρύθμιση εντελώς προεκλογικού χαρακτήρα, όπου ο απλός παπάς, είτε της πόλης, είτε του χωριού, δεν είναι όμηρος κανενός. Χαιρόμαστε, που, επιτέλους, κατάλαβε το λάθος της, είναι στη σωστή κατεύθυνση, όμως και πάλι, δεν είναι ολοκληρωμένη. Φαίνεται ότι είναι προεκλογική και προδίδει και τα όρια της δήθεν μεταρρύθμισης, διότι ο έγγαμος κληρικός δεν προστατεύεται, είτε σε θέματα συνταξιοδότησης, είτε σε θέματα εκκλησιαστικής δικαιοσύνης.

Το κείμενο, λοιπόν, που κατατέθηκε, προβλέπει σειρά τροποποιήσεων, σε σχέση με το αρχικό, που δόθηκε στη διαβούλευση, χωρίς, όμως, να τολμά να αγγίξει το καίριο θέμα, που έχει ξεσηκώσει αντιδράσεις, πανταχόθεν, όχι για την τόλμη του, όχι, γιατί ταράζει τα στάσιμα νερά της ανώτατης εκπαίδευσης. Αυτό θα ήταν, πραγματικά, μια παρηγοριά, μια νίκη, ενδεχομένως και μια μεγάλη νίκη. Έχουμε αντιδράσεις από κοινωνικούς φορείς, από πανεπιστήμια, από την ακαδημαϊκή κοινότητα, από πολιτικά κόμματα, από τον επιστημονικό κόσμο, ακόμη και από αυτούς, που είναι αφοσιωμένοι στην επιστήμη και έχουν δώσει τον καλύτερο εαυτό τους στο σχεδιασμό ενός σύγχρονου πανεπιστημίου, ενός πανεπιστημίου, που πρέπει να ανταποκρίνεται στις ανάγκες της εποχής, να είναι συνδεδεμένο με την κοινωνία και την επιχειρηματικότητα και τελικά να είναι πυλώνας ανάπτυξης του παραγωγικού μοντέλου της χώρας.

Ακόμη, λοιπόν, και αυτοί είναι «στα κάγκελα» με αυτό που φέρατε για μεγαλοπρεπές φινάλε, λίγο πριν από τη λήξη αυτής της Συνόδου της Βουλής και ίσως και της κυβερνητικής σας θητείας. Κλείνετε τον κύκλο σας, κυρία Υπουργέ, όπως αρχίσατε, προκαλώντας αχρείαστο «θόρυβο» και «σκόνη», χωρίς καμία ουσία. Ήταν Αύγουστος του 2019 και το κάνατε με το νομοθέτημα γνωστό και ως νόμος – μια τρύπα στο νερό – για την δήθεν κατάργηση του ασύλου της ανομίας στα πανεπιστήμια. Το κάνετε και τώρα, φέρνοντας μια «καρικατούρα» μεταρρύθμισης στην τριτοβάθμια εκπαίδευση, συνοδευόμενη με «λάβαρα» δήθεν εκσυγχρονισμού, συντηρώντας όλα τα «βαρίδια», που κρατάνε το ελληνικό πανεπιστήμιο κολλημένο στον περασμένο αιώνα.

Είναι κρίμα και πιο πολύ κρίμα είναι, γιατί υπάρχουν θετικές διατάξεις, που περιλαμβάνονται και περίμεναν στην ουρά δέκα χρόνια τώρα, να γίνουν η καθημερινή πρακτική στο ελληνικό πανεπιστήμιο. Αλλά κρίμα και για την προσπάθεια, που η ίδια εσείς είχατε κάνει, ως Αξιωματική Αντιπολίτευση, να γλιτώσει η χώρα από την «προκρούστεια» νοοτροπία της ισοπέδωσης, που προσπαθούσε η τότε Κυβέρνηση ΣΥ.ΡΙΖ.Α.-ΑΝ.ΕΛ. να επιβάλει στο σύνολο της εκπαιδευτικής διαδικασίας, στο όνομα μιας χονδροειδούς ιδεοληψίας εξισωτισμού, που αντιμάχεται την αριστεία, ως αρρώστια. Γενικά, τις τελευταίες δεκαετίες, έχουν γίνει πάμπολλες θεσμικές παρεμβάσεις για μεταρρύθμιση των ελληνικών πανεπιστημίων και έχουμε καταλήξει κάθε κυβέρνηση, που σέβεται τον εαυτό της, να κάνει μία τουλάχιστον.

Αυτό υποδηλώνει τρία πράγματα. Πρώτον, ότι το πρόβλημα στον τρόπο λειτουργίας των ελληνικών πανεπιστημίων είναι και υπαρκτό, είναι και αναγνωρισμένο, δεύτερον, ότι δεν έχουμε καταφέρει, παρά τις διαφορετικές προσεγγίσεις, να το λύσουμε και, τρίτον, ότι, πέρα από όσα υποστηρίζει το σύνολο των πολιτικών δυνάμεων, δεν έχουμε καταφέρει να χαράξουμε μια εθνική στρατηγική για την τριτοβάθμια εκπαίδευση.

Ακόμη και όταν το 2011, με το νόμο 4009, που είναι γνωστός ως «νόμος Διαμαντοπούλου», αλλά εγώ οφείλω να το θυμίσω γι’ αυτούς που θέλουν να το ξεχνούν ότι ήταν νόμος ΠΑΣΟΚ, ήταν νόμος, που τον φέραμε με τόλμη, με αγώνες, με δουλειά δύο χρόνων πίσω. Όλο αυτό το διάστημα, υπήρχε διαβούλευση και διάλογος, συνέχεια του διαλόγου της αείμνηστης Γιαννάκου. Ακόμη και τότε, αν και σε επίπεδο νομοθέτησης ήταν και παραμένει ο νόμος αναφοράς 11 χρόνια μετά, σύμβολο συναίνεσης, που αγκαλιάστηκε, όσο λίγοι, και αυτός ακόμα, άρχισε να αποδομείται από την επομένη της ψήφισής του και για να τα λέμε τα πράγματα με το όνομά τους, από εσάς και το Κόμμα σας πρώτο-πρώτο και μετά ήρθε ο ΣΥΡΙΖΑ να βάλει την ταφόπλακα και στο νόμο και στον εκσυγχρονισμό του ελληνικού πανεπιστημίου, πριν καν προλάβει να κριθεί ο ν. 4009 στην εφαρμογή του.

Ερχόμενοι στο σήμερα, η Κυβέρνηση, ανταποκρινόμενη στις δικές της προεκλογικές δεσμεύσεις - το τονίζει πάντα η κυρία Υπουργός - όφειλε να ξεκινήσει με την απόφαση για την εθνική στρατηγική στην τριτοβάθμια εκπαίδευση και να ανοίξει το δημόσιο διάλογο. Φτάνοντας τρία χρόνια μετά τη διακυβέρνηση σας, με σωρεία αποσπασματικών νομοθετικών ρυθμίσεων, για την τριτοβάθμια εκπαίδευση, δεν έχετε απαντήσει ουσιαστικά στο πρώτο μεγάλο ερώτημα, που ταλανίζει και απ’ ό,τι φαίνεται, θα εξακολουθεί να ταλανίζει τη χώρα. Και το ερώτημα είναι: Η χώρα με βάση τις οικονομικές δυνατότητες, που έχει, πόσα πανεπιστήμια και σε πόσους υποψήφιους εισακτέους μπορεί να εξασφαλίσει ποιοτικές σπουδές; Απαντήσατε τρία χρόνια, τώρα; Όχι, φυσικά.

Η χώρα-είναι η δική μας απάντηση-έχει πολύ περισσότερα πανεπιστήμια από αυτά που χρειάζεται και από αυτά, στα οποία μπορεί να εξασφαλίσει ποιοτικές σπουδές. Αυτή είναι η αλήθεια, που δεν τολμάτε να την αγγίξετε, γιατί ξέρετε ότι έχει κόστος. Όσο δεν ανοίγει αυτή η συζήτηση, κάθε πρωτοβουλία θα είναι, σε εκτέλεση της εθνικής υποχρέωσης κάθε κυβέρνησης, να εμφανίσει στο βιογραφικό της μια εκπαιδευτική ψευτομεταρρύθμιση. Κυρία Υπουργέ, ας πάρουμε τα πράγματα με τη σειρά. Σε ποιο περιβάλλον έρχεστε και νομοθετείτε σήμερα και τι θέλετε να θεραπεύσετε; Το έχετε καθορίσει αυτό; Είναι καλοί τέσσερις, πέντε, είκοσι πέντε άξονες, με γενικόλογα, ευχολόγια και αφορισμούς, αλλά όλα αυτά είναι καλά για δημοσιεύματα, που διαχέονται, στον τύπο.

Επί της ουσίας, έχουμε ακόμη πανεπιστήμια σε κατάληψη, υπάρχει δαιμονοποίηση της επιχειρηματικότητας, φτιάξατε και εσείς μια πανεπιστημιακή αστυνομία, που ακούμε και δεν την βλέπουμε, μόνο και μόνο, για το πυροτέχνημα της είδησης στα Μέσα Μαζικής Ενημέρωσης. Και τι καταφέρατε; Τίποτα. Μια πανεπιστημιακή αστυνομία άχρηστη και άφαντη. Αυτό που χρειάζεται, εδώ και χρόνια, είναι να κάνει ο καθένας τη δουλειά του και η πολιτεία να κάνει τη δική της δουλειά. Δηλαδή, εάν χρειάζεται να εγκαλέσει τον πρώτο Πρύτανη, με παράβαση καθήκοντος, όταν αυτός δεν καλέσει την αστυνομία, σε περίπτωση καταστροφών και τέλεσης παντός είδους παρανομιών, κατά τον ποινικό κώδικα, στην πράξη. Τόσο απλά.

Αυτό που χρειαζόμαστε, σήμερα, αν πραγματικά θέλουμε πανεπιστήμια, είναι λιγότερο κράτος, ανάκτηση της εμπιστοσύνης και αυτό γίνεται μόνο με την εξασφάλιση διαφάνειας, θεσμικών μηχανισμών αυτόματου ελέγχου και λογοδοσίας, για να μπορέσουμε να πούμε επιτέλους αυτό, που δεν τολμάτε να πείτε εσείς. Κυρίες και κύριοι, δεν είναι όλα τα πανεπιστήμια της χώρας τα ίδια. Υπάρχουν πανεπιστήμια, με ισχυρό brand name, περιφερειακά πανεπιστήμια, που χτίζουν, με τεράστιο κόπο, ένα καλό brand name, και πανεπιστήμια, που δεν πληρούν ούτε στο ελάχιστο τις προδιαγραφές. Όσο αυτό δεν το παραδεχόμαστε, κάνουμε λάθη απανωτά. Ένα τέτοιο λάθος είναι και το σχέδιο νόμου, που φέρνετε. Σας το λένε όλοι, αλλά εσείς δεν ακούτε κανέναν. Εσείς, κυρία Υπουργέ, φτιάξατε ένα νομοθέτημα, που αυτοακυρώνεται. Εκεί που αυτό που χρειαζόμαστε είναι τα θεσμικά αντίβαρα, γιατί και σήμερα, ξέρετε, ο Πρύτανης είναι ο απόλυτος μονάρχης στα ελληνικά πανεπιστήμια. Σας το λένε ακόμη και οι ίδιοι οι πανεπιστημιακοί, που έχουν διατελέσει Πρυτάνεις.

Εσείς, όχι μόνο συντηρείτε αυτή την κατάσταση, αλλά και την επιτείνετε. Αρνείστε πεισματικά να θέσετε θεσμικά αντίβαρα. Γιατί, άραγε;

Αρνείστε πεισματικά να θεσμοθετήσετε ουσιαστικά Συμβούλια Ιδρύματος, όπως προέβλεπε ο ν.4009/2011 του ΠΑΣΟΚ, με κύριο έργο τους, τον στρατηγικό σχεδιασμό του κάθε πανεπιστημίου. Αυτά τα Συμβούλια Ιδρύματος είναι αυτά, που εξασφαλίζουν την εξωστρέφεια των ΑΕΙ και τη διεθνοποίηση τους. Αυτά είναι, που θα μπορέσουν να προσελκύσουν χορηγίες και δωρεές. Ο «νόμος Διαμαντοπούλου», που, συχνά - πυκνά επικαλείστε, απαιτούσε ενεργό και αποτελεσματικό Συμβούλιο Ιδρύματος.

Σε τι μοιάζει με αυτό, που φέρνετε, πέρα από τους τίτλους και τα εξώφυλλα;

Αρνείστε πεισματικά να αποδώσετε στον Πρύτανη, εκτός από τις εξουσίες και την ευθύνη, που του αναλογεί. Αρνείστε να τον θέσετε υπόλογο, για τις πράξεις και τις παραλείψεις του. Αντ’ αυτού τι κάνετε; Φτιάχνετε ένα διοικητικό σχήμα ερμαφρόδιτο, ένα νέο μοντέλο διοίκησης, που, αντί για τα αυξημένα φίλτρα συλλογικότητας, λογοδοσίας, διαφάνειας και εξωστρέφειας, που επικαλείστε, επαναφέρετε ένα κακέκτυπο συμβουλίων διοίκησης. Στο μοντέλο σας, υποτίθεται ότι το Συμβούλιο Διοίκησης θα έχει την εποπτεία και τη στρατηγική χάραξης για το μέλλον των ιδρυμάτων. Στην πραγματικότητα, όμως, έχει αρμοδιότητες διοικητικές, δηλαδή, αρμοδιότητες, που αφορούν την καθημερινότητα των ιδρυμάτων και έναν παντοδύναμο Πρύτανη, ο οποίος εκλέγεται από τα έξι εσωτερικά μέλη, συμμετέχει και προεδρεύει κιόλας στο όργανο, που υποτίθεται ότι θα τον ελέγχει. Άρα, είναι και ελεγκτής και ελεγχόμενος από ένα Συμβούλιο Διοίκησης εξαρτημένο, ένα σχήμα διοίκησης, που θα καθηλώσει τα Πανεπιστήμια στο χθες και σας θυμίζω ότι αυτό το χθες ήταν αυτό, που θέλατε να αλλάξετε και εσείς. Επειδή μας λέτε, πάρα πολλές φορές, παραδείγματα ευρωπαϊκά, επιτρέψτε μου κι εγώ να κάνω χρήση αυτού, που ισχύει στο πανεπιστήμιο της Οξφόρδης, που πολύ συχνά το φέρνετε, ως παράδειγμα, όπου εκεί, πραγματικά, ο Πρύτανης συμμετέχει στο Συμβούλιο Διοίκησης. Χρησιμοποιήσατε και πολύ έξυπνα τη λέξη «συμμετοχή» του Πρύτανη. Η συμμετοχή μπορεί να είναι με δικαίωμα ψήφου, μπορεί να είναι με δικαίωμα λόγου, δεν προεδρεύει συγχρόνως. Η συμμετοχή έχει πολλαπλές εκφάνσεις.

Λοιπόν, στο Πανεπιστήμιο της Οξφόρδης, ο Πρύτανης συμμετέχει στο Συμβούλιο Διοίκησης και εκεί πρέπει να σας πω ότι υπάρχουν 25 μέλη, μπορούν να προστεθούν και άλλα τρία μέλη της Συγκλήτου, ένας εκ των οποίων είναι Αντιπρύτανης, είναι έξι ex officio μέλη, τέσσερα εξωτερικά μέλη, που προτείνονται από το Συμβούλιο Διοίκησης και εγκρίνονται από τη Σύγκλητο και 12 μέλη, που εκλέγονται από τη Σύγκλητο και αντιπροσωπεύουν, με συγκεκριμένο αριθμό, κάθε σχολή. Όπως βλέπετε, δεν έχει καμία σχέση με το μοντέλο διοίκησης, που προτείνει η Κυβέρνηση. Στην Οξφόρδη, ο Πρύτανης είναι απλό μέλος του Συμβουλίου Διοίκησης, το οποίο είναι και θεμιτό, αλλά δεν ελέγχει, σε καμία περίπτωση, το Συμβούλιο Διοίκησης.

Στο νομοσχέδιό σας, αυτό που προτείνετε, είναι το Συμβούλιο Διοίκησης να είναι της απολύτου επιρροής του Πρύτανη, το οποίο, εννοείται, ότι το χτίζει σταδιακά. Και όχι μόνο επιλέγει και τους Αντιπρυτάνεις και τους Κοσμήτορες. Κανείς δεν είχε αντίρρηση ο Πρύτανης να είναι μέλος του Συμβουλίου Διοίκησης, αλλά όχι με αυτούς τους όρους.

Όση επίκληση, λοιπόν, κυρία Υπουργέ και αν κάνετε, στην προσπάθεια ένα σύστημα διακυβέρνησης των ΑΕΙ, που φαίνεται να ευθυγραμμίζεται η χώρα μας με τις διεθνείς καλές πρακτικές των πανεπιστημίων του εξωτερικού, ποιον μπορείτε να πείσετε ότι διατηρώντας όλες τις παραδοσιακές πρακτικές παραγοντισμού, αναξιοκρατίας και αδιαφάνειας, όπου Γιάννης πίνει, Γιάννης κερνάει, πάντα, με τις νομοθετικές ευλογίες της πολιτείας, θα φέρει το ελληνικό πανεπιστήμιο στα σύγχρονα πρότυπα των πανεπιστημίων του εξωτερικού;

Ακούστε, κυρίες και κύριοι, οφείλουμε να τολμήσουμε να πούμε στους πολίτες αυτό που το ξέρουν, ήδη, πολύ καλά. Το κράτος μας είναι φτωχό. Χωρίς δωρεές και χορηγίες, κανένα Πανεπιστήμιο στη μορφή, που το θέλουμε, δεν μπορεί να επιβιώσει. Ή θα γυρίσουμε, γενναία, τη σελίδα στα ελληνικά πανεπιστήμια και θα συμφωνήσουμε όσα χρειαζόμαστε για το άρθρο ταμπού, το άρθρο 16, με αλήθειες, με συναινέσεις και με έντιμους συμβιβασμούς, κυρίως, με την πραγματικότητα ή διαφορετικά η χώρα μας θα έχει τρία - τέσσερα καλά πανεπιστήμια και τα υπόλοιπα θα οδηγηθούν, με μαθηματική ακρίβεια, σε βιολογικό θάνατο.

Σ΄ αυτήν τη ζοφερή προοπτική, εσείς, κυρία Υπουργέ, αρκείστε να χρησιμοποιείτε λέξεις μεταρρυθμιστικά σύμβολα, υπεξαιρώντας τα από ένα νομοθέτημα, που, πραγματικά, ήταν σύμβολο μεταρρύθμισης, το ν. 4009, που πρώτοι εσείς ρημάξατε και αποτελείωσε ο ΣΥΡΙΖΑ, μόνο και μόνο, για να εξυπηρετήσετε και να διευθετήσετε μικροεξουσίες και μικροφέουδα, αυτά, δηλαδή, που έχουν καθηλώσει το ελληνικό πανεπιστήμιο.

Από την άλλη, ντύνετε το νομοσχέδιο με έναν ξένο, δανεικό, φανταχτερό μανδύα, για να έχετε άλλη μια σημαία λάβαρο να κουνάτε, στις προσεχείς εκλογές, ως συνέπεια προεκλογικών δεσμεύσεων της Κυβέρνησης και τεράστιου μεγέθους επίτευγμα μεταρρύθμισης, που εδώ και μία δεκαετία ήταν δίκαιο και η Νέα Δημοκρατία και η Υπουργός, εσείς, δηλαδή, έκανε πράξη.

Κλείνοντας, λυπάμαι, που δεν αφήνετε περιθώρια σε αυτό το σχέδιο νόμου, για να υπάρχει, έστω και ίχνος αισιοδοξίας. Εμείς στο ΠΑΣΟΚ και εγώ προσωπικά παραμένουμε πιστοί στη θέση ότι τα ζητήματα παιδείας είναι εθνικής σημασίας και γι’ αυτό θα περίμενα, έστω και τον τελευταίο χρόνο διακυβέρνησης από τη Νέα Δημοκρατία, περισσότερη και ειλικρινή πρόθεση συγκλίσεων, ως αποτέλεσμα ενός ουσιαστικού πραγματικού διαλόγου, όπου ακούς τον συνομιλητή σου και περιλαμβάνεις στο σκεπτικό σου τις θέσεις, που προτείνονται είτε υιοθετώντας τες είτε απορρίπτοντας τες, πάντως τις συζητάς και δεν τις περιφρονείς. Φυσικά, πρέπει να πω ότι με εξέπληξε θετικά η αποδοχή της πρότασης, που έγινε, από τη μεριά του κ. Ανδρουλάκη, ως ένα ύστατο δείγμα, να ευθυγραμμιστείτε με μια πραγματικότητα, που σε όλο τον πολιτισμένο κόσμο ισχύει.

Αφήσατε, κυρία Υπουργέ, πολύτιμο χρόνο να περάσει. Αφήσατε επίσης και τον ακαδημαϊκό χάρτη, όπως έχει διαμορφωθεί ανορθολογικά, μετά την άκριτη πανεπιστημιοποίηση των ΤΕΙ και την εξαφάνιση της τεχνολογικής εκπαίδευσης. Μέχρι σήμερα, δεν έχετε καταφέρει ούτε καν να εξασφαλίσετε την ασφάλεια και την προστασία της ακαδημαϊκής ζωής.

Πλησιάζοντας οι εκλογές, λοιπόν, προσπαθείτε να περάσετε άλλο ένα νομοθέτημα, με ημίμετρα και σκιές αδιαφάνειας. Άλλο ένα σχέδιο, που δεν θα αποδώσει καρπούς. Το μεγάλο πρόβλημα των πανεπιστημίων, που επιμένετε να μην αντιμετωπίζετε και θα συνεχίσει να ταλαιπωρεί την ελληνική κοινωνία και τον φορολογούμενο πολίτη, είναι η έλλειψη πραγματικής εποπτείας, έλλειψη διαφάνειας και λογοδοσίας των διοικήσεών τους. Για τη θεραπεία του δεν χρειαζόταν όλο αυτό το τέρας των 1.300 τόσων σελίδων, με υπερρύθμιση και υπερνομοθέτηση επί παντός επιστητού.

 Το ελληνικό πανεπιστήμιο χρειάζεται μια τελεία σε όσα έχουν και δεν έχουν γίνει και ένα νέο ξεκίνημα, κυρίως, με αλλαγή της φιλοσοφίας του. Ένα λιτό πλαίσιο, που θα αφορά κυρίως τον τρόπο διοίκησης και εποπτείας, το λειτουργικό και ακαδημαϊκό πλαίσιο και την οικονομική διαχείριση. Έτσι νοείται ο νόμος - πλαίσιο.

Τα ιδρύματα θα πρέπει να αποφασίσουν αυτά τα ίδια για τα ακαδημαϊκά τους θέματα και την έρευνα, γιατί έχουν οργανισμούς, έχουν εσωτερικούς κανονισμούς, έχουν και ακαδημαϊκά όργανα. Αυτά πρέπει να χαράξουν τη φυσιογνωμία, που θέλουν να έχουν, η οποία δε χρειάζεται να είναι καρμπόν, ίδια σε όλα. Η διαφορετικότητα και ο διαφορετικός χαρακτήρας του κάθε πανεπιστημίου είναι και το μεγάλο όπλο του, είναι το μεγάλο του πλεονέκτημα.

Εσείς αυτά δεν τολμάτε να τα κάνετε, κυρία Υπουργέ, γιατί δεν εμπιστεύεστε και δεν εκτιμάτε ούτε το έργο, που καλούνται να υλοποιήσουν οι άνθρωποι, πίσω από τις διοικήσεις ούτε τον ίδιο τον συνταγματικά κατοχυρωμένο θεσμό του αυτοδιοίκητου. Και δεν τολμάτε, φυσικά και να το πείτε, αλλά ούτε και να το αλλάξετε. Γι΄ αυτό καταφεύγετε σε τεχνάσματα υπερρύθμισης, με ένα νομοσχέδιο βάρους τσιμεντόλιθου, προσπαθώντας να μας πείσετε για ένα ανύπαρκτο ειδικό βάρος μεταρρυθμιστικού ογκόλιθου.

Μία παρατήρηση, πριν τελειώσω, ακούγοντας αυτά που είπατε για την δημοσκόπηση της Marc. Ξέρετε, κυρία Υπουργέ, διαβάζουμε κι εμείς τις δημοσκοπήσεις. Δεν σας έκανε μεγάλη περιέργεια η μεγάλη αποδοχή στις διατάξεις του νομοσχεδίου, κατά 68,5%, που αφορούν στη θέσπιση κέντρου ψυχολογικής υποστήριξης σε φοιτητές και διδάσκοντες των ΑΕΙ; Λες και αυτά δεν υπάρχουν σήμερα; Δεν υπάρχουν αυτές οι δομές; Και όπου υπάρχουν, χρειάζεται νέος νόμος, για να δημιουργηθούν;

Και κοιτάξτε λίγο κάτι, η μικρότερη αποδοχή με 40,9%, εμφανίζεται στη θέσπιση κοινού ψηφοδελτίου στις φοιτητικές εκλογές. Εδώ ήδη η παρουσίαση της νέας ρύθμισης είναι και ανακριβής και παραπλανητική. Η ρύθμιση δεν αφορά γενικά τις φοιτητικές εκλογές, αλλά την εκλογή εκπροσώπων σε όργανα των ΑΕΙ, όπου υπάρχει ήδη το ενιαίο ψηφοδέλτιο. Εδώ, προφανώς, η εταιρεία δημοσκόπησης δεν γνώριζε το θέμα. Θα πρέπει, είναι η δική μας θέση, ίσως αυτές οι δημοσκοπήσεις, αφού εμφανίζονται ότι έχουν ερευνητικό χαρακτήρα, να αναγράφεται και ποιος είναι ο επιστημονικά υπεύθυνος. Κάποια στιγμή, πρέπει να σοβαρευτούμε, σε αυτή τη χώρα και αφού ερωτάται το κοινό για ένα σχέδιο νόμου, πρέπει να υπάρχει και η ερώτηση, για να τη διαβάζουμε.

Πρώτα απ’ όλα, θέλω να σας ρωτήσω: Είστε σίγουροι ότι ο ερωτώμενος έχει διαβάσει το σχέδιο νόμου; Από πού έχει πληροφορηθεί γι’ αυτό; Αυτά είναι σοβαρά θέματα, γιατί διαφορετικά, σε ειδικά θέματα, όπως είναι το θέμα αυτού του νομοσχεδίου, το κοινό χειραγωγείται από τις ερωτήσεις και είναι επικίνδυνο να επιτρέψουμε στις εταιρείες δημοσκοπήσεων να χειραγωγούν τις δημοσκοπικές έρευνες.

Αν και πιστεύω, ότι τίποτα δεν έχει ακόμα κριθεί και τίποτα δεν έχει ολοκληρωθεί, γιατί έτσι πρέπει να είναι η διαβούλευση ενός τόσο σημαντικού νομοσχεδίου, όταν συζητιέται στις Επιτροπές της Βουλής, στις λιγοστές μέρες, που μένουν μέχρι τη συζήτηση στην Ολομέλεια, έχετε την τελευταία ευκαιρία να αλλάξετε αυτήν τη γκρίζα σκιά, που θα συνοδεύει τη θητεία σας, ως Υπουργού Παιδείας. Είναι κρίμα, πραγματικά, κρίμα, να χαθεί άλλη μια ευκαιρία για το ελληνικό δημόσιο πανεπιστήμιο, μιας και τα περιθώρια προσμονής για κάτι ουσιαστικό, στενεύουν.

Ξέρετε ότι διαφωνούμε με το νομοσχέδιο, ξέρετε ότι διαφωνούμε, διότι το κυρίαρχο νομοθέτημα, που χαρακτηρίζει όλο το νομοσχέδιο, είναι αυτό, που αφορά τις διοικήσεις των πανεπιστημίων, που ουσιαστικά είναι αλυσίδα με όλα τα υπόλοιπα, που θέλετε να φτιάξετε στο πανεπιστήμιο. Η καλή λειτουργία του πανεπιστημίου επαφίεται στην καλή διοίκηση, που θα έχει, αλλά εγώ θέλω να σας δώσω μια ακόμη ευκαιρία, γι’ αυτό σήμερα- παρά τη διαφωνία μου.

Θα πω ότι επιφυλασσόμαστε, περιμένοντας να δούμε έμπρακτα, ότι όλο αυτό το διάστημα κάτι έχετε καταλάβει από τον τρόπο, που τα θέματα Παιδείας πρέπει να τα χειρίζεται μια κυβέρνηση, με συναινέσεις, συγκλίσεις και όσο το δυνατόν τη μεγαλύτερη στήριξη της κοινωνίας, της ακαδημαϊκής κοινότητας, των φοιτητών, που, δυστυχώς, για άλλη μια φορά καταφέρατε να τους έχετε όλους απέναντι. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε κυρία Κεφαλίδου.

Τον λόγο θα λάβει ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδας**): Θα μπορούσε να πει κανείς, κύριε Πρόεδρε, και δεν θα ήταν και καθόλου υπερβολικός, ότι με το τωρινό νομοσχέδιο για τα Ανώτατα Εκπαιδευτικά Ιδρύματα της χώρας, που φέρνετε εσείς της Νέας Δημοκρατίας, εδώ στη Βουλή, στην πραγματικότητα, τελείτε τα επίσημα εγκαίνια της λειτουργίας των ελληνικών πανεπιστημίων, ως εμπορικά κέντρα. Επίσημα εγκαίνια, γιατί η επιχειρηματική δράση των ΑΕΙ, την οποία τώρα εσείς ολοκληρώνετε, έχει ξεκινήσει, προ πολλού, με τις φροντίδες όλων των κυβερνήσεων, χρόνια πριν.

Σύμφωνα μάλιστα με δηλώσεις της Υπουργού στον Τύπο, τα χρήματα, τα οποία προορίζονται - τα χρήματα, τα οποία επενδύονται, καλύτερα- τα επόμενα χρόνια, γι’ αυτήν την εμπορική και επιχειρηματική λειτουργία των πανεπιστημίων της χώρας είτε από το ΕΣΠΑ είτε από το Ταμείο Ανάκαμψης, ξεπερνούν το 1 δισεκατομμύριο ευρώ.

Κι όμως, από αυτά ούτε ένα ευρώ δεν προορίζεται για τις ανάγκες των σπουδών τους, τις πιεστικές, που έχουν οι φοιτητές, τα παιδιά των λαϊκών οικογενειών. Σε αυτό δε το νομοσχέδιο - γίγας, των 460 περίπου άρθρων και των 1.000 περίπου σελίδων, δεν υπάρχει ούτε ένα τόσο δα άρθρο, για εκείνη την τόσο αναγκαία φοιτητική μέριμνα, δεν υπάρχει ούτε μια λέξη για τα μεγάλα, συχνά αξεπέραστα οικονομικά προβλήματα, τα οποία αντιμετωπίζουν τα παιδιά των λαϊκών οικογενειών, στην προσπάθειά τους να σπουδάσουν. Και ύστερα, έρχεστε και τολμάτε να μας μιλάτε και για την κοινωνική σας πολιτική.

Τώρα, αν καθίσουμε να μετρήσουμε τους νόμους - πλαίσια για τα πανεπιστήμια, τα τελευταία 15 χρόνια, ο σημερινός είναι ο πέμπτος στη σειρά, αν πούμε δε και για τους επιμέρους νόμους, αυτοί που ψηφίστηκαν, είναι δεκάδες. Όλοι αυτοί οι νόμοι διακήρυσσαν την αναβάθμιση των σπουδών και των πτυχίων, αλλά στην πραγματικότητα οδηγούσαν πάντα στο ακριβώς αντίθετο, στην υποβάθμιση των προπτυχιακών σπουδών, με το αδυνάτισμα των προγραμμάτων σπουδών και φυσικά στην απαξίωση των πτυχίων.

Ο λόγος; Υλοποιούσαν τη στρατηγική της Ευρωπαϊκής Ένωσης και μετέτρεπαν σταδιακά τα πανεπιστήμια σε ανώνυμες εταιρείες, σε κανονικές επιχειρήσεις, όλο και περισσότερο στην υπηρεσία των κερδών, πριν από όλα, των κερδών των μεγάλων επιχειρήσεων. Ακριβώς το ίδιο, και μάλιστα πιο μεθοδικά και πιο επιθετικά, βέβαια, γίνεται και με το σημερινό νομοσχέδιο για τα πανεπιστήμια, το οποίο, αφενός συγκεντρώνει και κωδικοποιεί όλη τη μέχρι τώρα σχετική νομοθεσία, αφετέρου ενισχύει περαιτέρω και παγιώνει, επιχειρεί να παγιώσει, τα επιχειρηματικά τους χαρακτηριστικά.

Όλα αυτά, βεβαίως, συνήθως, δεν τα λέτε έτσι, δηλαδή, με το όνομά τους, παρά χρησιμοποιείτε κάτι έννοιες εύηχες, όπως «ποιότητα, καινοτομία, αυτονομία, ελευθερία, σύνδεση με την αγορά εργασίας». Για ποια ποιότητα, όμως, των σπουδών μιλάτε, όταν πετάτε εν ψυχρώ έξω από το πρόγραμμα σπουδών και άρα και από το πτυχίο των καθηγητικών σχολών, την παιδαγωγική επάρκεια; Γιατί είναι ποιότητα, δηλαδή, αυτή η παιδαγωγική επάρκεια να γίνεται μπίζνα, να χορηγείται με ποσοστώσεις και όχι για όλους και να κοστίζει και πανάκριβα, 700 ευρώ την κοστολογεί, ήδη, το ΕΚΠΑ, ενώ αυτή η δυνατότητα υπήρχε δωρεάν στο προπτυχιακό πρόγραμμα σπουδών; Εδώ, ο ΣΥΡΙΖΑ καλά είναι το κεφάλι του να το σκύβει, γιατί αυτός πρώτος, το 2018, πήγε να το περάσει αυτό, εδώ ήμασταν και το θυμόμαστε, μέσω του Ινστιτούτου Εκπαιδευτικής Πολιτικής, αλλά το μάζεψε τότε, κάτω από τις μαζικές αντιδράσεις των φοιτητών.

Γιατί είναι ποιότητα η ισοτίμηση με τη μέθοδο των ECTS, των πιστωτικών, δηλαδή, μονάδων, λες και τα πτυχία είναι πιστωτικές κάρτες, γιατί είναι ποιότητα να λαμβάνουν 240 πιστωτικές μονάδες και το επίπεδο 6 των επαγγελματικών προσόντων. Προσέξτε, και οι τετραετείς σπουδές στα ελληνικά πανεπιστήμια, και οι τριετείς σπουδές, που επαναφέρατε με τον νόμο, και οι τριετείς σπουδές, σε διάφορα πανεπιστήμια του εξωτερικού, οπουδήποτε, ανοίγοντας και τον δρόμο και στα διάφορα κολέγια, που ξεφυτρώνουν «σαν τα μανιτάρια». Ποιότητα το λέτε εσείς αυτό ή υποβάθμιση των πανεπιστημιακών πτυχίων;

Για ποιες, αλήθεια, καινοτομίες μάς μιλάτε; Για τις καινοτομίες των τραγικών ελλείψεων σε εκπαιδευτικό προσωπικό; Για τις καινοτομίες των πανεπιστημιακών βιβλιοθηκών, που φυτοζωούν; Και ξέρετε κάτι, αντί για αυτά τα λογοπαίγνια και τα φθηνά διλήμματα, με τις τόσο βολικές για σας βαριοπούλες, δεν κοιτάτε να δώσετε κανένα κονδύλι στη Βιβλιοθήκη του Αριστοτελείου Πανεπιστημίου, στη Θεσσαλονίκη, η οποία στάζει και μπάζει νερά όποτε βρέχει;

Όλες σας οι διακηρύξεις για καινοτομίες, να το ξέρετε, καταρρέουν μπροστά στην ανυπαρξία της φοιτητικής μέριμνας και στα χάλια των περισσότερων φοιτητικών εστιών, που τις αφήνετε συνειδητά να ρημάζουν.

Όσο για την αυτονομία των πανεπιστημίων, την οποία όλοι ευαγγελίζεστε, δεν είναι προνόμιο της Νέας Δημοκρατίας αυτή η αυτονομία, πρώτα χάθηκε στους διορισμένους πρυτάνεις, κοσμήτορες και εκτελεστικούς διευθυντές - μάνατζερ, πριν μετά οδηγηθεί στην αγκαλιά των επιχειρηματικών ομίλων, για να την αξιοποιήσουν, δεόντως.

Θυμίζουμε εδώ με την ευκαιρία και το «νόμο Διαμαντοπούλου», με τα περιβόητα Συμβούλια Διοίκησης των μάνατζερ, αλλά δεν μπορούμε να ξεχάσουμε, κυρίες και κύριοι του ΣΥΡΙΖΑ, ούτε τα Περιφερειακά Συμβούλια Ανώτατης Εκπαίδευσης της δικής σας κυβέρνησης, που είχαν και αυτά πάντα μια κρατημένη θέση για τους επιχειρηματίες.

Άραγε, είναι ελευθερία αυτό, που προβλέπει, το νομοσχέδιο σας και ένας νέος, μια νέα να αφήνεται μοναχός του εντελώς, για να φτιάχνει ένα δικό του, αποκλειστικά, πρόγραμμα σπουδών, χωρίς αρχή μέση και τέλος; Μιλώ για το πολυδιαφημισμένο σας εσωτερικό ERASMUS. Είναι ελευθερία να χαράζει τη δική του ατομική εκπαιδευτική διαδρομή ή μήπως είναι η τόσο βολική για εσάς ατομική ευθύνη, για να του φορτώσετε μετά και την ευθύνη, μέχρι και της ανεργίας του, αν παρόλα αυτά τύχει και δεν βρίσκει δουλειά;

 Θέλετε να μιλήσουμε και για τη σύνδεση των πανεπιστημίων με την αγορά εργασίας; Γιατί όχι; Να μιλήσουμε. Καταρχάς, αυτή η σύνδεση είναι αντικειμενική, δεν είναι κάτι που το εφηύρατε εσείς, καθώς προκύπτει από την ίδια τη φύση της πανεπιστημιακής εκπαίδευσης. Η όποια πανεπιστημιακή εκπαίδευση είναι, πρώτα και κύρια, μια επαγγελματική εκπαίδευση, αφού προετοιμάζει ένα τμήμα των αυριανών εργαζομένων, που χρειάζεται να κατέχουν γνώση, βεβαίως, μιας επιστήμης, προκειμένου να ασκήσουν το επάγγελμά τους.

Αλλά, για ποια ακριβώς αγορά εργασίας μας μιλάτε; Γι’ αυτήν, που με τους νόμους σας, την κάνατε ζούγκλα,; Γι’ αυτήν, που ο κατώτερος της μισθός είναι ακόμα χαμηλότερος σήμερα, το 2022, από αυτόν, που υπήρχε το 2009; Γι’ αυτήν, που τις συλλογικές συμβάσεις τις ψάχνουν οι εργαζόμενοι με το κιάλι, γιατί τις διαλύσατε με τα μνημόνια σας; Και σεις, και σεις, και εσείς. Γι’ αυτήν με τα ωράρια - λάστιχο και τα δεκάωρα των απλήρωτων υπερωριών, για την οποία, βεβαίως, κατάσταση, εκτός των άλλων, επειδή ακριβώς επειδή σμπαραλιάζετε τα ωράρια των εργαζομένων, δεν διστάζετε να κρατάτε και να ταλαιπωρείτε μικρά παιδιά στο ίδιο θρανίο του σχολείου από τις 8 το πρωί μέχρι τις 5.30 το βράδυ, στο ολοήμερο; Είναι και αυτό μέσα στο νομοσχέδιο, ξέρετε, δεν μιλάει μόνο για τα πανεπιστήμια.

Αφήστε, λοιπόν, τα παραμύθια. Το θέμα σας δεν είναι η σύνδεση των πτυχιούχων με την αγορά εργασίας, αυτή είναι δεδομένη και αντικειμενική. Άλλο είναι το θέμα το δικό σας. Είναι το πώς αυτοί οι πτυχιούχοι θα είναι, όχι μόνο κατάλληλοι για τις μεταβαλλόμενες ανάγκες των επιχειρηματικών ομίλων, αλλά πώς ταυτόχρονα θα είναι και όσο γίνεται πιο φθηνοί και πιο αναλώσιμοι.

Και ξέρετε και κάτι ακόμα; Μην μας κουνάτε το δάχτυλο, με την αποτίμηση και την αξιολόγηση, σαν να είστε εσείς οι αποκλειστικοί τους ιδιοκτήτες, γιατί και η αποτίμηση και η αξιολόγηση, απαραίτητες, φυσικά, από μόνες τους δεν είναι ούτε καλές, ούτε κακές. Το ζήτημα είναι πάντα με ποια κριτήρια τις εφαρμόζει κανείς και, κυρίως, για ποιο σκοπό. Και εδώ δεν χωράνε μισόλογα, τις θέλετε και τις χρησιμοποιείτε για να εμπορευματοποιήσετε τα πανεπιστήμια και τη μόρφωση, να τα δέσετε ακόμα πιο γερά στο άρμα των επιχειρήσεων, ακόμα και του ΝΑΤΟ, το οποίο πατάει καλά το πόδι του, μέσα στα ελληνικά πανεπιστήμια. Εμείς τις θέλουμε, για να θέσουμε τα πανεπιστήμια, αποκλειστικά, στην υπηρεσία των αναγκών της μεγάλης λαϊκής πλειοψηφίας, που βρίσκεται, εκεί έξω. Αυτή είναι η διαφορά μας.

Το είδαμε, άλλωστε, αυτό και στην πανδημία. Την ώρα που η επιχειρηματική δραστηριότητα των πανεπιστημίων δεν σταμάτησε ούτε για μία μέρα, μα ούτε για μία μέρα, τα αμφιθέατρα τα κρατούσατε κλειστά για ενάμιση χρόνο για τους φοιτητές. Για να μη μιλήσουμε, δηλαδή και για τα 600 εκατομμύρια, που δίνετε στη λεγόμενη αριστεία του Ταμείου Ανάκαμψης, την ώρα, που δεν δίνετε, όπως είπαμε, δεκάρα τσακιστή για τη φοιτητική μέριμνα.

Το νομοσχέδιο σας, λοιπόν, δεν είναι παρά μια νομοθετική βόμβα ενάντια στα εναπομείναντα μορφωτικά δικαιώματα των παιδιών των λαϊκών οικογενειών, μια νομοθετική βόμβα διασποράς στις κοινωνικές ανάγκες της μεγάλης λαϊκής πλειοψηφίας. Εξακολουθείτε, πεισματικά, όλες οι κυβερνήσεις, να μεταχειρίζεστε τους φοιτητές, ως πειραματόζωα στις διάφορες αλλαγές, που φέρνετε, στη συνέχεια με τις συγχωνεύσεις, τις καταργήσεις των σχολών τους. Σε κάθε σκίρτημα της αγοράς, εσείς ανοιγοκλείνετε πανεπιστήμια και τμήματα, με την Εθνική Αρχή Ανώτατης Εκπαίδευσης να γίνεται το καλύτερο εργαλείο για τη δουλειά αυτή, καθώς τα κριτήρια, τα οποία αυτή χρησιμοποιεί και με τα οποία κρίνει, προσιδιάζουν περισσότερο σε επιχειρηματική μονάδα, παρά σε εκπαιδευτική. Έχετε, μάλιστα, πάρει τόση επιχειρηματική φόρα, που καταργείτε, αδίστακτα, ακόμα και νομικά πρόσωπα διαχείρισης πανεπιστημιακών δασών, όπως στο Περτούλι και στον Ταξιάρχη της Χαλκιδικής, προκειμένου να τα μεταβιβάσετε στις λεγόμενες εταιρείες αξιοποίησης της περιουσίας των ΑΕΙ, τις οποίες και συστήνετε με το νόμο, για να τα δώσετε, δηλαδή, και αυτά βορά στα λογής - λογής επιχειρηματικά συμφέροντα. Μιλάμε για δάση σπάνιας ομορφιάς. Όποιος έχει πάει στο Περτούλι και στον Ταξιάρχη μπορεί να το βεβαιώσει. Η διαχείριση αυτών των δασών δόθηκε το 1934, ήταν και τότε αβασίλευτη δημοκρατία η Ελλάδα. Δόθηκαν, λοιπόν, στη Σχολή Δασολογίας του ΑΠΘ, προκειμένου να χρησιμοποιηθούν για ερευνητικούς και εκπαιδευτικούς σκοπούς και εσείς τώρα τα πάτε στις μπίζνες και μετά μας μιλάτε για το περιβάλλον, για την φιλοπεριβαλλοντική σας πολιτική και για τις «πράσινες» σας συμφωνίες.

Κυρία Υπουργέ, να αποσύρετε άμεσα τις διατάξεις του συγκεκριμένου άρθρου, αν θέλετε το παιχνίδι να παίζεται τίμια, γιατί αυτές τις διατάξεις δεν τις είχατε στη διαβούλευση. Τώρα τις βάλατε, ξαφνικά.

 Μέσα στα πανεπιστήμια, εμείς θα μιλήσουμε γι’ αυτά, δημιουργείτε και ένα σωρό προγράμματα σπουδών τόσων πολλών ταχυτήτων. Μονοετή, διετή, τριετή, εφαρμοσμένων επιστημών και τεχνολογίας, διεπιστημονικά, διπλά dual major, δευτερεύουσας κατεύθυνσης, minor degree, σύντομης διάρκειας από 30 έως 360 πιστωτικές μονάδες. Όλα τα ράφια θα είναι γεμάτα, από όλα έχει ο μπαξές. Μονάχα που έτσι δεν υπονομεύεται μονάχα η επιστημονική συγκρότηση των προγραμμάτων σπουδών, αποσυνδέεται τελείως - και αυτό είναι πάρα πολύ σημαντικό - και απομακρύνεται το πτυχίο και από το επάγγελμα. Σε αυτό το πανεπιστήμιο, τώρα εμπορικό κέντρο, θα πωλούνται επίσης από τα Κέντρα δια Βίου Μάθησης σύντομες σπουδές, ακόμα και ταχύρρυθμες, θερινές, μέσα στο καλοκαίρι, εκμάθησης ληξιπρόθεσμων δεξιοτήτων, για τους φθηνούς, βεβαίως, απασχολήσιμους εργαζόμενους, πληρώνοντας ξανά οι ίδιοι και οι ίδιοι από την τσέπη τους για ό,τι τους λείπει από κατάρτιση. Πρόκειται, ασφαλώς για την επέκταση, δεν είναι κάτι, που το εφεύρατε εσείς, πρόκειται για την επέκταση αντίστοιχων ρυθμίσεων του «νόμου Διαμαντοπούλου», αλλά είναι και η εκδοχή της Ν.Δ. στα λεγόμενα «διετή πανεπιστημιακά προγράμματα επαγγελματικής εκπαίδευσης», που θεσμοθέτησε η Κυβέρνηση του ΣΥΡΙΖΑ, με το νόμο Γαβρόγλου. Θα συνεχίσουν να πωλούνται, γιατί τα δίδακτρα σε αυτά, ο ΣΥΡΙΖΑ ο Υπουργός, κ. Γαβρόγλου, τα γενίκευσε, θα συνεχίσουν να πωλούνται, σε διάφορες τιμές, για όλα τα βαλάντια και τα μεταπτυχιακά. Αφήστε που κλείνετε με αυτά τα μεταπτυχιακά και το μάτι στους πανεπιστημιακούς, ως πηγή πρόσθετων εσόδων, λέτε γι’ αυτούς, με τη λογική της παράλληλης απασχόλησης, που το εισάγετε. Είστε μάλιστα τόσο πολιτισμένοι, εσείς εκεί στην Κυβέρνηση, για την επιστημονική αρτιότητα του νομοσχεδίου σας, που σε πρόσφατη επιστολή σας στους καθηγητές, τους ενημερώνετε ότι θα βγάλουν και χρήματα από αυτόν τον νέο σας νόμο – πλαίσιο ! Αυτό κι αν είναι επιστημονική προσέγγιση !

Η υποχρηματοδότηση και υποστελέχωση των πανεπιστημίων, στην ουσία θεσμοθετούνται με το νόμο αυτό, καθώς αναγράφεται ρητά, έτσι όπως θα το πω ακριβώς, ότι το Υπουργείο δεν είναι υποχρεωμένο να καλύψει τον ετήσιο προγραμματισμό των τμημάτων για τις θέσεις, που μένουν κενές. Σοβαρά; Ποιος είναι υπεύθυνος; Αυτό που κανονικά είναι δική σας υποχρέωση, το παραπέμπετε στις διάφορες χορηγίες, στα τέλη φοίτησης των μεταπτυχιακών και των ξενόγλωσσων προπτυχιακών. Να, λοιπόν, πώς γίνεται ένα πανεπιστήμιο, κανονικό εμπορικό κέντρο και μεγάλο, μάλιστα. Και ένα τέτοιο μεγάλο εμπορικό κέντρο, βεβαίως, χρειάζεται και την εταιρεία security για να το φυλάει. Τέτοια είναι η πανεπιστημιακή αστυνομία και γι’ αυτό την φέρνετε. Ξέρετε κάτι, όμως; Τα φάγατε τα μούτρα σας, με αυτή την πανεπιστημιακή αστυνομία και καλό είναι να μην το συνεχίσετε αυτό το βιολί. Γιατί, ασφαλώς και θα έχετε πληροφορηθεί ότι από τον περασμένο Μάιο, στα πανεπιστήμια, πρώτη δύναμη δεν είναι πλέον η ΔΑΠ, η δική σας. Πρώτη δύναμη είναι πλέον η Πανσπουδαστική και αυτό καλό είναι να μην το προτιμήσετε.

Σε κάθε περίπτωση, και το σημερινό νομοσχέδιο της Ν.Δ. κινείται στην πεπατημένη των προηγούμενων νόμων - πλαισίων. Αλλά με συγχωρείτε, δηλαδή, γιατί αλήθεια το να συνεχίζουμε στον ίδιο δρόμο της εμπορευματοποίησης της πανεπιστημιακής μόρφωσης, αυτό θα μας λύσει τα προβλήματα; Οι λαϊκές οικογένειες, όλο και περισσότερο ξεπαραδιάζονται να σπουδάσουν τα παιδιά τους, αλλά η ψαλίδα των αναγκών τους δεν κλείνει. Μεγαλώνει, συνέχεια, γιατί δεν υπάρχουν οι απαραίτητες υποδομές ούτε καμία ουσιαστική στήριξη. Από πού προκύπτει ότι το να συνεχίσουμε στο δρόμο της κατηγοριοποίησης των πτυχίων και των πανεπιστημιακών τμημάτων, αυτό ανεβάζει το μορφωτικό επιστημονικό επίπεδο των φοιτητών; Οι οποίοι, ξέρετε, με τον νόμο σας, μπορεί να φοιτούν ακόμα και στο ίδιο πανεπιστημιακό τμήμα, αλλά να έχουν ακολουθήσει ένα εντελώς διαφορετικό πρόγραμμα σπουδών. Γιατί αλήθεια, συνεχίζοντας να αξιολογούμε τα πανεπιστήμια, με τα κριτήρια της αγοράς - και αν είναι γεμάτο το νομοσχέδιο με αυτά τα κριτήρια της αγοράς - παραδείγματος χάριν, με τις λεγόμενες «μελέτες σκοπιμότητας και βιωσιμότητας», όπου και να πας, πάνω σε αυτές σκοντάφτεις, που επαναλαμβάνονται. Γιατί αυτή η αξιολόγηση, η αγοραία, αναβαθμίζει τη μόρφωση την πανεπιστημιακή. Να σας πούμε και κάτι; Είναι άλλο πράγμα οι καλές θέσεις, που λαμβάνουν τα ελληνικά πανεπιστήμια στους διεθνείς πίνακες κατάταξης και άλλο πράγμα η δύσκολη καθημερινότητα όσων εργάζονται και σπουδάζουν σε αυτά, την ίδια στιγμή.

Το ερώτημα, βεβαίως, που τίθεται είναι αντικειμενικό. Υπάρχει άλλος δρόμος άραγε για τα πανεπιστήμια; Η απάντηση του Κ.Κ.Ε είναι ότι υπάρχει, αρκεί να συνδεθούν αυτά με τη ζωή, χωρίς να μεσολαβεί το κριτήριο του κέρδους στη λειτουργία τους, με μια κεντρικά σχεδιασμένη παραγωγή και κοινωνικές υπηρεσίες και μέσα σε συνθήκες κοινωνικής ιδιοκτησίας των μέσων παραγωγής και της εργατικής εξουσίας. Να οργανώνουν τις σπουδές τους στα πανεπιστήμια, προσέξτε το αυτό, όχι μόνο εσείς, αλλά και εσείς, γιατί στον ίδιο δρόμο βαδίζετε εδώ, να οργανώνουν τις σπουδές τους έτσι, ώστε όλη η αναγκαία τη δεδομένη, κάθε φορά, συγκυρία επιστημονική γνώση, που απαιτείται, για να εξασκήσει κανείς ένα επάγγελμα, αυτή η γνώση να δίνεται, μέσα στις προπτυχιακές σπουδές και όχι αυτή η γνώση να αναζητείται, συνέχεια, μέσα στο παζάρι της εκπαιδευτικής αγοράς των πιστοποιήσεων και των καταρτίσεων και των βεβαιώσεων. Όλη η γνώση στο πτυχίο. Αυτό που ζητούν οι φοιτητές. Η αποτίμηση και η αξιολόγηση των αποτελεσμάτων των πανεπιστημιακών λειτουργιών να τεθούν, σε άλλη βάση. Να κρίνονται τα πανεπιστήμια ναι, όχι, όμως, με βάση το πόσο γρήγορα και αποτελεσματικά ανταποκρίνονται στα κελεύσματα και τις απαιτήσεις των επιχειρηματικών ομίλων, αλλά στο κατά πόσο συμβάλλουν στην ικανοποίηση των σύγχρονων λαϊκών αναγκών.

Αυτές είναι για το Κ.Κ.Ε., οι θεμελιακές βάσεις για το πανεπιστήμιο των σύγχρονων αναγκών, αλλά και των δυνατοτήτων της εποχής μας και περιγράφονται εδώ στην επίσημη θέση του Κόμματός μας για την τριτοβάθμια εκπαίδευση, για τα πανεπιστήμια της χώρας. Επίσης, είναι φανερό ότι και η Νέα Δημοκρατία και τα υπόλοιπα αστικά Κόμματα, κινείστε στον ακριβώς αντίθετο δρόμο. Εν πάση περιπτώσει, το νομοσχέδιο αυτό πρέπει να αποσυρθεί κι αν όχι, πρέπει να καταψηφιστεί. Ακόμα, όμως και αν ψηφιστεί, τελικά, πρέπει και θα μείνει και αυτό στα χαρτιά, είμαστε βέβαιοι, όπως έμειναν στα χαρτιά τόσα και τόσα αντιλαϊκά νομοθετήματα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης)**: Κύριε Υπουργέ, κυρίες και κύριοι συνάδελφοι, τα προβλήματα στην τριτοβάθμια εκπαίδευση της χώρας μας είναι δυστυχώς διαχρονικά, όμως δεν γίνεται αρχικά να μην σχολιάσουμε την απουσία ενημέρωσης και τη μη σύγκληση της Επιτροπής Μορφωτικών Υποθέσεων για κρίσιμα θέματα παιδείας, τα οποία δεν συζητήθηκαν, ενώ θα έπρεπε, όπως το ταμειακό πρόγραμμα ανάπτυξης, η έκθεση της ΕΘΑΑΕ για την τριτοβάθμια εκπαίδευση, το στρατηγικό σχέδιο επαγγελματικής εκπαίδευσης, κατάρτισης, δια βίου μάθησης και νεολαίας 2022 - 2024. Αντ’ αυτού, υπήρχαν διαρροές στον τύπο, για αλλαγή του χάρτη της τριτοβάθμιας εκπαίδευσης, ενώ πολύς λόγος έγινε για τις συγχωνεύσεις τμημάτων. Μάλλον οι διαρροές εξυπηρετούσαν άλλους σκοπούς. Κατά την πάγια τακτική του, το Υπουργείο Παιδείας και Θρησκευμάτων, χωρίς να ενημερώνει κανέναν ενδιαφερόμενο, αποφασίζει και ενεργεί, αυτοβούλως, διαρρέοντας στον τύπο τις ορέξεις του προς καταγραφή αντιδράσεων. Η έκταση του νομοσχεδίου είναι τεράστια, αλλά θα προσπαθήσουμε, εντός του παρεχόμενου χρόνου, να θίξουμε τα κυριότερα, κατ’ εμάς ζητήματα.

Κάνετε, ήδη, από την αρχή του νομοσχεδίου λόγο για τις ακαδημαϊκές ελευθερίες, λέγοντας ότι οι δημόσιες αρχές ασκούν όλες τις κατά νόμο αρμοδιότητες τους, συμπεριλαμβανομένης της επέμβασης, λόγω της τέλεσης αξιόποινων πράξεων. Προφανώς, και δεν αρκεί η επέμβαση, σε περίπτωση τέλεσης αξιόποινων πράξεων. Πρέπει να υπάρχει πρόληψη, με την αυστηρή απομάκρυνση των κακοποιών στοιχείων από τους χώρους και την απαγόρευση επιστροφής τους. Λέτε, ότι τα ανώτατα εκπαιδευτικά ιδρύματα δύνανται να συγχωνεύονται, κατατέμνονται, μετονομάζονται, μεταβάλλουν την έδρα τους, απορροφώνται από άλλο ΑΕΙ ή να καταργούνται, με προεδρικό διάταγμα, που εκδίδεται, ύστερα από πρόταση των Υπουργών Παιδείας και Θρησκευμάτων, Οικονομικών και Εσωτερικών. Η παρούσα Επιτροπή έχει ρόλο διακοσμητικό; Θεωρούμε, ότι θα έπρεπε, αν μη τι άλλο, να ερωτάται, αλλιώς ανακύπτουν ζητήματα ενδεχόμενων αυθαιρεσιών. Ως προς αυτό το ζήτημα, θεωρούμε ότι πρέπει να υπάρχουν σαφέστερα κριτήρια για την αξιολόγηση των προγραμμάτων, ενώ πρέπει να δοθεί μεγαλύτερη έμφαση στην επαγγελματική εκπαίδευση.

Ως προς το συμβούλιο διοίκησης, πιστεύουμε ότι τα πανεπιστήμια πρέπει να διοικούνται από τους ίδιους τους πανεπιστημιακούς τους. Έχουμε θεμελιώδη ένσταση, ως προς την ύπαρξη των εξωτερικών μελών και δεν γίνεται πουθενά λόγος για τις αμοιβές τους, αν και εφόσον αυτές θα υφίστανται. Σχετικά με την διαδικασία ανάδειξης του πρύτανη, πιστεύουμε ακράδαντα ότι ο πρύτανης πρέπει να συνεχίσει να εκλέγεται από το σύνολο των μελών ΔΕΠ του ΑΕΙ και όχι από τα μέλη του Συμβουλίου Διοίκησης. Το ίδιο πρέπει να ισχύσει και για την ανάδειξη κοσμήτορα. Σε κάθε ανώτατο εκπαιδευτικό ίδρυμα συνιστάται θέση εκτελεστικού διευθυντή επί θητεία. Αυτός ο εκτελεστικός διευθυντής, μας λέτε ότι θα μπορεί να ορίζεται, αν έχει μόνο τρία έτη επαγγελματικής εμπειρίας, σε θέματα σχετικά με την τριτοβάθμια εκπαίδευση ή την έρευνα και όχι άριστη γνώση της αγγλικής γλώσσας, ενώ θα δύναται να ασκεί αρμοδιότητες οικονομικής διαχείρισης του προϋπολογισμού του. Ποιους φωτογραφίζετε πάλι; Δεν αρκούν όλοι εκείνοι, που έχουν ήδη βολευτεί, κατά τη διάρκεια της διακυβέρνησης σας; Οι αρμοδιότητές του δεν θα μπορέσουν να ασκούνται κάλλιστα από το Συμβούλιο Διοίκησης;

Στο άρθρο για το αναπτυξιακό σχέδιο της κάθε σχολής, αναφέρεται ότι θα εντάσσεται και η προσέλκυση διδακτικού προσωπικού και ερευνητών από ιδρύματα της αλλοδαπής. Θεωρούμε, ότι θα έπρεπε να γίνεται ρητή μνεία για Έλληνες και Ελληνίδες από ιδρύματα της αλλοδαπής, τη στιγμή που πολλά από τα μεγαλύτερα μυαλά της χώρας είναι, δυστυχώς, στο εξωτερικό. Ως προς την ανάδειξη εκπροσώπων φοιτητών, θα έπρεπε να προβλεφθεί, παράλληλα, ρητά, η κατάργηση των φοιτητικών παρατάξεων. Τα Κόμματα και οι πολιτικές παρατάξεις δεν έχουν καμία θέση στα δημόσια πανεπιστήμια.

Το άρθρο για τους ιστοτόπους των ανώτατων εκπαιδευτικών ιδρυμάτων δεν κάνει καμία αναφορά στην προσβασιμότητα από τα ΑμεΑ. Έχουμε καταθέσει σειρά ερωτήσεων, σχετικά με τους λόγους, όπου οι ιστότοποι στο διαδίκτυο πολλών ΑΕΙ δεν έχουν συμμορφωθεί με τις απαιτήσεις της Οδηγίας της Ευρωπαϊκής Ένωσης 2016/2102, ώστε να είναι προσβάσιμοι από άτομα με αναπηρία και γιατί δεν έχει αναρτηθεί δήλωση προσβασιμότητας. Αν μη τι άλλο, θα έπρεπε να υπάρχει σχετική πρόβλεψη και στο παρόν. Δεν πρέπει να αμελούμε την ισότιμη πρόσβαση των ατόμων με αναπηρία στην τριτοβάθμια εκπαίδευση.

Επίσης, σε κάθε προπτυχιακό πρόγραμμα σπουδών, θα πρέπει να αναρτάται υποχρεωτικά και αν είναι πιστοποιημένο ή όχι, ενώ θα πρέπει να αναρτώνται ταυτόχρονα και τα επαγγελματικά δικαιώματα και οι προοπτικές εξέλιξης. Σύμφωνα με την Έκθεση της ΕΘΑΑΕ, μόνο το 32,5% από τα 430 προπτυχιακά προγράμματα σπουδών, είναι πιστοποιημένα, ενώ με πλήρη συμμόρφωση, μόνο το 25,3%. Βλέπουμε ότι σιγά - σιγά προωθείται η εξ αποστάσεως εκπαίδευση, ως κύρια μέθοδος διδασκαλίας. Πέραν των προβλέψεων για κοινά προγράμματα, με πανεπιστήμια της αλλοδαπής και διιδρυματικά προγράμματα, καθώς και για προγράμματα, στα οποία συμμετέχουν καθηγητές της αλλοδαπής ή συνεργαζόμενοι καθηγητές, αναφέρεται ότι η εξ αποστάσεως εκπαίδευση θα επιλέγεται στα προπτυχιακά, σε έκτακτες συνθήκες ή ανωτέρα βία. Ποιες θεωρούνται έκτακτες συνθήκες ή ανωτέρα βία, πέρα από την πανδημία;

Ως προς την ανώτατη διάρκεια φοίτησης, είναι θεμιτός ο προσδιορισμός των αιωνίων φοιτητών. Θα υπάρξει, όμως, ενδεχομένως, κάποια μεταβατική διάταξη για όσους αποδεδειγμένα βρίσκονται επί πτυχίω; Ως προς την παιδαγωγική και διδακτική επάρκεια, τα νέα δεδομένα απαιτούν αναμόρφωση των προγραμμάτων σπουδών των καθηγητικών σχολών, καθώς όσοι επιθυμούν να αποκτήσουν το πιστοποιητικό θα πρέπει να κάνουν ένα επιπλέον έτος σπουδών. Για το λόγο αυτόν, θα έπρεπε, εκτός από τη διαβούλευση, να προηγηθεί διάλογος.

Στο ν. 4692/2020, στο άρθρο 82, παράγραφος 1, αναφέρεται ότι τα ΑΕΙ δύνανται να διοργανώνουν προγράμματα σπουδών πρώτου κύκλου σε ξένη γλώσσα, ξενόγλωσσα προγράμματα σπουδών, τα οποία εντάσσονται στο στρατηγικό σχεδιασμό του ΑΕΙ, αποσκοπούν στην προαγωγή της γνώσης, διέπονται από επιστημονική συνοχή και πληρούν προϋποθέσεις, που εγγυώνται υψηλό επίπεδο σπουδών. Έχουμε, ήδη, καταθέσει σχετική ερώτηση, από τις 31/5/2022, κυρία Υπουργέ, η οποία δεν έχει απαντηθεί ακόμη, καθώς έχουν παρέλθει, ήδη, δύο χρόνια από την ψήφιση του ως άνω νόμου και το μοναδικό ΑΕΙ, το οποίο έχουμε δει, σύμφωνα με δημοσιεύματα, να ιδρύει ξενόγλωσσο πρόγραμμα σπουδών, είναι το Τμήμα Ιατρικής του Αριστοτελείου Πανεπιστημίου Θεσσαλονίκης και με την απόφαση 913 ΦΕΚ β 5205/10.11.2021 της Συγκλήτου του Εθνικού και Καποδιστριακού Πανεπιστημίου Αθηνών, αποφασίστηκε η ίδρυση του ξενόγλωσσου προπτυχιακού προγράμματος σπουδών ιατρικής, με τίτλο Medical Degree.

Πρόσφατα δημοσιεύματα αναφέρουν ότι το Αριστοτέλειο Πανεπιστήμιο Θεσσαλονίκης δρομολογεί δεύτερο ξενόγλωσσο προπτυχιακό πρόγραμμα σπουδών. Πόσα και ποια ξενόγλωσσα προγράμματα σπουδών έχουν, ήδη, επίσημα δρομολογηθεί προς λειτουργία, στα ελληνικά πανεπιστήμια και πότε αναμένεται η επίσημη λειτουργία τους; Γιατί προχωράει με ρυθμούς χελώνας;

Με τους ίδιους ρυθμούς, ενάμιση χρόνο μετά, προχωρά και το θέμα της ελεγχόμενης εισόδου, η οποία παραμένει αγκάθι, χωρίς να έχουν τοποθετηθεί στα πανεπιστήμια τουρνικέ και λοιπά συστήματα ασφαλείας. Νομοθετείτε, με σκοπό να δημιουργείτε απλώς εντυπώσεις; Γιατί, στην εφαρμογή, κάπου χάνεστε στη μετάφραση.

Η πλήρης θωράκιση των εισόδων των πανεπιστημίων αποτελεί μία από τις βασικές προτάσεις, απαιτήσεις της Ελληνικής Λύσης. Δεν χωρούν ημίμετρα σε ό,τι έχει να κάνει με την παιδεία και την πανεπιστημιακή εκπαίδευση. Είμαστε ξεκάθαρα κατά του ασύλου της παρανομίας, της εγκληματικότητας και των κουκουλοφόρων. Δεν έχουν καμία απολύτως θέση στα εκπαιδευτικά ιδρύματα και θα το τονίζουμε με κάθε ευκαιρία.

Με απόφαση της Συγκλήτου, δύναται να ιδρύεται Κέντρο Επιμόρφωσης και Δια Βίου Μάθησης στο Ανώτατο Εκπαιδευτικό Ίδρυμα, το οποίο αποτελεί ανεξάρτητη ακαδημαϊκή μονάδα και έχει διακριτά όργανα διοίκησης. Πώς και από ποιον θα κρίνεται, αν είναι αναγκαία η ίδρυση Κέντρου Επιμόρφωσης; Ποια είναι η χρησιμότητα, η σκοπιμότητα του Κέντρου Επιμόρφωσης στο εκάστοτε ΑΕΙ;

Σχετικά με την παροχή διδακτικού έργου από δημόσιους υπαλλήλους, δεν φαίνεται εύκολο να απασχολούνται σε τέτοιες θέσεις δημόσιοι υπάλληλοι, ενώ υπάρχει δυνατότητα απασχόλησης προσώπων με τα ανάλογα ακαδημαϊκά προσόντα.

Ως προς την κατανομή των θέσεων των μελών Διδακτικού Ερευνητικού Προσωπικού *(ΔΕΠ),* το γεγονός ότι η Υπουργός Παιδείας καθορίζει την κατανομή του συνολικού αριθμού των θέσεων μελών ΔΕΠ, αυτόματα συνεπάγεται ότι υπάρχει περιθώριο εξυπηρετήσεων. Στα ελληνικά πανεπιστήμια πρέπει να κυριαρχεί η αξιοκρατία, η διαφάνεια και η νομιμότητα - και αυτό είναι αδιαπραγμάτευτο.

Σχετικά με τη διαδικασία εκλογής και εξέλιξης μελών ΔΕΠ, πρέπει να υπάρχουν αυστηρές δικλείδες ασφαλείας, ώστε να αποφευχθεί κάθε υπόνοια φωτογραφικής επιλογής ή βολέματος γνωστών, με την επιλογή να γίνεται μόνο με αξιοκρατικά κριτήρια.

Επίσης, πώς θα ελέγχει ο υπουργός Παιδείας τη διαδικασία εκλογής και εξέλιξης μελών ΔΕΠ; Αρμόδια όργανα για τον έλεγχο νομιμότητας είναι συνήθως τα δικαστήρια και όχι ο εκάστοτε Υπουργός.

Στις υποχρεώσεις των μελών ΔΕΠ, με ποιο σκεπτικό τους υποχρεώνετε να διαμένουν εντός της περιφέρειας, όπου εδρεύει το τμήμα του ΑΕΙ; Πρόκειται για ιδιαιτέρως δεσμευτική διάταξη.

Βλέπουμε, επίσης, τη σύσταση πολλών μονάδων, όπως της Μονάδας Εσωτερικού Ελέγχου Διασφάλισης Ποιότητας Στρατηγικού Σχεδιασμού και άλλων, για τη χρησιμότητα των οποίων, προφανώς και επιφυλασσόμαστε.

Διαφωνούμε κάθετα με την πρόβλεψη για τη δυνατότητα σύστασης και λειτουργίας ανώνυμης εταιρείας, που έχει, ως στόχο, την αξιοποίηση και διαχείριση της περιουσίας του εκάστοτε ΑΕΙ. Η περιουσία των ΑΕΙ και η αξιοποίησή τους ανήκουν -και πρέπει να ανήκουν- στα εκπαιδευτικά ιδρύματα και σε κανέναν άλλο. Με την πρόβλεψη σύστασης ανώνυμης εταιρείας, σε κάθε ΑΕΙ, ανοίγει διάπλατα ο δρόμος της ιδιωτικοποίησης των πανεπιστημίων.

Συνεχίζετε, λέγοντας ότι, στο πλαίσιο εξυπηρέτησης των σκοπών τους, οι εταιρείες αξιοποίησης και διαχείρισης περιουσίας των ΑΕΙ δύναται να συμμετέχουν σε άλλες εταιρείες, εφόσον η συμμετοχή σε αυτές προάγει την αποστολή του ΑΕΙ. Δηλαδή, εκτός από την ανώνυμη εταιρεία του πανεπιστημίου, είναι δυνατή, με την πρόφαση της προαγωγής της αποστολής του ΑΕΙ, η συμμετοχή άλλων εταιρειών. Αδιανόητη διάταξη.

Έστω τώρα, οφείλετε να αποσύρετε όλες τις διατάξεις, που υπονομεύουν το μέλλον της ελληνικής τριτοβάθμιας εκπαίδευσης και μετατρέπουν σε εταιρεία το ελληνικό πανεπιστήμιο.

Ως προς την αναγνώριση ακαδημαϊκών τίτλων σπουδών, χρειάζονται ιδιαίτερη προσοχή και εξαντλητικά κριτήρια, διότι δεν πρέπει να λησμονούμε ότι πρόκειται για αναγνώριση αποφοίτων, οι οποίοι, στη συνέχεια, θα εργαστούν, με τις ίδιες προϋποθέσεις και όρους, που εργάζονται οι απόφοιτοι των ελληνικών ΑΕΙ. Και αυτή δεν πρέπει να γίνεται ούτε αδιακρίτως, ούτε με πελατειακά κριτήρια.

Η παρατεταμένη υποχρηματοδότηση των πανεπιστημίων είναι, δυστυχώς, μία πραγματικότητα. Καλό θα ήταν να καταλάβετε ότι δεν πάσχουμε από σύστημα διοίκησης. Πάσχουμε από χρήματα για συντήρηση.

Σύμφωνα με τη Σύγκλητο του Δημοκρίτειου Πανεπιστημίου Θράκης, η πρόθεση υποβάθμισης της λειτουργίας των ΑΕΙ είναι διάχυτη στο σχέδιο νόμου – στοιχείο, που ενισχύει τη γραφειοκρατία και αμφισβητεί την εμπιστοσύνη του Υπουργείου προς τα μέλη της ακαδημαϊκής κοινότητας. Σύμφωνα με σχετικό ψήφισμα της Συγκλήτου του Εθνικού Μετσόβιου Πολυτεχνείου, τα μείζονα προβλήματα των πανεπιστημίων είναι η διαρκής υποστελέχωση και η ανεπαρκής αναπλήρωση των μελών ΔΕΠ, που υπηρετούν.

Αξίζει να τονίσουμε ότι είχαμε καταθέσει σχετική Ερώτηση, στο πλαίσιο του Κοινοβουλευτικού Ελέγχου, στις 21/1/2020, με θέμα σχετικά με την κάλυψη των θέσεων των μελών ΔΕΠ, που αφυπηρετούν. Αυτή η Ερώτηση, βεβαίως, δεν απαντήθηκε ποτέ -όπως και πολλές ακόμη άλλες. Είχαμε θέσει το θέμα από τότε.

Δεν γίνεται να μην αναφερθούμε και στο Τμήμα Μηχανικών Περιβάλλοντος του Πανεπιστημίου Πατρών, καθώς έχει καταγγελθεί η συνεχής αδιαφορία του Υπουργείου, το οποίο αρνείται και καθυστερεί επί σκοπού να εγκρίνει το Integrated Master, στο οποίο ως 5ετές Τμήμα Μηχανικών εντάσσεται στην Πολυτεχνική Σχολή. Στην απάντησή σας, αναφέρεται ότι η ΕΘΑΑΕ *(Εθνική Αρχή Ανώτατης Εκπαίδευσης)* αποφάσισε, ομόφωνα, να μην διατυπώσει γνώμη επί του παρόντος για το υπό εξέταση θέμα και οι φοιτητές δεν έλαβαν Integrated Master, τη στιγμή που ακόμα και σήμερα η ιστοσελίδα του Τμήματος πληροφορεί τις υποψήφιες φοιτήτριες και τους υποψήφιους φοιτητές ότι το Τμήμα απονέμει τίτλο Integrated Master, μαζί με το δίπλωμα μηχανικού περιβάλλοντος. Είναι σοβαρά πράγματα αυτά;

Δεν γίνεται να μην σχολιάσουμε και τις απαντήσεις του Τύπου. Σε απάντηση του ανωτέρω, μέσω Κοινοβουλευτικού Ελέγχου, κάνουμε γνωστό ότι το εν λόγω θέμα δεν εμπίπτει στην αρμοδιότητα του Υπουργείου Παιδείας και Θρησκευμάτων, ενώ - σύμφωνα με την παράγραφο 6 του άρθρου 124 του Κανονισμού της Βουλής - αν ο Υπουργός, στον οποίο απευθύνεται το σχετικό έγγραφο, κρίνει ότι είναι αναρμόδιος, το διαβιβάζει, μέσα στην προθεσμία του άρθρου 125, παράγραφος 5 ή 126, παράγραφος 4, στον αρμόδιο Υπουργό. Και, αντίγραφο του διαβιβαστικού κοινοποιεί, ταυτόχρονα, στην υπηρεσία της Βουλής και στον βουλευτή, που το κατέθεσε. Αλλά, πότε ενδιαφερθήκατε να δώσετε σοβαρές απαντήσεις και ουσιαστικές λύσεις σε σοβαρότατα προβλήματα, για να το πράξετε τώρα; Αν κυλούσαν όλα τόσο ρόδινα, στην τριτοβάθμια εκπαίδευση, δεν θα υπήρχαν διαμαρτυρίες, όπως οι πρόσφατες από τη Σύγκλητο του Α.Π.Θ, η οποία Σύγκλητος τονίζει ότι, για τη σωστή λειτουργία όλων των προτεινόμενων ρυθμίσεων, χρειάζεται σημαντική αύξηση ανθρώπινου δυναμικού, μέλη ΔΕΠ και της δημόσιας χρηματοδότησης.

Εμείς, στην Ελληνική Λύση, πιστεύουμε ότι πρέπει επιτέλους να σταματήσει, εδώ και τώρα, η υποβάθμιση και απαξίωση του ελληνικού πανεπιστημίου.

Ως προς την ψήφιση του παρόντος, επιφυλασσόμαστε επί της Ολομέλειας. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Σενετάκης Μάξιμος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Γκιόκας Ιωάννης, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Ασημακοπούλου. Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε.

Η Κυβέρνηση του κυρίου Μητσοτάκη, κυρίες και κύριοι συνάδελφοι, ξεκίνησε το βίο της, το 2019, με την κατάργηση του ασύλου στα πανεπιστήμια.

Τώρα, λίγο πριν από το τέλος της θητείας της, καταθέτει ακόμα ένα νομοσχέδιο για την τριτοβάθμια εκπαίδευση. Με αυτό, κατάφερε να προκαλέσει αμέσως ομοβροντία και ομοφωνία αντιδράσεων και διαμαρτυριών, από όλους τους φορείς της πανεπιστημιακής κοινότητας.

Κανέναν δεν ξαφνιάζει ο νομοθετικός ζήλος του Υπουργείου Παιδείας να ενεργοποιείται, μέσα στο κατακαλόκαιρο, που σχολεία και πανεπιστήμια είναι κλειστά. Το κάνετε κατά σύστημα και αυτό από μόνο του χαρακτηρίζει την πολιτική σας. Είμαστε συνηθισμένοι στη χώρα μας να ζούμε στην καταχρηστική πολιτική των κυβερνήσεων και στις μεθοδεύσεις, αλλά και στην ουσία της. Καταχρώμενες την κοινοβουλευτική πλειοψηφία, εφαρμόζουν πολιτικές, που είναι ουσιαστικά δημοκρατικά ανομιμοποίητες.

Η σημασία, όμως, των ζητημάτων της παιδείας υπερβαίνει κατά πολύ τις επιλογές και τις αποφάσεις ενός κλειστού ιδεοληπτική μηχανισμού, γιατί είναι δεδομένο ότι αυτά, που εφαρμόζετε, δεν είναι πολιτικές, που τις έχουν επεξεργαστεί, με κάποιον τρόπο έστω, κάποια όργανα της κυβερνητικής παράταξης, έστω και μόνο αυτά. Πρόκειται για προϊόντα μιας κλειστής ομάδας «μανδαρίνων» της γραφειοκρατίας, που λειτουργεί, με την προτεραιότητα υπηρέτησης συγκεκριμένων ιδεοληψιών και όχι για την υπηρέτηση των πραγματικών αναγκών της παιδείας.

Η Κυβέρνηση Μητσοτάκη δεν αντιμετωπίζει την παιδεία, σαν κοινωνικό αγαθό και για αυτόν το λόγο θεωρεί εντελώς περιττές τις ευρύτερες συναινέσεις στα θέματα παιδείας. Κινείται μόνη και αλαζονική, σαν κάτοχος της απόλυτης αλήθειας, για να εφαρμόσει πολιτικές, που βαφτίζονται, σαν δήθεν κυβερνητικό πρόγραμμα, ενώ, όπως είπαμε, δεν εγκρίθηκαν και δεν νομιμοποιήθηκαν ποτέ από κανένα όργανο, ούτε καν κομματικό. Δεν νομιμοποιεί από μόνο του το εκλογικό σας ποσοστό στις τελευταίες εκλογές, όπως θέλετε μονίμως να παρουσιάζετε, δίνοντας έτσι και το μέτρο της πραγματικής δημοκρατικής σας συναίσθησης. Εκεί εξαντλείται για εσάς η δημοκρατία, στο ποσοστό, που πήρατε στις εκάστοτε τελευταίες εκλογές.

Ένα χαρακτηριστικό παράδειγμα. Μόλις πριν από δύο χρόνια, στο ν.4692/2020, νομοθετήσατε τον τρόπο εκλογής των πρυτανικών αρχών από όλους τους πανεπιστημιακούς κάθε ιδρύματος και έρχεστε, τώρα, να νομοθέτησε το ακριβώς αντίθετο. Αλήθεια, κυρία Υπουργέ, ποιο από τα δύο ήταν στο πρόγραμμα της Νέας Δημοκρατίας, που ενέκρινε ο λαός στις τελευταίες εκλογές; Το όλο νεοδημοκρατικό σκηνικό συμπληρώνεται από την οργάνωση ενός σκηνικού έντασης και σύγκρουσης, με την εισβολή των ΜΑΤ στο Αριστοτέλειο, την επί εβδομάδες απροκάλυπτη καταστολή, ακόμα και δολοφονικές επιθέσεις εναντίον φοιτητών, μέχρι και την πρωτοφανή αυτοπρόσωπη υπουργική μήνυση κατά φοιτητών.

Φέρνετε ένα νομοσχέδιο, που δεν έχει τη σύμφωνη γνώμη, τη συναίνεση – ας αφήσουμε απ’ έξω τα Κόμματα – ούτε από ένα πανεπιστημιακό ίδρυμα της χώρας. Είναι η πρώτη φορά, που όλες οι σύγκλητοι, όλες οι σχολές και οι σύλλογοι, η Σύνοδος των Πρυτάνεων και η Π.Ο.Σ.Δ.Ε.Π., απορρίπτουν το προτεινόμενο μοντέλο διοίκησης. Όντως, εντυπωσιακό. Κανένα πανεπιστημιακός σύλλογος διδασκόντων δεν έχει τοποθετηθεί θετικά στις προτεινόμενες ρυθμίσεις για τα πανεπιστήμια, ούτε καν οι καθηγητές, που πρόσκεινται πολιτικά στην Κυβέρνηση.

Είναι ένα νομοσχέδιο με 464 άρθρα, πάνω από 400 σελίδες και με συνολικό υλικό σχεδόν 1.400 σελίδες, δόθηκε στη δημόσια διαβούλευση για μόλις τρεις εβδομάδες. Νόμοι συντάσσονται και ετοιμάζονται «εν κλειστώ και παραβύστω», χωρίς ούτε μία συνάντηση διαλόγου με έναν αρμόδιο φορέα. Μετά ευτελίζετε, κατά σύστημα, ακόμα και τις θεσμικές προβλέψεις για τη διαβούλευση. Είναι μια πρακτική, που υπάρχει, μόνο για να τηρούνται τα προσχήματα. Όλα δείχνουν ότι, ακόμα και έτσι, μάλλον πιστεύετε ότι κάνετε και μεγάλη παραχώρηση και μάλλον θεωρείτε ότι υφίστασθε αυτή τη διαδικασία, χωρίς κανένα νόημα.

Το κακό είναι ότι, με την αντίληψη και τον τρόπο, που λειτουργείτε, μάλλον έχετε και δίκιο. Για να μην σχολιάσουμε ότι έρχεται προς συζήτηση στην Επιτροπή μία μόλις μέρα μετά την κατάθεσή του. Έτσι, υπηρετείτε εσείς την ουσία των κοινοβουλευτικών διαδικασιών. Πάντως, αυτό που δεν μπορεί κανείς να σας αμφισβητήσει είναι ότι είναι το εντυπωσιακότερο ρεκόρ, 464 άρθρα, νόμος 417 πυκνογραμμένων σελίδων και συνολικό υλικό νομοσχεδίου 1.384 σελίδες. Στα αλήθεια, είναι πολλή δουλειά. Και όμως, κύριοι συνάδελφοι, αυτό το νομοσχέδιο δεν υπηρετεί ούτε στο ελάχιστο τις πραγματικές ανάγκες της κοινωνίας για μια σύγχρονη, δημόσια, ποιοτική και δωρεάν τριτοβάθμια εκπαίδευση. Ούτε λύνει τα ουσιαστικά προβλήματα των ανθρώπων, που ζουν και εργάζονται στα ελληνικά πανεπιστήμια.

Αυτό που βιώνει η κοινωνική πλειοψηφία είναι μια δήθεν δωρεάν παιδεία, στην οποία η μαθητική πρόοδος και ιδίως η εισαγωγή στα ανώτατα εκπαιδευτικά ιδρύματα, απαιτεί υπέρογκες οικογενειακές δαπάνες για φροντιστήρια. Η φοιτητική ιδιότητα απαιτεί επιβάρυνση των οικογενειών τουλάχιστον, με τα έξοδα στέγασης και σίτισης, γιατί πρόνοια γι΄ αυτά υπάρχει μόνο για ελάχιστο αριθμό φοιτητών. Ποια είναι η οργάνωση της ανώτατης παιδείας, στην Ελλάδα; Στις ανθρωπιστικές και κοινωνικές επιστήμες, οι πανεπιστημιακές σπουδές οδηγούν σε μάλλον υποβαθμισμένα πτυχία και με ελάχιστο αντίκρισμα στην αγορά εργασίας, εγχώρια και διεθνή. Η τεχνολογική επαγγελματική εκπαίδευση έχει τυπικά ανωτατοποιηθεί, αλλά στην πραγματικότητα έχει απαξιωθεί. Εξάλλου, με την ελάχιστη βάση εισαγωγής έχει ανοίξει ο δρόμος για την πλήρη παράδοσή της στα διάφορα ιδιωτικά κολέγια. Για αυτά πάλι, αυτό το νομοσχέδιο είναι ένα ακόμα βήμα εύνοιας και θεσμικής κατοχύρωσης.

Υπάρχουν και οι ελληνικές σχολές, που προσφέρουν πτυχία, με πραγματικό αντίκρισμα, κυρίως ιατρικές, πολυτεχνικές και πληροφορικής, και αυτά τα πτυχία, όμως, οδηγούνται, κατά κύριο λόγο, στη διεθνή αγορά εργασίας. Με πόρους του ελληνικού λαού, παράγονται επιστήμονες, για να εργαστούν και να αξιοποιηθούν σε ξένες χώρες. Απολύτως αναμενόμενο και προφανώς αποδεκτό από όλες τις τελευταίες κυβερνήσεις, που για σχεδόν 12 χρόνια εφαρμόζουν τις μνημονιακές πολιτικές. Η αποδόμηση του εργασιακού περιβάλλοντος, στην Ελλάδα, από τα μνημόνια και τον υπερβάλλοντα ζήλο της Κυβέρνησης του κυρίου Μητσοτάκη – άλλος προνομιακός τομέας για τις λεγόμενες μεταρρυθμίσεις σας – έχουν κάνει ό,τι είναι δυνατόν, για να διώξουν τους νέους επιστήμονες στο εξωτερικό, με το καθεστώς των υποαμειβόμενων θέσεων ελαστικής υπεραπασχόλησης.

Με αυτό το νομοσχέδιο, κυρία Υπουργέ, επιδεινώνεται δραστικά η κατάσταση για την πλειοψηφία όσων ζουν και εργάζονται σήμερα στα ελληνικά πανεπιστήμια και θα πω πιο συγκεκριμένα. Οι κατηγορίες του ειδικού διδακτικού προσωπικού, ΕΕΠ, ΕΔΙΠ, ΕΤΕΠ, επιβαρύνονται, με πρόσθετη υποχρεωτική παρουσία στα ανώτατα εκπαιδευτικά ιδρύματα συν δύο ώρες εβδομαδιαίως, χωρίς αντίστοιχη αύξηση των αποδοχών τους και μάλιστα την ίδια ώρα που, αντίθετα, για τα μέλη ΔΕΠ αφαιρούνται δύο ώρες φυσικής παρουσίας στα ανώτατα εκπαιδευτικά ιδρύματα.

Στα μέλη ΕΔΙΠ αφαιρείται η αυτοδύναμη διδασκαλία. Αυτή είναι μια σαφώς, θα έλεγα, εκδικητική πράξη. Εκφράζει το μένος, εναντίον του σχετικού νόμου της προηγούμενης Κυβέρνησης και όσων απασχολούνται και προσφέρουν με βάση αυτόν. Ήταν ο νόμος, που έδινε τη δυνατότητα να μεταπηδήσουν σε τμήματα των ανώτατων εκπαιδευτικών ιδρυμάτων, μετά από κρίση, οι εκπαιδευτικοί της πρωτοβάθμιας και της δευτεροβάθμιας κάτοχοι διδακτορικού, με επιστημονικές δημοσιεύσεις και διδακτική εμπειρία στην τριτοβάθμια. Στην ουσία, έπρεπε να έχουν τα τυπικά προσόντα, που απαιτούνται για εκλογή σε εισαγωγική βαθμίδα ΔΕΠ. Η συγκεκριμένη πρόβλεψη υπηρετούσε μια συγκεκριμένη ανάγκη, αξιοποιώντας υπάρχον επιστημονικό δυναμικό. Να καλυφθούν, δηλαδή, οι μεγάλες ανάγκες, που είχαν δημιουργηθεί από την οκταετή μνημονιακή αναστολή προσλήψεων στα ΑΕΙ.

Με τούτο το νομοσχέδιο, όλο αυτό το επιστημονικό δυναμικό προορίζεται να ασκεί καθήκοντα επιτήρησης στις εξεταστικές και να λειτουργεί, σαν παρακολούθημα των μελών ΔΕΠ, μια τραγελαφική αναβίωση, θα έλεγα, της αλήστου μνήμης έδρας. Η εμμονή της ελληνικής συντήρησης με την έδρα φαίνεται και στη θεσμοθέτηση των λεγόμενων επώνυμων εδρών. Δεν πρόκειται για κάποια μεγάλη έμπνευση ή για κάποια πρωτοτυπία. Είναι απλώς η μηχανιστική αντιγραφή, η καρικατούρα μιας πρακτικής, που εφαρμόζεται, σε άλλες συνθήκες, σε ξένα κράτη. Διάφοροι επιχειρηματίες, σε συνεργασία με τις πρόθυμες αρχές των ΑΕΙ, θα χρηματοδοτούν θέσεις ΔΕΠ, έχοντας μάλιστα λόγο και στη διαμόρφωση των γνωστικών αντικειμένων.

Στην ίδια κατεύθυνση, ακολουθείτε τα χνάρια της καταστροφικής πολιτικής της προηγούμενης κυβέρνησης, που νομοθέτησε τη δημιουργία πανεπιστημιακών ερευνητικών κέντρων στα ΑΕΙ. Εδραιώνετε, πλέον, τη λειτουργία τους, απλώς τα μετονομάζετε σε πανεπιστημιακά κέντρα έρευνας και καινοτομίας, επιμένοντας να αγνοείτε και να υποτιμάτε, φυσικά τα υπάρχοντα ερευνητικά. Αλλά και για τα ίδια τα ΠΑ.Κ.Ε.Κ. προβλέπετε ένα αβέβαιο και δυσμενές πλαίσιο χρηματοδότησης. Στην πραγματικότητα, η λειτουργία τους θα βασίζεται στις ευέλικτες και υποαμειβόμενες μορφές εργασίας των λεγόμενων ερευνητών επί θητεία, που εισάγετε, με αυτό το νομοσχέδιο. Οι λεγόμενες ευέλικτες μορφές εργασίας είναι, ούτως η άλλως, εδώ και πολλές δεκαετίες, καθεστώς στα ΑΕΙ.

Με το Προεδρικό Διάταγμα 407, με τους πανεπιστημιακούς υποτρόπους και με την εντελώς απλήρωτη εργασία των μεταδιδακτόρων, σε μεταπτυχιακά προγράμματα. Με αυτό το νομοσχέδιο, υπάρχει επέκταση και αναβάθμιση στη θεσμική κατοχύρωση, μια νέα ονομασία, που λέγεται «εντεταλμένοι διδασκαλίας», διδάσκοντες, δηλαδή, ορισμένου χρόνου, ακόμα και για ένα μόνο εξάμηνο, χωρίς καμία συμβολή στη διαμόρφωση του προγράμματος σπουδών και χωρίς θεσμική συμμετοχή στις διαδικασίες του τμήματος, που, κυριολεκτικά, απλώς θα τους εκμεταλλεύεται.

Από το άλλο μέρος, αυτό το νομοσχέδιο αγνοεί εντελώς το διοικητικό προσωπικό των ΑΕΙ και τις αντίστοιχες ανάγκες για την εύρυθμη λειτουργία των πανεπιστημίων. Καμία ρύθμιση για την υποστελέχωση, για το έλλειμμα διοικητικής και γραμματειακής υποστήριξης και όσα αυτά συνεπάγονται. Υπάρχει μία μόνο κατηγορία πανεπιστημιακών, που, κατά κάποιο τρόπο, ευνοούνται από αυτό το νομοσχέδιο. Είναι τα μέλη ΔΕΠ, που αφυπηρετούν και που συνταξιοδοτούνται. Τους δίνεται πλέον και επίσημα το δικαίωμα να συνεχίζουν να κάνουν μαθήματα και σε προπτυχιακό επίπεδο στα μεταπτυχιακά-αυτό ήδη προβλέπεται-αν και χωρίς αμοιβή, στο άρθρο 170. Με αυτόν τον τρόπο, όμως, μπαίνει ένας ακόμα φραγμός στην ανανέωση του επιστημονικού προσωπικού των ΑΕΙ στην κάλυψη των πραγματικών αναγκών, με προσλήψεις νέων μελών. Εδώ έχουμε άλλη μια κυβερνητική ευρεσιτεχνία συνταξιοδότησης προσωπικού, που δεν γεννά ανάγκη αναπλήρωσης.

Η Κυβέρνηση της Νέας Δημοκρατίας πιστεύει ότι η ποιοτική αναβάθμιση των ΑΕΙ, διασφαλίζεται, με την απλήρωτη εργασία των συνταξιούχων, μαζί με την επισφαλή διεκπεραιωτική συνεισφορά των εντεταλμένων διδασκαλίας. Έτσι, θα ανοίξουν, λοιπόν, οι «νέοι ορίζοντες», που λέτε, στον τίτλο του νομοσχεδίου; Έτσι, εννοείτε την ποιοτική αναβάθμιση των ΑΕΙ; Έτσι, θα γίνει ανάπτυξη της επιστημονικής γνώσης, στην Ελλάδα; Έτσι, θα αντιμετωπίσετε και το γνωστό πρόβλημα της ελληνικής χρονοκαθυστέρησης, απέναντι στις παγκόσμιες επιστημονικές και ερευνητικές εξελίξεις;

Τα ελληνικά πανεπιστήμια, κυρίες και κύριοι συνάδελφοι, χρειάζονται σοβαρές επενδύσεις και κτιριακές υποδομές. Χρειάζονται μέριμνα και για τη σίτιση και για τη στέγαση των φοιτητών. Χρειάζονται σοβαρή επένδυση, για την κάλυψη των κενών και για την ανανέωση του προσωπικού τους και του διδακτικού, αλλά και του διοικητικού. Αντ’ αυτών, το σχέδιο νόμου της Νέας Δημοκρατίας υπηρετεί ένα μοντέλο δήθεν επιχειρηματικού πανεπιστημίου, που, τάχα, αποτελεί από μόνο του τη θεραπεία για πάσα νόσο, τον αυταρχισμό και τη θεσμική αποτύπωση όλης της διάλυσης όλων των τελευταίων δεκαετιών και την ακόμα μεγαλύτερη απαξίωση του ελληνικού πανεπιστημίου, η οποία εξασφαλίζεται από την ελλιπή χρηματοδότηση και την έλλειψη πολιτικής βούλησης, για ουσιαστική αναβάθμιση και πραγματικό εκσυγχρονισμό. Μη γελιέστε, δεν είναι εκσυγχρονισμός η αντιγραφή και η μηχανιστική μεταφορά μοντέλων προηγούμενων δεκαετιών, πολλών δεκαετιών από το εξωτερικό.

Μέσα σε αυτό το πλαίσιο, λοιπόν, κινούνται και οι άλλες ρυθμίσεις. Τα προτεινόμενα Συμβούλια Ιδρύματος διαλύουν και τα τελευταία ψήγματα δημοκρατίας, που υπήρχαν, στα ελληνικά Ανώτατα Εκπαιδευτικά Ιδρύματα. Τα ΑΕΙ, υποτίθεται, ότι είναι αυτοδιοίκητα. Το αυτοδιοίκητο, όμως, χωρίς δημοκρατία, είναι και πάλι ένα καθαρά αυταρχικό μοντέλο. Δημοκρατία, κύριε Υπουργέ, σημαίνει να μετέχουν να εκλέγουν και να εκλέγονται στα όργανα διοίκησης, όλες οι κατηγορίες της πανεπιστημιακής κοινότητας μέλη ΔΕΠ, ΕΕΠ, ΕΔΙΠ, ΕΤΕΠ, διοικητικό προσωπικό και φυσικά οι φοιτητές. Το σχέδιο νόμου ούτως η άλλως θέλει να αγνοεί ή και να παρακάμπτει το αυτοδιοίκητο των ΑΕΙ. Εδώ για την κατάργηση, κατάτμηση, δημιουργία και συγχώνευση τμημάτων και σχολών, απαιτείται μόνο υπουργική απόφαση χωρίς πρόταση του τμήματος και σύμφωνη γνώμη της συγκλήτου. Έχουμε, όμως και αυτή την κατασκευή του Συμβουλίου Διοίκησης, με τα έξι εσωτερικά μέλη, μόνο καθηγητές και εκλεγμένοι μόνο από τα μέλη ΔΕΠ και τα πέντε εξωτερικά, μετά από διεθνή δημόσια πρόσκληση προς ενδιαφερόμενους.

Σε κάθε περίπτωση, πρόκειται για ένα σύστημα διοίκησης, που είναι καταδικασμένο για όσο κρατήσει, γιατί είναι προφανές ότι είναι θνησιγενές, για να λειτουργήσει οπωσδήποτε, αρνητικά. Ακριβώς, γιατί δεν θα έχει νομιμοποίηση από την πανεπιστημιακή κοινότητα. Ας ξεπεράσει, λοιπόν, το DNA σας την κυβερνητική παράταξη, ας καταλάβετε ότι η δημοκρατική νομιμοποίηση δεν είναι ψιλά γράμματα, κύριοι συνάδελφοι, και κάθε απόπειρα παράκαμψής της είτε στα πανεπιστήμια είτε στην τοπική αυτοδιοίκηση ή οπουδήποτε αλλού, πέρα από όλα τα άλλα, είναι οπωσδήποτε ένα βαρύ λάθος, που προδιαγράφει από σοβαρά αρνητικές, έως καταστροφικές συνέπειες.

Επιχειρείται ο εξοβελισμός του φοιτητικού συνδικαλισμού από τα Ανώτατα Εκπαιδευτικά Ιδρύματα, αφού σας ενοχλούν οι δικαιολογημένες αντιδράσεις των φοιτητών, ο δρόμος για εσάς είναι ένας: Η θεσμική ακύρωση του φοιτητικού κινήματος. Για την Κυβέρνηση της Νέας Δημοκρατίας φοιτητές είναι μόνο χρήστες, καταναλωτές εκπαιδευτικών υπηρεσιών. Το πολύ-πολύ να κληθούν κάποτε, σε μια διαδικασία αξιολόγησης των παρόχων αυτών των υπηρεσιών, αλλά μέχρι εκεί. Άλλο λόγο δεν δικαιούνται να έχουν. Αφιερώνονται πάνω από 25 άρθρα, στις πειθαρχικές διατάξεις για τους εργαζόμενους και τους φοιτητές των ΑΕΙ. Είναι και αυτό ένα λογικό συμπλήρωμα της δημιουργίας της πανεπιστημιακής αστυνομίας, έτσι αποτυπώνεται κάπως πιο ολοκληρωμένα η γονιδιακή κατασταλτική λογική της Κυβέρνησης. Και από το άλλο μέρος, θεσμοθετείτε πια τη διαδικασία της Μπολόνια, με τα 3ετή και δήθεν ευέλικτα προγράμματα σπουδών και τα κατακερματισμένα πτυχία και μάλιστα, στη χειρότερη μορφή της.

Αυτό είναι ένα σύστημα, που αποκαλύπτει την κυβερνητική προσπάθεια εξίσωσης των ελληνικών δημόσιων πανεπιστημίων με τα ιδιωτικά κολέγια. Εξίσωση προς τα κάτω, βέβαια, με την υποβάθμιση των ΑΕΙ, γιατί για την αναβάθμιση των κολεγίων δεν μπορεί να γίνει λόγος. Το νομοσχέδιο επιχειρεί επίσης να αποσυνδέσει τα πτυχία από τα αντίστοιχα επαγγελματικά δικαιώματα, να τα καταστήσει απλά πιστοποιητικά χαμηλής αξίας. Τα νέα, χωρίς επαρκή χρηματοδότηση, θα παρέχουν εκπαίδευση χαμηλών δεξιοτήτων, που θα οδηγεί σε επισφαλείς και χαμηλά αμειβόμενες σχέσεις εργασίας. Το πρόβλημα, όμως, δεν είναι ότι δεν συνδέονται τα πανεπιστήμια με την αγορά, με το νέο νεοφιλελεύθερο σχήμα για την τριτοβάθμια εκπαίδευση. Επιχειρείται, στην πραγματικότητα η αποσύνδεση της επιστήμης από την κοινωνία.

Εδώ και πολλές δεκαετίες, οι ελληνικές κυβερνήσεις αρνούνται να επενδύσουν σοβαρά στα πανεπιστήμια, όμως, με όλες τις κατά καιρούς περίφημες μεταρρυθμίσεις, έχουν επιφέρει τα γνωστά αποτελέσματα. Στην παιδεία, λοιπόν, ζούμε επί δεκαετίες μια μεγάλη αντίφαση. Η ελληνική πολιτεία αρνείται να επενδύσει σοβαρά στην εκπαίδευση, αρνείται να παρέχει ακόμα και την κατά κοινή ομολογία αντικειμενικά αναγκαία χρηματοδότηση. Όσο φειδωλή, όμως, είναι σε ουσιαστική στήριξη τόσο σπάταλη και αλόγιστη είναι σε μεταρρυθμιστικές εμπνεύσεις, με πρόσχημα πάντα την αναβάθμιση και τον εκσυγχρονισμό. Έχουν περάσει σχεδόν μια σειρά τέτοιων νόμων. Όλες αυτές οι εντός ή εκτός εισαγωγικών μεταρρυθμίσεις αποτελούσαν, σε μεγάλο βαθμό, μια συνεχή προσπάθεια διευθέτησης ιδιοτελών συμφερόντων. Γι’ αυτό και είχαν τα γνωστά αποτελέσματα. Δυστυχώς, αυτό θα είναι το αποτύπωμα και αυτού του ανοικονόμητου πάλι μεταρρυθμιστικού νομοθετήματος, που προσθέτει, με τη μια, 464 άρθρα, στην ελληνική νομοθεσία για την παιδεία.

Επί της αρχής, λοιπόν, εμείς δεν μπορούμε να ψηφίσουμε αυτό το νομοσχέδιο και δηλώνουμε όχι. Θα μου επιτρέψετε, κυρία Υπουργέ, να ζητήσω συγγνώμη, γιατί θα πρέπει να προεδρεύσω στην Ολομέλεια και δεν θα μπορέσω να ακούσω τη δευτερολογία σας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Δήμας.

**ΧΡΙΣΤΟΣ ΔΗΜΑΣ (Υφυπουργός Έρευνας και Τεχνολογίας):** Ευχαριστώ, κύριε Πρόεδρε.

Με το παρόν νομοσχέδιο, μεταρρυθμίζεται και βελτιώνεται, συνολικά, το νομοθετικό πλαίσιο λειτουργίας των Ανώτατων Εκπαιδευτικών Ιδρυμάτων. Στόχος της μεταρρύθμισης αυτής είναι η αναβάθμιση της ποιότητας του εκπαιδευτικού, ερευνητικού και εν γένει επιστημονικού έργου των ΑΕΙ, η διασύνδεσή τους με τις αναπτυξιακές ανάγκες της χώρας και η παροχή πρόσθετων εργαλείων για την υλοποίηση του Στρατηγικού Σχεδίου της Εθνικής Στρατηγικής Έρευνας Τεχνολογικής Ανάπτυξης και Καινοτομίας προς υλοποίηση του ενιαίου χώρου έρευνας.

Στο πλαίσιο αυτής της υλοποίησης, οι διατάξεις του νομοσχεδίου αφορούν, σε πολύ μεγάλο βαθμό και τους ερευνητικούς και τεχνολογικούς φορείς της χώρας και επομένως, έχει προβλεφθεί και η αναλογική εφαρμογή στα ερευνητικά κέντρα της χώρας μας. Σε αυτό το σημείο, θέλω να ευχαριστήσω την ηγεσία του Υπουργείου Παιδείας, για την άψογη συνεργασία, που είχαμε.

Ειδικότερα, η βασικότερη αναμόρφωση του νομοσχεδίου, που αφορά, άμεσα, τους ερευνητικούς και τεχνολογικούς φορείς της χώρας, είναι οι διατάξεις του Κεφαλαίου ΚΖ, για την οργάνωση και λειτουργία των Ειδικών Λογαριασμών Κονδυλίων Έρευνας. Εκεί περιγράφονται ο σκοπός, οι πόροι, οι χρηματοδοτήσεις των Ειδικών Λογαριασμών Κονδυλίων Έρευνας -των ΕΛΚΕ- και οι αρμοδιότητες των επιτροπών έρευνας. Επιπρόσθετα, καθορίζονται οι μονάδες οικονομικής και διοικητικής υποστήριξης τους και ζητήματα οικονομικής διαχείρισης των έργων προγραμμάτων των ΕΛΚΕ, όπως ο προϋπολογισμός-απολογισμός, η ανάληψη υποχρέωσης, η χρήση περιουσιακών ταμειακών διαθεσίμων και οι δημόσιες συμβάσεις. Δεν πρόκειται για μία απλή κωδικοποίηση των υφιστάμενων διατάξεων, αλλά για εξαιρετικά θετικές παρεμβάσεις, οι οποίες απλοποιούν γραφειοκρατικές διαδικασίες, αυξάνουν τα χρηματικά όρια, μέσα στα οποία δεν είναι απαραίτητο να τηρηθούν οι διαδικασίες των δημοσίων συμβάσεων, προς διευκόλυνση της ερευνητικής δράσης, προβλέπονται πολύ καλύτερες αμοιβές, για τους εμπλεκόμενους στα ερευνητικά προγράμματα, απλοποιείται η διαδικασία χορήγησης προκαταβολών. Ενώ, παράλληλα, εισάγεται ένας νέος θεσμός παρόμοιος, με αυτόν του επενδυτικού αγγέλου, όπου όποια εταιρεία επενδύσει σε ερευνητικά προγράμματα των ΕΛΚΕ, τυγχάνει των ευεργετημάτων του 22Α του Κώδικα Φορολογίας Εισοδήματος, δηλαδή στις υπερ-εκπτώσεις δαπανών έρευνας και ανάπτυξης της τάξεως του 200%, που, επιτρέψτε μου να πω, είναι το πιο ανταγωνιστικό πλαίσιο, σε όλη την Ευρωπαϊκή Ένωση, στο συγκεκριμένο τομέα.

Για όλα τα ανωτέρω, λοιπόν, προβλέπεται στο άρθρο 448 του νομοσχεδίου, η αναλογική εφαρμογή τους και στους ΕΛΚΕ των ερευνητικών και τεχνολογικών φορέων της χώρας. Επιπλέον, όμως, ειδικά για τους ερευνητικούς και τεχνολογικούς φορείς προβλέπεται ότι, ως επιστημονικός υπεύθυνος έργου προγράμματος, ορίζεται μέλος του ερευνητικού προσωπικού ή μέλος του λοιπού προσωπικού μόνιμου, ΙΔΑΧ ή ΙΔΟΧ, εφόσον είναι κάτοχος μεταπτυχιακού διπλώματος ή εξωτερικός συνεργάτης, εφόσον είναι κάτοχος διδακτορικού διπλώματος ή εφόσον ασκεί καθήκοντα προϊσταμένου οργανικής μονάδας. Επιπροσθέτως, οι ερευνητικοί και τεχνολογικοί φορείς, που έχουν τη νομική μορφή ν.π.δ.δ., δύναται να καλύπτουν μέρος των λειτουργικών τους δαπανών από ιδίους πόρους του ΕΛΚΕ. πλην των απολύτως αναγκαίων για την καθημερινή τους λειτουργία.

Τέλος, στο νομοσχέδιο. προβλέπεται η αναλογική εφαρμογή των διατάξεων για τους ΕΛΚΕ τόσο για το ΕΛΙΔΕΚ, όσο και για τον ΕΛΚΕ της Γενικής Γραμματείας Έρευνας και Καινοτομίας. Άρα, με αυτές τις διατάξεις. αντιμετωπίζουμε αποτελεσματικά ένα από τα σημαντικότερα προβλήματα στην έρευνα, τη γραφειοκρατία, που, ειδικότερα, μετά το 2017, είχε γίνει το κύριο εμπόδιο για τους ερευνητές μας. Τώρα, λοιπόν, γίνεται ένα σπουδαίο βήμα προς τα εμπρός, που αποσκοπεί να απελευθερώσει τους ερευνητές να εστιάσουν στο επιστημονικό τους πεδίο και όχι σε γραφειοκρατικές διαδικασίες.

Επιπροσθέτως, στο νομοσχέδιο προβλέπονται εξαιρετικά σημαντικές διατάξεις, για τους ερευνητές και το ερευνητικό προσωπικό. Ειδικότερα, προβλέπεται, για πρώτη φορά, στο άρθρο 158 του νομοσχεδίου, η δυνατότητα για τους ερευνητές των ερευνητικών και τεχνολογικών φορέων της χώρας να απασχολούνται ή να διοριστούν σε θέση καθηγητή πανεπιστημίων της αλλοδαπής, χωρίς να έχουν την υποχρέωση να παραιτηθούν, από τη θέση τους στον ερευνητικό φορέα της ημεδαπής, καθώς και τη δυνατότητα των φορέων αυτών να προσλαμβάνουν σε θέση ερευνητή οποιασδήποτε βαθμίδας καθηγητές πανεπιστημίου της αλλοδαπής, που είναι καταξιωμένοι, στον τομέα τους.

Στο άρθρο 167 του νομοσχεδίου, προβλέπεται η δυνατότητα σε Έλληνες επιστήμονες, που λαμβάνουν χρηματοδότηση από το Ευρωπαϊκό Συμβούλιο Έρευνας, το European Research Council, το ERC το λεγόμενο, για την εκτέλεση ερευνητικού έργου, να υποβάλουν αίτηση, για τη σύσταση προσωποπαγούς θέσης ερευνητή οποιασδήποτε βαθμίδας, σε ερευνητικούς και τεχνολογικούς φορείς της χώρας, σε γνωστικό αντικείμενο, που επιθυμούν. Απαραίτητη προϋπόθεση είναι μόνο να λαμβάνουν χρηματοδότηση για υλοποίηση ερευνητικών έργων, που χρηματοδοτούνται από το Ευρωπαϊκό Συμβούλιο Έρευνας, το ERC starting grand, το ERC consolidator grand, το ERC advanced grand και το ERC synergy grand.

Στο άρθρο 168, προβλέπεται η δυνατότητα των ερευνητικών και τεχνολογικών φορέων να συστήνουν επώνυμες έδρες, μέσω δωρεών, από οποιοδήποτε φυσικό ή νομικό πρόσωπο της ημεδαπής ή της αλλοδαπής ή φορέα του δημοσίου τομέα. Δικαίωμα κατάληψης επώνυμης έδρας έχει ερευνητής οποιασδήποτε βαθμίδας ή επισκέπτης ερευνητής ή ακόμα και ερευνητής επί συμβάσει. Επιτρέψτε μου, σε αυτό το σημείο, να πω ότι ένας από τους βασικούς στόχους, που έχουμε θέσει στην Κυβέρνηση, είναι να δούμε πώς μπορούμε να αυξήσουμε και την ιδιωτική χρηματοδότηση στην έρευνα. Αν δούμε, μάλιστα, σε παγκόσμιο επίπεδο, την επίδοση της χώρας στους πίνακες του ΟΟΣΑ, θα δείτε ότι, ενώ σε επίπεδο δημόσιας χρηματοδότησης, βρισκόμαστε ακόμα και πάνω από τον μέσο όρο των κρατών- μελών του ΟΟΣΑ, στην ιδιωτική χρηματοδότηση, υστερούμε. Άρα, ένας από τους βασικούς στόχους της Κυβέρνησής μας είναι να δούμε πώς μπορούμε να προσελκύσουμε ακόμα περισσότερα ιδιωτικά κεφάλαια στην έρευνα.

Στο άρθρο 171, προβλέπεται ο θεσμός του επισκέπτη - ερευνητή. Έτσι, Έλληνες ή αλλοδαποί επιστήμονες, οι οποίοι είτε κατέχουν θέση καθηγητή, σε πανεπιστήμιο της αλλοδαπής ή ερευνητή, σε ερευνητικό οργανισμό της αλλοδαπής, είτε διαθέτουν κατ’ ελάχιστον, τα προσόντα, που απαιτούνται, για την εκλογή σε θέση ερευνητή της ημεδαπής, μπορούν να απασχολούνται, ως επισκέπτες - ερευνητές αντίστοιχης βαθμίδας, στους ερευνητικούς και τεχνολογικούς φορείς της ημεδαπής.

Στο άρθρο 171, προβλέπεται ο θεσμός του ερευνητή επί συμβάσει. Έτσι, στους ερευνητικούς και τεχνολογικούς φορείς της χώρας, δύναται να απασχολούνται ερευνητές υψηλής επιστημονικής εμπειρίας και κατάρτισης, για τη διεξαγωγή ερευνητικού και εν γένει επιστημονικού έργου, που στοχεύει, ιδίως, στην παραγωγή ή τη βελτίωση γνώσεων και την εφαρμογή τους για την παραγωγή προϊόντων, υπηρεσιών, μεθόδων και συστημάτων. Οι ερευνητές αυτοί δύνανται να απασχολούνται, με σύμβαση εργασίας ορισμένου χρόνου ή έργου, με θητεία τριών ως πέντε ετών.

Όλες οι ως άνω διατάξεις αναμένεται να συμβάλλουν, καθοριστικά, στην επιστροφή στους ερευνητικούς φορείς της χώρας αξιόλογων Ελλήνων επιστημόνων, που τα τελευταία χρόνια είχαν φύγει στο εξωτερικό, αλλά και να προσελκύσουν καταξιωμένους ξένους επιστήμονες, που θα συμβάλλουν, καθοριστικά, στην ανάπτυξη της έρευνας, στη χώρα και στη διοχέτευση των αποτελεσμάτων στην αγορά. Εάν θέλουμε, πράγματι, να κάνουμε πράγματα, ώστε να προσελκύσουμε - να επαναπατρίσουμε πιο σωστά - Έλληνες επιστήμονες, που έφυγαν τα χρόνια της κρίσης - και όλοι γνωρίζουμε πόσο σημαντικό είναι αυτό το θέμα – τότε, πραγματικά, έχουμε πάρα πολύ θετικές διατάξεις, που πραγματικά απορώ, εάν κάποια Κόμματα δεν τις υπερψηφίσουν. Θα είναι, σαν να μη θέλουν να επαναπατρίσουν κάποιους επιστήμονες, πίσω στη χώρα μας.

Τέλος, στο νομοσχέδιο, προβλέπονται και σημαντικές διατάξεις για τους ίδιους τους ερευνητικούς και τεχνολογικούς φορείς της χώρας. Έτσι, για πρώτη φορά, προβλέπεται η δυνατότητα για ίδρυση εταιρειών αξιοποίησης της περιουσίας τους, με μοναδικό μέτοχο τον εκάστοτε φορέα. Έτσι, στο Κεφάλαιο ΚΗ του νομοσχεδίου, ρυθμίζονται, με πληρότητα, τα ζητήματα, τα οποία αφορούν στην οργάνωση και λειτουργία των εταιρειών αυτών. Αποστολή των εν λόγω εταιρειών είναι η διαχείριση και αξιοποίηση της ακίνητης περιουσίας, της κινητής περιουσίας, της διανοητικής ιδιοκτησίας του ερευνητικού φορέως, σύμφωνα με τις αρχές της διαφάνειας και της χρηστής οικονομικής διαχείρισης, με σκοπό την πλήρη αξιοποίηση των δυνατοτήτων τους, σύμφωνα με τους κανόνες της ιδιωτικής οικονομίας, καθώς και τη διασφάλιση της μεγιστοποίηση της αξίας των προσόδων και της οικονομικής απόδοσης τους.

Στο άρθρο 283 του νομοσχεδίου, προβλέπεται η δυνατότητα ερευνητικών και τεχνολογικών φορέων να χορηγούν προς φοιτητές υποτροφίες αριστείας και βραβεία, με κριτήριο την επίδοσή τους στις σπουδές και την ατομική ή οικογενειακή οικονομική τους κατάσταση.

Επίσης, στο άρθρο 292 του νομοσχεδίου, προβλέπεται η δυνατότητα των ερευνητικών και τεχνολογικών φορέων να συμμετέχουν ή να συστήνουν νομικά πρόσωπα ιδιωτικού δικαίου, υπό τη νομική μορφή αστικής μη κερδοσκοπικής εταιρείας ή εμπορικής εταιρείας, από κοινού, με άλλους ερευνητικούς ή τεχνολογικούς φορείς της ημεδαπής ή με ΑΕΙ ή με ερευνητικά πανεπιστημιακά ινστιτούτα, με πανεπιστημιακά ιδρύματα και ερευνητικούς φορείς της αλλοδαπής, καθώς και με επιχειρήσεις του ιδιωτικού τομέα, στο πλαίσιο δημόσιων προσκλήσεων φορέων του δημοσίου ή της Ευρωπαϊκής Ένωσης.

 Προφανώς, όλοι συνειδητοποιούμε πόσο σημαντικό είναι να συνδέσουμε τα πανεπιστήμια και τα ερευνητικά κέντρα με την επιχειρηματικότητα και την καινοτομία. Εδώ πέρα θα καλέσω και την Αξιωματική Αντιπολίτευση, που ξεκίνησε πριν κάποια χρόνια την πολύ καλή δράση του «ερευνώ - δημιουργώ - καινοτομώ», που ακριβώς αυτό το πράγμα προσπαθεί να κάνει. Να κοιτάξει αυτές τις διατάξεις, πόσο θετικές είναι, πόσο βοηθούν σε αυτή την περίπτωση. Ο σκοπός, το αντικείμενο και οι δραστηριότητες των εταιρειών αυτών θα καθορίζονται από τις προσκλήσεις, που θα εκδίδονται από φορείς του δημοσίου ή της Ευρωπαϊκής Ένωσης, στο πλαίσιο χρηματοδοτούμενων δράσεων.

Επιπλέον, στο άρθρο 293 του νομοσχεδίου, προβλέπεται η δυνατότητα των ερευνητικών και τεχνολογικών φορέων να ιδρύουν από κοινού αστική μη κερδοσκοπική εταιρεία, με σκοπό την προώθηση, υποστήριξη και ενίσχυση της διεθνοποίησης τους, καθώς και την προβολή του έργου τους στο εξωτερικό. Νομίζω ότι όλοι συμφωνούμε ότι είναι πάρα πολύ σημαντικό το πώς μπορούμε να αποκτήσουμε παραπάνω εξωστρέφεια για τα πανεπιστήμιά μας και τα ερευνητικά κέντρα μας, γενικότερα για το οικοσύστημα καινοτομίας. Να χτίσουμε γέφυρες επικοινωνίας με άλλους θεσμούς, άλλους φορείς, άλλα ινστιτούτα, ακόμα και με επιχειρήσεις του εξωτερικού, για συνέργειες στο επιστημονικό κομμάτι.

Επιπρόσθετα, στο άρθρο 294 του νομοσχεδίου, προβλέπεται η δυνατότητα των ερευνητικών και τεχνολογικών φορέων να αποδέχονται κάθε είδους χορηγία ή δωρεά σε χρήμα, είδος, υπηρεσίες, επιστημονικό και λοιπό εξοπλισμό ή ακίνητα, τα οποία προσφέρονται προς όφελός τους, από οποιοδήποτε φυσικό ή νομικό πρόσωπο της ημεδαπής ή αλλοδαπής ή φορέα του δημοσίου τομέα.

 Τέλος, στο άρθρο 295 του νομοσχεδίου, προβλέπεται η δυνατότητα των ερευνητικών και τεχνολογικών φορέων να συνάπτουν συμβάσεις μετάδοσης ή καταχώρησης για την προβολή και προώθηση των υπηρεσιών, που προσφέρονται από αυτούς και εν γένει των δραστηριοτήτων τους.

Όλες οι ανωτέρω διατάξεις θα συμβάλλουν, καθοριστικά, στον εκσυγχρονισμό των ερευνητικών και τεχνολογικών φορέων, στην εξωστρέφειά τους, στην καλύτερη και αποδοτικότερη λειτουργία τους, εν γένει στη βέλτιστη επίτευξη του σκοπού τους.

 Εν κατακλείδι, το παρόν νομοσχέδιο αναμένεται να συμβάλλει στην επίτευξη του ενιαίου χώρου έρευνας, στην προσέλκυση επιστημονικού και ερευνητικού προσωπικού πολύ υψηλών προσόντων, μέσω καλύτερα αμειβόμενων θέσεων εργασίας, στην επιστροφή στην Ελλάδα αξιόλογων επιστημόνων μας, που έφυγαν, ειδικότερα τα χρόνια της κρίσης, στην περαιτέρω ανάπτυξη της έρευνας και της καινοτομίας στην Ελλάδα, στην καλύτερη και αποδοτικότερη λειτουργία των ερευνητικών και τεχνολογικών μας φορέων, στην περαιτέρω διασύνδεση της έρευνας με την αγορά εργασίας. Έτσι, αναμένεται να αποτελέσει ένα σημαντικό εργαλείο για την εν γένει ανάπτυξη της οικονομίας μας, για την οποία τα τελευταία χρόνια η έρευνα και καινοτομία αποτελούν κύριο και βασικό μοχλό.

Θέλω, όμως, να υπογραμμίσω κάτι ακόμα, κλείνοντας. Το γεγονός πως τόσο η Σύνοδος των Προέδρων των ερευνητικών κέντρων όσο και το ΕΣΕΤΕΚ στηρίζουν τις διατάξεις για τα ερευνητικά κέντρα, για να μην πω πως έχουν συνδιαμορφώσει τις διατάξεις, είναι άξιο αναφοράς. Άρα, έχουμε επίλυση χρόνιων προβλημάτων, στο χώρο της έρευνας με το υπό ψήφιση νομοσχέδιο, το οποίο θα φέρει άμεσα και γρήγορα αποτελέσματα.

Το ερώτημα είναι: Θέλουμε να αξιοποιήσουμε το επιστημονικό δυναμικό της χώρας; Θέλουμε να απελευθερώσουμε τους ερευνητές μας, την ερευνητική δραστηριότητα στη χώρα, να πείσουμε τους ερευνητές μας πως μπορούν να είναι ανταγωνιστικοί, σε διεθνές επίπεδο, από τη χώρα μας; Εάν θέλουμε, πράγματι, να τα κάνουμε αυτά τότε υπερψηφίζουμε το νομοσχέδιο. Εάν δεν τα θέλουμε, τότε το καταψηφίζουμε. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κ. Δήμα.

Θα περάσουμε τώρα στις τοποθετήσεις των συναδέλφων της Επιτροπής. Το λόγο έχει ο κ. Κέλλας από τη Νέα Δημοκρατία.

**ΧΡΗΣΤΟΣ ΚΕΛΛΑΣ :** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το νομοσχέδιο «Νέοι ορίζοντες για τα ΑΕΙ» ανοίγει το δρόμο για την περαιτέρω ανάπτυξη των ελληνικών πανεπιστημίων και διαμορφώνει τις προϋποθέσεις, για την ενίσχυση της διεθνούς ανταγωνιστικότητας της ακαδημαϊκής μας κοινότητας.

Το μέλλον των ΑΕΙ συνιστά εθνικό ζήτημα και είναι σχεδόν υπαρξιακό για το αύριο της χώρας μας και τη θέση της στις επιστήμες και στον κόσμο. Συμφωνούμε, αγαπητοί συνάδελφοι, ότι η πατρίδα μας έχει σπουδαίο έμψυχο δυναμικό, που διακρίνεται και διαπρέπει τόσο εντός όσο και εκτός Ελλάδος; Νομίζω πως ναι. Γι’ αυτό και οφείλουμε να δώσουμε στους διδάσκοντες, φοιτητές και ερευνητές, τα εφόδια, προκειμένου να δημιουργήσουν, να αναδειχθούν και να αναδείξουν.

Αυτή τη φιλοσοφία υπηρετεί το παρόν σχέδιο νόμου, προβλέποντας την αναβάθμιση των προγραμμάτων σπουδών και την ευρύτητα της κατάρτισης κάθε γνωστικού αντικειμένου. Δεν νομίζω ότι είναι δυνατόν να διαφωνεί κάποιος από τους συναδέλφους με το ότι ο νόμος εισάγει καινοτομίες, όπως είναι τα κοινά, τα διπλά και τα ξενόγλωσσα προγράμματα σπουδών. Δεν είναι, για παράδειγμα, θαυμάσιο να μπορούν οι φοιτητές να παίρνουν διπλό τίτλο σπουδών, όπως οικονομίας και μαθηματικών ή ιστορίας και φιλολογίας, ύστερα από σύμπραξη των αντίστοιχων τμημάτων; Πόσο πιο ανταγωνιστικοί θα είναι αυτοί οι νέοι πτυχιούχοι στην αγορά εργασίας; Πόσες περισσότερες προοπτικές θα έχουν εκείνοι, όσοι βεβαίως θέλουν, που θα φοιτούν στα ξενόγλωσσα τμήματα σπουδών, προκειμένου να εργαστούν στο εξωτερικό, αλλά και να εξελιχθούν ακαδημαϊκά; Ανοίγουν ή δεν ανοίγουν ορίζοντες στα Minor Degrees και το ελληνικό Erasmus, για όσους επιθυμούν να διευρύνουν την εξειδίκευση τους και να αποκτήσουν περισσότερες γνώσεις, χωρίς να φύγουν στο εξωτερικό; Ασφαλώς και ανοίγουν, αφού συνολικά το νομοθέτημα συνδέεται, με μια νέα και πολύ πιο φωτεινή πραγματικότητα για τους πτυχιούχους μας και για την ανάπτυξη της χώρας.

Για χρόνια συζητάμε, σχετικά με το πόσοι πτυχιούχοι θα βρουν ευκολότερα δουλειά και πώς μπορούν να συμβάλουν τα ερευνητικά κέντρα των πανεπιστημίων μας στην ανάπτυξη της χώρας. Με το νέο νόμο, η διασύνδεση της ακαδημαϊκής εκπαίδευσης με την αγορά εργασίας ενισχύεται σημαντικά, αφού προβλέπονται τόσο τα επαγγελματικά μεταπτυχιακά και η πρακτική άσκηση στο δεύτερο κύκλο σπουδών όσο και τα βιομηχανικά διδακτορικά. Μ΄ αυτόν τον τρόπο, οι επιχειρήσεις και δη οι εταιρείες, που επενδύουν, στην καινοτομία και στην τεχνολογική ανάπτυξη, θα διασυνδέονται σε θεσμοθετημένη βάση, με την Ακαδημία, δημιουργώντας νέα δεδομένα στην αγορά εργασίας, προς όφελος των πτυχιούχων. Και επειδή η καινοτομία και η τεχνολογική ανάπτυξη συνεπάγονται διαρκή έρευνα, σε οργανωμένη βάση, οφείλουμε να επισημάνουμε ότι προβλέπεται ολιστικά, μέσω των πανεπιστημιακών κέντρων έρευνας και καινοτομίας, η ανάπτυξη της έρευνας, στο πλαίσιο της εθνικής στρατηγικής έρευνας, τεχνολογικής ανάπτυξης και καινοτομίας και της εθνικής στρατηγικής έξυπνης εξειδίκευσης.

Θεωρώ ότι σε συνδυασμό με τον εκσυγχρονισμό του πλαισίου λειτουργίας των ερευνητικών πανεπιστημιακών ινστιτούτων, η έρευνα αναβαθμίζεται, ριζικά, στην Ελλάδα και θα μπορέσει να απορροφήσει πολλούς νέους επιστήμονες, που δεν βρίσκουν διέξοδο ή αναγκάζονται να συμμετέχουν σε ερευνητικά κέντρα, αμισθί, μόνο και μόνο για να γεμίζουν το βιογραφικό τους.

Σωρευτικά, κυρίες και κύριοι συνάδελφοι, οι βασικοί αυτοί άξονες των διατάξεων του νομοσχεδίου επιτυγχάνουν έναν ακόμη στόχο, στον οποίο, νομίζω, όλοι συμφωνούμε, το στόχο της παραμονής των μυαλών μας, των καλών μυαλών, στη χώρα. Η αντιστροφή του brain drain μας αφορά όλους. Οι νέες και οι νέοι δεν περισσεύουν στην ελληνική κοινωνία γι’ αυτό και μεριμνούμε, προκειμένου να τους κρατήσουμε στον τόπο μας, μέσω ποιοτικότερων σπουδών, περισσότερων επαγγελματικών προοπτικών και ευνοϊκότερων συνθηκών, στον τομέα της έρευνας.

Ταυτόχρονα, παρέχουμε κίνητρα στους πτυχιούχους της αλλοδαπής, για να επιστρέψουν. Πολύτιμο βήμα προς τη συγκεκριμένη κατεύθυνση αποτελεί ο εκσυγχρονισμός των διαδικασιών αναγνώρισης πτυχίων από τον ΔΟΑΤΑΠ. Με τα προβλεπόμενα εθνικά μητρώα αναγνωρισμένων πανεπιστημίων και τμημάτων, τα αντίστοιχα πτυχία θα αναγνωρίζονται αυτόματα και η διαδικασία ατομικής αίτησης και ισοτιμίας καταργείται. Τέλος η ταλαιπωρία και η αναμονή. Οι Ελληνίδες και οι Έλληνες πτυχιούχοι του εξωτερικού θα μπορούν να επιλέγουν την Ελλάδα τόσο για την εργασιακή όσο και για την ακαδημαϊκή τους εξέλιξη.

Όπως γίνεται αντιληπτό, κυρίες και κύριοι συνάδελφοι, ο τίτλος του νομοσχεδίου ανταποκρίνεται στο περιεχόμενό του. Ανοίγει, πραγματικά, νέους ορίζοντες και τους κρατά ανοιχτούς, σε βάθος χρόνου. Πρόκειται για ένα νομοθέτημα, που δίνει λύσεις σε βασικά ζητήματα στον τομέα της πανεπιστημιακής εκπαίδευσης και έχει ξεκάθαρη αναπτυξιακή δυναμική. Γι’ αυτό και το στηρίζουμε και, βεβαίως, θα πούμε πολλά περισσότερα στις επόμενες συνεδριάσεις της Επιτροπής. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Κέλλα.

Έλαβα τους προτεινόμενους φορείς από τους Εισηγητές και τους Ειδικούς Αγορητές. Το σύνολο είναι αρκετά μεγάλο και θυμίζω ότι αύριο έχουμε δύο συνεδριάσεις. Έτσι κι αλλιώς, προβλέπεται η συνεδρίαση με την ακρόαση των φορέων να έχει μέγιστη διάρκεια τεσσάρων ωρών. Θα σας διαβάσω τους προτεινόμενους φορείς από εμένα και μετά θα λάβουν το λόγο οι συνάδελφοι εκ των Εισηγητών, που το επιθυμούν.

Προτείνω την Εθνική Αρχή Ανώτατης Εκπαίδευσης, εκπρόσωπο της Συνόδου των Πρυτάνεων, τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (ΔΟΑΤΑΠ), την Πανελλήνια Ομοσπονδία Διδακτικού Ερευνητικού Προσωπικού (ΠΟΣΔΕΠ), εκπρόσωπο του ΣΕΒ, την Εθνική Συνομοσπονδία Ατόμων με Αναπηρία, αντιπροσωπεία του Οικουμενικού Πατριαρχείου, εκπρόσωπο της Εκκλησίας της Ελλάδος, εκπρόσωπο της Εκκλησίας της Κρήτης, εκπρόσωπο του Ιερού Συνδέσμου Κληρικών Ελλάδος, εκπρόσωπο της Ένωσης Συνδέσμων Κληρικών Εκκλησίας της Ελλάδος, εκπρόσωπο της ΠΟΣΕΕΔΥΠ- των ΕΔΥΠ, δηλαδή, εκπρόσωπο της ΠΟΕΤΕΠ - των ΕΤΕΠ, εκπρόσωπο της ΟΣΥΕΕΠ- των ΕΕΠ, εκπρόσωπο του Συνδέσμου Ελληνικών Ακαδημαϊκών Βιβλιοθηκών, εκπρόσωπο των Ερευνητικών Πανεπιστημιακών Ινστιτούτων, εκπρόσωπο της Ομοσπονδίας Διοικητικού Προσωπικού Τριτοβάθμιας Εκπαίδευσης και εκπρόσωπο του ΕΣΕΤΕΚ.

Κύριε Φίλη, έχετε το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, άκουσα ότι υπάρχει μία υπερεκπροσώπηση για το θέμα των ιερέων - 4 ή 5 φορείς. Είναι λογικό να υπάρχει οπωσδήποτε μια εκπροσώπηση για τα πανεπιστήμια, για το κύριο μέρος του νομοσχεδίου, που αφορά τα πανεπιστήμια, όχι με έναν εκπρόσωπο, αλλά με μια πλειάδα πρυτάνεων. Για παράδειγμα, υπάρχει το τριμελές Προεδρείο της Ένωσης Πρυτάνεων, να έρθουν και οι τρεις, να τους ακούσουμε τους ανθρώπους.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη είπα τη Σύνοδο των Πρυτάνεων. Η Σύνοδος Πρυτάνεων θα αποφασίσει - το Προεδρείο της Συνόδου - πώς θα εκπροσωπηθεί στην ακρόαση των φορέων. Είναι θέμα δικό τους, είναι θέμα του Προεδρείου και της Συνόδου των Πρυτάνεων.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Άρα, δεν είναι ένας, μπορεί να είναι και παραπάνω, λέτε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας λέω, είναι εσωτερικό θέμα του Προεδρείου της Συνόδου των Πρυτάνεων.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εμείς, ως Βουλή, εμείς καλούμε και λέμε να αποφασίσουν ποιοι θέλουν να έρθουν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Εμείς καλούμε τη Σύνοδο Πρυτάνεων. Στο παρελθόν, γνωρίζετε, ότι έχουν εκπροσωπηθεί είτε με έναν είτε με περισσότερους, είναι θέμα δικό τους.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Το δεύτερο ζήτημα, το οποίο υπάρχει, έχει να κάνει με το θέμα, το οποίο έχει ανακύψει, με το Περτούλι και τους Ταξιάρχες. Έχει υπάρξει πρόταση να έρθει ο αρμόδιος φορέας εδώ, των δασολόγων, που αντιτίθενται στην αιφνίδια μεταγωγή των δασών, πρέπει να έρθει κάποιος.

Τρίτον, έχει διατυπωθεί αίτημα από τις ενώσεις γυναικών πανεπιστημιακών, να μιλήσουμε για το θέμα των φεμινιστικών σπουδών στα πανεπιστήμια, το οποίο είναι απόν, ως θέμα, από το νομοσχέδιο.

Απουσιάζουν οι φοιτητές. Συζητάμε ένα νομοσχέδιο, το οποίο αφορά κατεξοχήν το μέλλον της νέας γενιάς και δεν υπάρχει εκπροσώπηση φοιτητών. Υπάρχουν φορείς, υπάρχουν διοικητικά συμβούλια, υπάρχει το συντονιστικό των κινητοποιήσεων των φοιτητικών συλλόγων, στην Αθήνα. Πιστεύω ότι πρέπει να υπάρξει εκπροσώπηση συμφωνημένα, με όλα τα προβλήματα, που υπάρχουν, λόγω της έλλειψης της συγκρότησης της ΕΦΕΕ, εκπροσώπων φοιτητών στην Επιτροπή.

Και τέλος, όπως λέτε για τον ΣΕΒ, πρέπει να έρθει και ο άλλος κοινωνικός εταίρος, που είναι η ΓΣΕΕ. Είναι αδιανόητο να μην υπάρξει η ΓΣΕΕ, σε μια συζήτηση, η οποία αφορά το μέλλον της Ελλάδας και την παραγωγική ανασυγκρότηση, μέσω των ελληνικών πανεπιστημίων.

Ανακεφαλαιώνω. Με τη βοήθεια του Θεού, θα έχουμε 4 ή 5 εκπροσώπους των ιερέων, για ένα νομοσχέδιο, που τους αφορά για μερικά άρθρα μόνο. Προτείνουμε να είναι - είπατε και συμφωνούμε - από τους πρυτάνεις όσοι, με βάση τη δική τους διαδικασία, αποφασίσουν, από την ΓΣΕΕ, από τις Ενώσεις των γυναικών πανεπιστημιακών, για το θέμα των δασών, για το αγρόκτημα κλπ. Αυτά.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Δελή, έχετε το λόγο.

**ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδας):** Με βάση αυτό, που ακούσαμε, ξέρετε, επιβεβαιώνεται, πριν ακόμα κατέβουμε από το βήμα, όλη μας η τοποθέτηση για το χαρακτήρα αυτού του νομοσχεδίου. Πώς μπορείτε, σε ένα νομοσχέδιο, που αφορά τους φοιτητές, να τους αποκλείετε, για να καλέσετε τον Σύνδεσμο των Ελλήνων Βιομηχάνων; Πρέπει να μας το εξηγήσετε αυτό και προσέξτε, σας έχουμε προτείνει 8 φοιτητικούς συλλόγους, φοιτητικούς συλλόγους και διοικητικά συμβούλια, που είναι φρέσκα, που προήλθαν από τις πρόσφατες φοιτητικές εκλογές. Τι να κάνουμε, τώρα, σας αρέσουν ή δεν σας αρέσουν τα αποτελέσματα, αυτά είναι. Έχουμε προτείνει τον Φοιτητικό Σύλλογο της Ιατρικής Αθηνών, του ΑΠΘ, των Ιωαννίνων, την Αρχιτεκτονική του Μετσόβιου. Έχουμε καλέσει τους πρώτους των πρώτων, αν δεν κάνω λάθος, αυτούς που τους βγάζουν στις τηλεοράσεις, που τους φωνάζουν και τους καλούν για την προσπάθεια, που έκαναν. Αυτούς αποκλείετε; Ούτε έναν φοιτητικό σύλλογο, για να καλέσουμε το Σύνδεσμο Ελλήνων Βιομηχάνων; Νομίζω, ότι θα πρέπει να το ξαναδείτε, κύριε Πρόεδρε, το θέμα και θα πρέπει να κληθούν, αν όχι όλοι, τουλάχιστον, ορισμένοι από αυτούς τους φοιτητικούς συλλόγους - δείτε λίγο και την αντιπροσώπευση των πόλεων - έτσι ώστε να ακουστεί και αυτών η γνώμη. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Λοιπόν, να πω, κύριε Φίλη, όσον αφορά το θέμα της Εκκλησίας, έχει περίπου 40 άρθρα στο νομοσχέδιο και το σύνολο των φορέων, που έχουν κληθεί, είναι περίπου 20, άρα, μιλάμε για 5 από τους 20 φορείς, άρα δεν νομίζω ότι υπάρχει θέμα μη επαρκούς εκπροσώπησης, όσον αφορά το κομμάτι του νομοσχεδίου, που αφορά τα πανεπιστήμια.

Όσον αφορά τους φοιτητές, να σας πω ότι δεν υπάρχει επίσημη εκπροσώπηση φοιτητών. Γνωρίζουμε όλοι, ότι έχουμε 24 πανεπιστήμια στη χώρα μας, πείτε εσείς με ποια λογική θα καλέσουμε ένα ή δύο από αυτούς, αντί για τους υπόλοιπους;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(ομιλεί εκτός μικροφώνου)*

**ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδας):** *(ομιλεί εκτός μικροφώνου)*

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τώρα, όπως είπα, επειδή ο χρόνος είναι περιορισμένος και επειδή θα πρέπει η συνεδρίαση να κλείσει, μέσα στον χρόνο που προβλέπεται και για να μειωθεί ο αριθμός των φορέων, θα μπορούσαμε, για παράδειγμα, να μην καλέσουμε τον ΣΕΒ αύριο.

Όσον αφορά το αγρόκτημα, στους φορείς που προτάθηκαν από τα Κόμματα, δεν προτάθηκε από πουθενά, αν δεν κάνω λάθος, από κάποιο Κόμμα, προστίθεται τώρα στη συζήτηση, είναι θέμα που αφορά το Αριστοτέλειο Πανεπιστήμιο, θα μπορούσαμε να καλέσουμε τον Πρύτανη του Αριστοτέλειου Πανεπιστημίου. Ας κληθεί ο Πρύτανης του ΑΠΘ και ας κληθεί και ο πρόεδρος του Τμήματος, ας ακούσει η Επιτροπή και τις δύο απόψεις.

**ΜΕΡΟΠΗ ΤΖΟΥΦΗ:** Δεν μπορεί να έρθει ο ένας και να μην έρθει εκείνος, που διατυπώνει αντίρρηση και ζητάει απόσυρση του άρθρου !

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Αυτό λέω να καλέσουμε και τους δύο, αν δεν με ακούσατε.

 **ΜΕΡΟΠΗ ΤΖΟΥΦΗ:** Καλέστε τους και τους δύο. Αλλά πρέπει να καλέσετε και φοιτητικούς συλλόγους. Δεν μπορεί, δεν γίνεται, σε νόμο - πλαίσιο για την τριτοβάθμια εκπαίδευση να μην υπάρχει εκπροσώπηση των φοιτητών. Δεν γίνεται. Πρέπει να καλέσετε αντιπροσωπευτικά. Σας ανέφερα σχολές, οι οποίες, πράγματι και πολυάνθρωπες είναι όσον αφορά τους φοιτητές και αντιπροσωπευτικές αυτού, που εσείς ονομάζετε «αριστεία». Δεν γίνεται να μην καλέσετε φοιτητικούς συλλόγους.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Η δική μου εισήγηση είναι αυτή. Επιμένω, δεν μπορούμε να διακρίνουμε και να διαχωρίσουμε κάποια πανεπιστήμια από άλλα. Δεν υπάρχει ενιαία εκπροσώπηση φοιτητών, σε πανελλαδικό επίπεδο. Η εισήγησή μου παραμένει.

**ΜΕΡΟΠΗ ΤΖΟΥΦΗ:** Αυτή, κύριε Πρόεδρε, δεν υπάρχει, εδώ και πάρα πολλά χρόνια. Δικαιούνται, όμως, οι φοιτητές να έρθουν να τοποθετηθούν. Η Ιατρική Σχολή της Αθήνας είναι από τις μεγαλύτερες σχολές, το ξέρετε και εσείς, αντιπροσωπεύει ένα πολύ μεγάλο αριθμό και φοιτητών, αλλά και ανθρώπων, που έχουν δώσει πολύ μεγάλη μάχη και για τη γνώση και για την αριστεία, που σας αρέσει. Δε γίνεται να μην τους καλέσετε. Ο ΣΦΙΑ είναι ιστορικός σύλλογος.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κάποιος άλλος θέλει να τοποθετηθεί στο θέμα αυτό;

Τον λόγο έχει ο κ. Μπαραλιάκος.

**ΞΕΝΟΦΩΝ ΜΠΑΡΑΛΙΑΚΟΣ (Εισηγητής της Πλειοψηφίας):** Σχετικά με τους φοιτητές, από τη στιγμή που δεν υπάρχει θεσμοθετημένο συμβούλιο φοιτητών, που προβλέπει αυτό το νομοσχέδιο, πώς μπορούμε να καλέσουμε; Με ποιο κριτήριο μπορούμε να καλέσουμε τους φοιτητές, με τις παρατάξεις, με τα πανεπιστήμια;

**ΜΕΡΟΠΗ ΤΖΟΥΦΗ:** Είναι μεγάλοι σύλλογοι, κύριε Μπαραλιάκο. Ο ΣΦΙΑ είναι ιστορικός σύλλογος πάρα πολλών χρόνων.

**ΞΕΝΟΦΩΝ ΜΠΑΡΑΛΙΑΚΟΣ (Εισηγητής της Πλειοψηφίας):** Όλοι οι σύλλογοι είναι μεγάλοι δεν υπάρχει μεγάλος και μικρός, γιατί να μπούμε σε αυτή τη διαδικασία;

**ΜΕΡΟΠΗ ΤΖΟΥΦΗ:** Λέμε, ενδεικτικά. Σας προτείναμε να καλέσετε και άλλους. Είναι δυνατόν να έχουμε νόμο - πλαίσιο για την τριτοβάθμια εκπαίδευση, χωρίς τους φοιτητές; Εσείς το καταλαβαίνετε, ως λογικό; Δηλαδή, τα υποκείμενα του νόμου – πλαισίου, χωρίς τους φοιτητές;

**ΞΕΝΟΦΩΝ ΜΠΑΡΑΛΙΑΚΟΣ (Εισηγητής της Πλειοψηφίας):** Είναι δυνατόν να καλέσουμε εκπροσώπους από όλες τις παρατάξεις;

Από τη στιγμή που δεν υπάρχει επίσημο θεσμοθετημένο εθνικό όργανο, πώς; Με ποιο τρόπο;

**ΜΕΡΟΠΗ ΤΖΟΥΦΗ:** Δεν εξελέγησαν με διαδικασίες εκλογικές; Με δημοκρατικές διαδικασίες;

**ΧΑΡΟΥΛΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Αν μπορώ να βοηθήσω, έχει γίνει μια κατάθεση 8 φοιτητικών συλλόγων. Υπάρχει εκλεγμένο προεδρείο.

**ΜΕΡΟΠΗ ΤΖΟΥΦΗ:** Είναι εκλεγμένοι από δημοκρατικές εκλογές, όπως γίνονταν όλα τα χρόνια.

**ΧΑΡΟΥΛΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Να πούμε ότι θέλουμε να έχουμε μία εκπροσώπηση από τους φοιτητές και ας δούμε ποιους από αυτούς τους 8 ή και τους 8 να καλέσουμε. Ας κάνουμε μια παραχώρηση.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ:** Κύριε Πρόεδρε, είναι υποχρέωσή μας να τους καλέσουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Αναγνωστοπούλου, συζητείται σε επίπεδο Εισηγητών και Ειδικών Αγορητών. Θα ακούσουμε τη γνώμη όλων και θα βγει απόφαση.

**ΧΑΡΟΥΛΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κύριε Πρόεδρε, είναι καλό να υπάρχει εκπροσώπηση φοιτητών. Εξάλλου, όλη αυτή η ιστορία γίνεται για το ελληνικό δημόσιο πανεπιστήμιο. Είναι 8 οι φοιτητικοί σύλλογοι, φρεσκοεκλεγμένοι, με εκπροσωπήσεις. Ας ακούσουμε όχι και τους 8. Μπορεί να μη μπορούν να έρθουν κιόλας οι άνθρωποι, δεν ξέρω, αν θα γίνει και διαδικτυακά, αλλά ας έχουμε μία εικόνα τι σκέφτονται τα νέα παιδιά, για τις σπουδές τους, για το μέλλον τους, για το πώς βλέπουν το ελληνικό πανεπιστήμιο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ας μην είναι μόνο 8 να ακουστούν και άλλες προτάσεις.

**ΧΑΡΟΥΛΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Απλά επειδή είναι ατέρμονο αυτό, να μην παίζουμε την κολοκυθιά. Απλά, ας έχουμε μία εκπροσώπηση.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ας γίνει επιλογή, καμία αντίρρηση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Κεφαλίδου, επαναλαμβάνω, δεν γνωρίζω με ποιο κριτήριο από τη στιγμή, που δεν υπάρχει εκπροσώπηση της ΕΦΕΕ, δεν μπορώ να ξέρω, δεν μπορώ να αποφασίσω με ποιο κριτήριο θα διαλέξουμε έναν από αυτούς τους συλλόγους.

 Κύριε Μάρκου, δεν έχετε το λόγο. Ούτε επί δικών σας ημερών ούτε επί του νομοσχεδίου του κ. Γαβρόγλου είχαν κληθεί οι φοιτητές, αν δεν κάνω λάθος. Δεν ήμουν εδώ, αλλά συγχωρέστε με, αν κάνω λάθος, δεν είχαν κληθεί ούτε τότε.

Θέλω να ακούσω την τελική τοποθέτηση από κάθε Εισηγητή.

Τον λόγο έχει ο κ. Μπαραλιάκος.

**ΞΕΝΟΦΩΝ ΜΠΑΡΑΛΙΑΚΟΣ (Εισηγητής της Πλειοψηφίας):** Εγώ επαναλαμβάνω αυτό που είπα πριν. Από τη στιγμή, που δεν υπάρχει θεσμοθετημένο όργανο να εκπροσωπήσει τη φοιτητική κοινότητα, με ποιο κριτήριο μπορούμε να καλέσουμε τον οποιονδήποτε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Φίλη, μένετε σε αυτό που είπατε; Να κληθεί κάποιος ή κάποια από τους συλλόγους;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Να κληθούν δυο, τρεις εκπρόσωποι φοιτητικών συλλόγων, συγκροτημένων, νομίμως λειτουργούντων και είμαστε ανοιχτοί στο να ακούσουμε τα ονόματα. Καμία αντίρρηση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Κεφαλίδου.

**ΧΑΡΟΥΛΑ ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Θεωρώ ότι σε ένα τέτοιο νομοσχέδιο, δεν μπορεί να λείπει η ομάδα των ανθρώπων, για τους οποίους γίνεται και όλη η προσπάθεια. Είναι δυνατόν οι φοιτητές να μην εκφράσουν την άποψή τους, όποια και αν είναι; Τώρα, αν υπάρχει ή όχι θεσμοθετημένο όργανο, είναι μια πολύ μεγάλη κουβέντα. Εγώ νομίζω ότι η Επιτροπή έχει και την κρίση και την ικανότητα να κρατήσει αυτά, που θεωρεί ότι είναι κρίσιμα και ενδιαφέροντα και ας δώσουμε βήμα στα νέα παιδιά, γιατί τελικά αποκλείουμε συνέχεια τα νέα παιδιά, με τον τρόπο και που νομοθετούμε, αλλά και που σκεφτόμαστε. Λοιπόν, καλό είναι να έχουμε εκπροσώπηση των φοιτητών και να ακούσουμε, επιτέλους, τι σκέφτονται και αυτά τα ίδια για το μέλλον τους, για τις σχολές τους, για την προοπτική και την ίδια τους τη χώρα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επιμένετε στη θέση που εκφράστηκε, κύριε Δελή;

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Φυσικά και επιμένουμε. Επιμένουμε και αναλαμβάνουμε και την ευθύνη της πρότασής μας. Με το δικό μας κριτήριο, προτείναμε αυτούς τους οκτώ φοιτητικούς συλλόγους.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Ήταν παράλειψη, κύριε Πρόεδρε, να μην καλέσουμε τους φοιτητές, να μην ακούσουμε τις απόψεις τους, τα προβλήματά τους. Γι’ αυτό είμαστε εδώ, γι’ αυτό γίνεται το νομοσχέδιο. Να μπορέσουμε να τους δώσουμε φωνή, να τους ακούσουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κατά πλειοψηφία η Επιτροπή αποφασίζει να μην κληθούν οι εκπρόσωποι των φοιτητών, δεδομένου ότι δεν υπάρχει ενιαία εκπροσώπηση, σε πανελλαδικό επίπεδο. Θα επαναλάβω τους φορείς: η Εθνική Αρχή Ανώτατης Εκπαίδευσης, η Σύνοδος Πρυτάνεων, ΔΟΑΤΑΠ, ΠΟΣΔΕΠ, η Εθνική Συνομοσπονδία Ατόμων με Αναπηρία, Αντιπροσωπεία Οικουμενικού Πατριαρχείου, η Εκκλησία της Ελλάδος, η Εκκλησία της Κρήτης, ο Ιερός Σύνδεσμος Κληρικών Ελλάδος, η Ένωση Συνδέσμων Κληρικών Εκκλησίας Κρήτης, ΠΟΣΕΕΔΙΠ, ΠΟΕΤΕΠ, ΟΣΥΕΕΠ, ο Σύνδεσμος Ελληνικών Ακαδημαϊκών Βιβλιοθηκών, τα Ερευνητικά Πανεπιστημιακά Ινστιτούτα, η Ομοσπονδία Διοικητικού Προσωπικού Τριτοβάθμιας Εκπαίδευσης, το Εθνικό Συμβούλιο Έρευνας και Καινοτομίας και Σύνοδος Προέδρων Ερευνητικών Κέντρων.

Τον λόγο έχει η κυρία Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, τα εκπαιδευτικά θέματα συνδέονται, άμεσα, με το μέλλον της Ελλάδας. Απαιτούν, κατά συνέπεια, υπεύθυνη και ακομμάτιστη αντιμετώπιση. Η δημαγωγία και η επιδίωξη πολιτικής εκμετάλλευσης των μεγάλων αυτών θεμάτων είναι ασυμβίβαστη, όχι μόνο προς το συμφέρον των φοιτητών, αλλά και γενικότερα προς το συμφέρον του τόπου. Τα διαχρονικά αυτά λόγια του Κωνσταντίνου Καραμανλή είναι σήμερα πιο επίκαιρα από ποτέ. Βρισκόμαστε εδώ, για να συζητήσουμε, πάνω σε ένα καινοτόμο σύγχρονο και ελπιδοφόρο νομοσχέδιο, για την τριτοβάθμια εκπαίδευση. Τα ελληνικά πανεπιστήμια και τα προβλήματά τους, διοικητικά και εκπαιδευτικά, έχουν πάρα πολλές φορές εργαλειοποιηθεί από Κόμματα και παρατάξεις, αλλά λίγοι έχουν προσπαθήσει να τα επιλύσουν, εδώ και δεκαετίες. Πολλοί, επίσης, έχουν βρεθεί με ένα πανό ή με υψωμένη τη γροθιά, σε κάποιο αμφιθέατρο, υπερασπιζόμενοι δήθεν τους φοιτητές και τα αιτήματά τους, αλλά κανείς δεν ασχολήθηκε με την αύξηση της αξίας του πτυχίου των φοιτητών αυτών.

Κανένα εξ αυτών δεν απασχόλησε ο τρόπος, με τον οποίο η φοιτήτρια του σήμερα θα μπορέσει να αξιοποιήσει τα σύγχρονα δεδομένα στην έρευνα, ώστε ολοκληρώνοντας τις σπουδές της να μπορεί να ανταποκριθεί στις απαιτήσεις της αγοράς εργασίας. Κανείς επίσης εξ αυτών, δεν ενδιαφέρθηκε πώς οι εκλογές των πανεπιστημιακών θα μπορέσουν να γίνουν αξιοκρατικές και αδιάβλητες, ώστε να μην έχουμε φαινόμενα νεποτισμού ή τοποθέτησης ημετέρων.

Σήμερα, με τη συζήτηση στην Επιτροπή του νομοσχεδίου αυτού, ξεκινάμε μια νέα σελίδα στην τριτοβάθμια εκπαίδευση. Σήμερα, μπορούμε να ανοίξουμε νέους ορίζοντες για τα πανεπιστήμια, τους φοιτητές και βέβαια, τους καθηγητές. Φτάνει μόνο να βλέπουμε το φωτεινό μέλλον και όχι το σκοτεινό παρελθόν, να ακούσουμε τη φωνή της λογικής και όχι τις φωνές του ιδεοληπτικού χθες. Το παρόν σχέδιο νόμου κωδικοποιεί την υφιστάμενη νομοθεσία, σχετικά με τη λειτουργία των ΑΕΙ και καθορίζει ένα σαφές νομικό πλαίσιο, για ζητήματα, που, για χρόνια, είχαν μείνει αρρύθμιστα, παρέχει νέες δυνατότητες στα πανεπιστήμια, στους φοιτητές, στους πανεπιστημιακούς, στους πολίτες. Στόχος του είναι να δώσει νέες δυνατότητες στα ελληνικά πανεπιστήμια, να τα ενδυναμώσει, να ανταποκριθούν στις ανάγκες του σήμερα, αλλά και να καινοτομήσουν, με το βλέμμα στραμμένο στο αύριο. Η φιλοσοφία του κινείται στην κατεύθυνση της συνολικής αναβάθμισης των ανώτατων εκπαιδευτικών ιδρυμάτων μας, μέσα από τη θεσμοθέτηση ευκαιριών για όλα τα μέλη της ακαδημαϊκής κοινότητας, για το πανεπιστήμιο, ως σύνολο και για την κοινωνία, με την οποία πλέον συνδιαλέγεται και αποκτά αλληλεπίδραση, ως αναπόσπαστο κομμάτι της.

Το νομοσχέδιο αυτό έρχεται, σε συνέχεια μιας σειράς μεταρρυθμίσεων και αλλαγών, που έχει υλοποιήσει η Κυβέρνηση του Κυριάκου Μητσοτάκη και ειδικότερα το Υπουργείο Παιδείας, τα τρία αυτά χρόνια, με μόνο στόχο τον εκσυγχρονισμό του εκπαιδευτικού συστήματος και τη σύνδεσή του με τις παγκόσμιες εξελίξεις, πάνω στην έρευνα και στην καινοτομία. Θα αναφέρω, μέσα από το πλέγμα των ενεργειών αυτών, μόνο το διορισμό μόνιμων εκπαιδευτικών, 11.700 στη γενική παιδεία, τους πρώτους, μετά από 12 χρόνια και 4.500 στην ειδική εκπαίδευση, τους πρώτους στην ιστορία της χώρας μας, με διαδικασίες ΑΣΕΠ. Συνολικά 16.200 μόνιμοι διορισμοί στην εκπαίδευση, που προχώρησε η Κυβέρνηση της Νέας Δημοκρατίας την τελευταία τριετία. Έχουν, επίσης ανακοινωθεί ακόμα 8.586 εκπαιδευτικοί, που θα προστεθούν στο δυναμικό της δημόσιας εκπαίδευσης, ανεβάζοντας τον αριθμό των νέων εκπαιδευτικών σε 24.700 και παραπάνω, ένα πρωτόγνωρο γεγονός για την Ελλάδα των τελευταίων δεκαετιών.

Θα ήθελα, όμως, ιδιαίτερα να αναφερθώ σε δύο σημαντικά σημεία του νομοσχεδίου, που αποδεικνύουν, νομίζω, τη συνολική καινοτόμα εικόνα του. Το πρώτο είναι η σύνδεση του πανεπιστημίου, με την αγορά εργασίας. Βάσει του νομοσχεδίου, γίνεται επέκταση και αναβάθμιση της πρακτικής άσκησης, θεσμοθετούνται βιομηχανικά διδακτορικά, δίνεται η δυνατότητα ίδρυσης επαγγελματικών μεταπτυχιακών και υποστήριξης start ups μεταπτυχιακών και φοιτητών. Η χώρα μας είναι πολύ πίσω στη διασύνδεση της έρευνας με τα πανεπιστήμια. Η διαΝΕΟσις σε έρευνα της προ μηνών, έδειξε ότι μια σημαντική αδυναμία του ελληνικού συστήματος καινοτομίας είναι οι πολύ χαμηλές επιδόσεις, σε σχέση με τους δεσμούς, που αναπτύσσουν οι ελληνικές επιχειρήσεις με πανεπιστήμια και ερευνητικούς φορείς για την ανταλλαγή γνώσης και τη διερεύνηση νέων επιχειρηματικών ευκαιριών. Οι χαμηλές επιδόσεις επιβεβαιώνονται και από το γεγονός, ότι μολονότι οι ελληνικές επιχειρήσεις συνεργάζονται σε αρκετά σημαντικό βαθμό για καινοτομικούς σκοπούς, η συνεργασία με ΑΕΙ και ερευνητικά κέντρα παραμένει ακόμα σε χαμηλά επίπεδα.

Στο σημείο αυτό, θα πρέπει να αναφέρω, ότι από την έρευνα, που διενεργήθηκε, για την αναπτυξιακή εικόνα των περιφερειών μας, καταδεικνύεται ότι μόλις το 2% σχεδόν των εργαζομένων στη δυτική Ελλάδα είναι ερευνητές, όταν ο εθνικός μέσος όρος είναι ακόμα χαμηλότερος, ένας σημαντικός παράγοντας ανάπτυξης για την περιοχή. Αυτή την έλλειψη δυναμικής σχέσης έρχεται το νομοσχέδιο να την καλύψει, συνδέοντας τα πανεπιστήμια με την αγορά και το κομμάτι της πρακτικής εφαρμογής των γνώσεων. Με τον τρόπο αυτόν, οι νέοι ερευνητές θα επιλύουν τρέχοντα και άμεσα προβλήματα. Το ζήτημα της σύνδεσης των πανεπιστημίων με την αγορά δεν είναι καινούργιο για μας. Η Κυβέρνηση του Κωνσταντίνου Μητσοτάκη το έλεγε, από την περίοδο του 1990 - 1993 και η ΔΑΠ – ΝΔΦΚ το υποστηρίζει, από τότε μέχρι σήμερα. Κάποιοι τότε φώναζαν με αντικαπιταλιστικές κορώνες. Τώρα, θα πρέπει να γίνει, γιατί η εποχή το επιβάλλει.

Το δεύτερο σημείο, που θα ήθελα να μείνω, είναι ότι το πανεπιστήμιο αποκτά ένα καινοτόμο και διεπιστημονικό περιβάλλον. Αυτό επιτυγχάνεται από τα κοινά και διπλά πτυχία, τα προγράμματα σπουδών δευτερεύουσας κατεύθυνσης, τα προγράμματα εφαρμοσμένων επιστημών και την τεχνολογία, το ελληνικό Erasmus και την ελευθερία επιλογής μαθημάτων από άλλα τμήματα. Πρακτικές, που εφαρμόζονται, με επιτυχία, στα ξένα πανεπιστήμια, τώρα, επιτέλους θα υλοποιηθούν και στα ελληνικά.

Κύριε Πρόεδρε, κυρίες και κύριοι συνάδελφοι, όλοι εμείς οι πτυχιούχοι διπλωματούχοι των ελληνικών πανεπιστημίων, γνωρίζουμε το υψηλό επίπεδο εκπαίδευσης σε αυτά. Ξέρουμε, όμως και τις παθογένειες, που δεν αφήνουν να αναπτυχθεί η δυναμική τους πορεία. Όσοι πτυχιούχοι έχουν πάει στο εξωτερικό, αντιμετωπίζονται με σεβασμό, με εκτίμηση, διότι η ξένη αγορά και τα ξένα πανεπιστήμια γνωρίζουν τα υψηλά στάνταρ των ελληνικών ΑΕΙ. Δεν είναι τυχαίο ότι τα πανεπιστήμια της χώρας μας βρίσκονται, κάθε χρονιά, στις διεθνείς κατατάξεις ιδρυμάτων τριτοβάθμιας εκπαίδευσης και συνεχώς, σε υψηλότερες θέσεις. Μεταξύ αυτών, βέβαια είναι και το πανεπιστήμιο Πατρών, που έχω τη χαρά και τιμή να είμαι διπλωματούχος του, ένα ΑΕΙ, που κοσμεί τη χώρα και πρωτοπορεί στην έρευνα, στις τεχνολογίες αιχμής.

Όπως ανέφερα και στην αρχή της ομιλίας μου, τα εκπαιδευτικά θέματα δεν πρέπει να είναι πεδίο σύγκρουσης και κομματικής καπηλείας. Η παιδεία πρέπει, επιβάλλεται, να μας ενώνει, γιατί είναι πυλώνας του μέλλοντος αυτής της χώρας. Δυστυχώς, όμως, υπάρχει για ακόμα μια φορά η διαφορετική οπτική. Ο ΣΥΡΙΖΑ βλέπει καταλήψεις, εμείς βλέπουμε ερευνητικά κέντρα, εκείνοι κλείνουν το μάτι στις βαριοπούλες, εμείς αγωνιζόμαστε για βιβλιοθήκες. Κάποιοι υπερασπίζονται την ανομία στους πανεπιστημιακούς χώρους, εμείς επιθυμούμε την τάξη, την ασφάλεια στους φοιτητές και στους εργαζόμενους. Εμείς αντιλαμβανόμαστε τα πανεπιστήμια, ως κοιτίδες ανάπτυξης και εξωστρέφειας. Εσείς, ως χώρους κομματικών εκδηλώσεων και κορβανά ψήφων.

Θα ήθελα να μείνω σε ένα ακόμα σημείο του νομοσχεδίου και να συγχαρώ την Υπουργό, κυρία Κεραμέως, που έλυσε ένα πρόβλημα, που ταλάνιζε για 77 χρόνια, την Εκκλησία και χιλιάδες ιερείς και τις οικογένειές τους. Επιτέλους, γίνεται η νομοθετική επικαιροποίηση, ώστε να αντιστοιχηθεί ο αριθμός των κληρικών, που μισθοδοτούνται από το κράτος και έχει εκδοθεί ΦΕΚ διορισμού τους, με τις οργανικές θέσεις, που έχουν συσταθεί, νομίμως. Με αυτή τη λύση, δεν προκαλείται καμία επιβάρυνση στον προϋπολογισμό, εξασφαλίζονται τα εργασιακά, ασφαλιστικά και συνταξιοδοτικά δικαιώματα των ιερέων, που έχουν ΦΕΚ διορισμού και μισθοδοτούνται από το δημόσιο και τέλος, η αντιμετώπιση της Εκκλησίας της Ελλάδος, της Εκκλησίας της Κρήτης και των Μητροπόλεων της Δωδεκανήσου, είναι ισότιμη, χωρίς καμία διάκριση. Κατά τους λόγους του Πλουτάρχου «Της δε παιδείας, ην μέγιστον ηγείτο τού νομοθέτου και κάλλιστον έργον είναι». Επειδή το καλύτερο και το πιο σπουδαίο έργο του νομοθέτη, λοιπόν είναι η παιδεία, θα υποστηρίξουμε το νομοσχέδιο, διότι, αφενός βάζει τα πανεπιστήμια σε νέα τροχιά επιτυχιών και αφετέρου, επιλύει προβλήματα και παθογένειες, που ταλανίζουν, για δεκαετίες την εκπαιδευτική κοινότητα και την κοινωνία. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ(Πρόεδρος της Επιτροπής)**: Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Μιλώντας στην αρχή της ομιλίας μου, έθεσα το θέμα της καταδικαστικής απόφασης της Ελλάδος για το Φαρμακονήσι από το Ευρωπαϊκό Δικαστήριο του Στρασβούργου. Περίμενα μία απάντηση, μια ένδειξη ευαισθησίας εκ μέρους της Κυβέρνησης. Δεν λειτουργούμε σε γυάλα εδώ, δεν έχω ακούσει τίποτα από την κυρία Κεραμέως, τίποτα από τον κύριο Υφυπουργό, κ. Συρίγο και δεν έχω ακούσει και τίποτα από τον κυβερνητικό εκπρόσωπο. Έτσι θα πάμε; Έντεκα νεκροί, έγκλημα το οποίο καταλογίζει το Διεθνές Δικαστήριο στην Ελλάδα και έχουμε και νέες καταγγελίες επί των ημερών της σημερινής Κυβέρνησης, για push backs και πνιγμούς στο Αιγαίο. Ουδείς λοιπόν, έχει ευαισθησία να μιλήσει για αυτό το πρόβλημα;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Φίλη, εδώ είναι η Επιτροπή Μορφωτικών Υποθέσεων και όχι Επιτροπή Εξωτερικών Υποθέσεων. Υπάρχει συζήτηση στην Ολομέλεια, όπου οι εκπρόσωποί σας μπορούν να θέσουν τα ζητήματα αυτά και να συζητηθούν εκεί, που αρμόζει. Εδώ συζητάμε ένα συγκεκριμένο σχέδιο νόμου.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Υπάρχει -και είναι γνωστή- η ηχηρή απόρριψη του νομοσχεδίου του Υπουργείου Παιδείας από το σύνολο των ανθρώπων, που συναποτελούν το πανεπιστήμιο. Γι’ αυτό και προηγουμένως παρακολουθήσατε την επίμονη άρνηση όλων να είναι εδώ παρόντες οι φοιτητές, που είναι το σήμερα και το αύριο και είναι αυτοί, για τους οποίους - υποτίθεται - ότι ενδιαφερόμαστε όλοι και καταθέτουμε αυτόν το νόμο - πλαίσιο. Δηλαδή, τον καταθέτει η Κυβέρνηση και εμείς στεκόμαστε, απέναντι, διότι θεωρούμε ότι αυτό ουσιαστικά θα κατεδαφίσει όλη την παράδοση, η οποία υπάρχει μέσα στα πανεπιστήμια, για τη δημοκρατία, την ελευθερία και την κοινωνική εξέλιξη.

Η κυρία Κεραμέως επιμένει να προχωρά, με έναν τρόπο, που έμαθε να πολιτεύεται. Δηλαδή, στην ουσία, να αγνοεί και να αδιαφορεί για τα πραγματικά προβλήματα των Ανώτατων Εκπαιδευτικών Ιδρυμάτων και των ανθρώπων, που τα συναποτελούν. Επιλέγει να παραπληροφορεί, να υπονομεύει και, κατά περίπτωση, να συκοφαντεί. Μάλιστα, σήμερα, έκανε μια πολύ μεγάλη προσπάθεια να παρουσιάσει μία εικονική αναστραμμένη πραγματικότητα. Και θα έλεγα και με έπαρση και με αλαζονεία. Δυστυχώς, αυτό είναι το ύφος της διακυβέρνησης του κυρίου Μητσοτάκη, όπως έχουμε διαπιστώσει, εδώ και 3 ολόκληρα χρόνια.

Ποιος είναι ο πυρήνας αυτού του νομοσχεδίου, που επείγεται η κυρία Κεραμέως να το περάσει, εδώ και τώρα, για τα πανεπιστήμια και την έρευνα; Μάλιστα, ακούσαμε και τον Υφυπουργό Έρευνας, εδώ, να μας λέει πόσο θα προχωρήσει η έρευνα -μια έρευνα, που την απέκοψαν από το Υπουργείο Παιδείας ! Έχει μία και μόνο στόχευση: συρρίκνωση, αποκλεισμό, υποχρηματοδότηση, απόσυρση του κράτους από τις χρηματοδοτικές του υποχρεώσεις, ιδιωτικοποίηση και ευθυγράμμιση της νομοθεσίας, με τις ανάγκες και τα αιτήματα της αγοράς.

Στο συγκεκριμένο, βέβαια, συμπέρασμα δεν οδηγεί μόνο το συγκεκριμένο νομοσχέδιο, αλλά το σύνολο των πεπραγμένων της Κυβέρνησης Μητσοτάκη και της υπουργίας Κεραμέως. Ελάχιστη βάση εισαγωγής, αποκλεισμός χιλιάδων μαθητών από την τριτοβάθμια εκπαίδευση, εξυπηρετήσεις στα κολέγια, τιμωρητικά και ανταποδοτικά κριτήρια αξιολόγησης και χρηματοδότησης των ΑΕΙ, κατάργηση τμημάτων και υπουργική παραβίαση του νόμου για την αναπλήρωση των καθηγητών, που συνταξιοδοτούνται. Αυτά είναι μόνο μερικά από τα επιτεύγματα, για τα οποία, νομίζω, πρέπει να αισθάνεται υπερήφανη η Κυβέρνηση, αλλά και η Κοινοβουλευτική Ομάδα της Νέας Δημοκρατίας.

Με το νομοσχέδιο, που συζητάμε, δυστυχώς, κορυφώνεται το δράμα της δημόσιας τριτοβάθμιας εκπαίδευσης. Οι διατάξεις -όπως είπα και εισαγωγικά- επιχειρούν να γκρεμίσουν το ανοιχτό πανεπιστήμιο της γνώσης, της κοινωνικής κινητικότητας και της ακαδημαϊκής σας, αυτό στο οποίο επενδύει, ακόμη και σήμερα, η ελληνική οικογένεια. Με λίγα λόγια, το πανεπιστήμιο, που συγκροτήθηκε στη χώρα, από τη Μεταπολίτευση μέχρι σήμερα -με τα προβλήματά του και τις στρεβλώσεις του, πολλές από τις οποίες προσπαθήσαμε να αντιμετωπίσουμε, ως κυβέρνηση, σε ανοιχτό διάλογο με τις πανεπιστημιακές αρχές και την πανεπιστημιακή κοινότητα. Δηλαδή, με όλες και όλους αυτούς, που εκπαιδεύουν τα παιδιά μας, που παράγουν γνώση και έρευνα, που προάγουν τις επιστήμες, σε πανευρωπαϊκό και διεθνές επίπεδο -όπως αναγνώρισε η προλαλήσασα συνάδελφος. Όλες και όλους αυτούς, που κράτησαν όρθιο το δημόσιο πανεπιστήμιο, στην περίοδο της οικονομικής κρίσης και όλες και όλους αυτούς, που έχετε κατασυκοφαντίσει, διαχρονικά, κυρίες και κύριοι της Κυβέρνησης, παρουσιάζοντας τα πανεπιστήμια μας, ως κέντρα παραβατικότητας και ανομίας, αλλά που βγάζουν άριστους φοιτητές, που τους απορροφά η παγκόσμια ερευνητική κοινότητα. Πώς γίνονται αυτά τα δύο;

Το έχω αναφέρει και ξανά. Η ελληνική δεξιά αγαπά να μισεί το δημόσιο πανεπιστήμιο -είτε πέρασε από αυτό, είτε δεν πέρασε και δεν έχει καμία επίγνωση των πραγματικών συνθηκών, που ισχύουν στα δημόσια πανεπιστήμια.

Κυρία Υπουργέ, αποκλείσατε, από κάθε συζήτηση και κάθε διαβούλευση, τους ανθρώπους, που θα έπρεπε, πρωταγωνιστικά, να συζητάτε μαζί τους. Αντίθετα, επιλέξατε το νομοθετικό αιφνιδιασμό -κυρίως για δύο λόγους:

Φαίνεται ότι έχετε αλλεργία στο διάλογο. Προχωρήσατε σε μηνύσεις στις εκπαιδευτικές Ομοσπονδίες και παραπέμπετε 8 φοιτητές, με δική σας πρωτοβουλία, του Πολυτεχνείου Κρήτης, τους οποίους τους πάνε για κακούργημα, διότι διαμαρτυρήθηκαν ειρηνικά και άσκησαν συνδικαλιστική δράση.

Και, βέβαια, γιατί είστε βαθύτατα πιστοί σε ένα νεοφιλελεύθερο manual, το οποίο σας υπαγορεύει να προχωρήσετε στην απορρύθμιση, που επιχειρείτε, με το δόγμα του σοκ.

Όμως, νομίζω έχετε πάρει ήδη τις απαντήσεις σας και όχι μόνο από το ΣΥΡΙΖΑ ή τα Κόμματα της Αντιπολίτευσης, που σας ζητούν να αποσύρετε το απαράδεκτο αυτό νομοσχέδιο, αλλά από το σύνολο της πανεπιστημιακής κοινότητας. Πλειοψηφική απόρριψη από τη Σύνοδο των Πρυτάνεων, απορριπτικές αποφάσεις σχεδόν από όλες τις Συγκλήτους -πάνω από 19 των πανεπιστημίων της χώρας- πάνω από 50 αποφάσεις Τμημάτων και αποφάσεις όλων των Ομοσπονδιών. Επίσης, θέλω να επισημάνω την ομόφωνη απόφαση, που είναι ιστορική, της ΠΟΣΔΕΠ, της ΠΟΣΕΔΙΠ, της ΠΟΕΤΕΠ, των διοικητικών υπαλλήλων, των ερευνητών και των φοιτητών, που έχουν ήδη καταψηφίσει το νομοθέτημα σας και σας ζητούν να το αποσύρετε.

Πώς, άραγε, σκέφτεστε ότι μπορεί να εφαρμοστεί; Με την αστυνομία, τις ΟΠΠΙ και τα ΜΑΤ; Με το κλείσιμο της κάνουλας χρηματοδότησης; Με το σκληρό πειθαρχικό δίκαιο, που έχετε συμπεριλάβει στο νομοσχέδιο; Με το κλείσιμο και τις συγχωνεύσεις Τμημάτων; Άραγε, με μηνύσεις ή δημοσιοποιώντας δημοσκοπήσεις, που αποδεικνύουν πως η κοινωνία, αλλά - προσέξτε- και η βάση του ΣΥΡΙΖΑ συμφωνεί με το νομοσχέδιο Κεραμέως, γιατί βλέπει θετικά την ίδρυση Κέντρων Ψυχολογικής Υποστήριξης των φοιτητών;

Μα, φυσικά, κυρία Κεραμέως. Αυτό, ήδη, έχει νομοθετηθεί, από το 2017 και έχουν χρηματοδοτηθεί αυτές οι δομές κοινωνικής υποστήριξης των ιδρυμάτων, ήδη, από τότε, ώστε τα πανεπιστήμια, με τις δικές τους ανάγκες, να χρηματοδοτήσουν κέντρα ΑΜΕΑ, Κέντρα Ψυχολογικής Υποστήριξης, διαμόρφωσης προσβασιμότητας και, επιπλέον, αυτό που πλασάρετε ότι τώρα θα γίνει πρακτική άσκηση, που για πάρα πολλά χρόνια γίνεται στα δημόσια πανεπιστήμια. Προσωπικά, όταν ήμουν με την ιδιότητα της πανεπιστημιακής δασκάλας, είχα συμμετάσχει, εδώ και πολλά χρόνια, στην πρακτική άσκηση των φοιτητών της Ιατρικής. Μας τα παρουσιάζετε, ως τρομερές καινοτομίες, που δεν τις έκαναν τα πανεπιστήμια.

Δεν είναι αυτή η πραγματικότητα. Ρωτήσατε την κοινωνία, αν θέλει να μετατρέψει το πανεπιστήμιο σε επιχείρηση; Ρωτήσατε την κοινωνία, αν θέλει να καταργηθεί η δημοκρατία και το αυτοδιοίκητο των Ανώτατων Εκπαιδευτικών Ιδρυμάτων; Πιστεύει η κοινωνία ότι τα πράγματα θα πάνε καλύτερα, με την τοποθέτηση εξωθεσμικών και εξωπανεπιστημιακών ή με το διορισμό μάνατζερ και golden boys, που θα λογοδοτούν κατευθείαν σε εσάς;

Η κοινωνία γνωρίζει τι προοικονομούν οι επιλογές σας. Το έχει διαπιστώσει στη ΔΕΗ, στον ΕΦΚΑ, στην ΕΡΤ και σε κάθε δημόσιο Οργανισμό, όπου επιβάλλετε μοντέλο αγοράς στη διοίκηση.

Καταληκτικά, το νομοσχέδιο, με τον παραπλανητικό τίτλο «Νέοι Ορίζοντες στα ΑΕΙ», βρίσκεται πολύ μακριά από τις ανάγκες της χώρας, της επιστήμης και της νέας γενιάς. Το πανεπιστήμιο, που περιγράφετε, είναι ένα αυταρχικό, υπερσυγκεντρωτικό, αντιδημοκρατικό πανεπιστήμιο, που ευνοεί τη διαπλοκή και τις πελατειακές σχέσεις, που παρέχει πτυχία, στη λογική του σούπερ μάρκετ, χωρίς επιστημονική εγκυρότητα και, δυστυχώς, χωρίς επαγγελματικά δικαιώματα, που εμπορευματοποιεί, πλήρως, τα μεταπτυχιακά, κλείνει τα δωρεάν προγράμματα και επιβάλλει δίδακτρα, που διαγράφει φοιτητές και κλείνει τις πόρτες του, σε ένα μεγάλο μέρος της νεολαίας μας. Το ίδιο, επίσης και για το ακαδημαϊκό προσωπικό. Διότι, αντίθετα από τα λεχθέντα, ενισχύει την τάση του brain drain. Δεν επαναφέρετε τη βαθμίδα του λέκτορα, όπως ζητούν οι πανεπιστημιακοί.

Μάλιστα, τολμήσατε να καταργήσετε - νομίζω το είπατε, αλλά δεν κατάλαβα ακριβώς- πήρατε πίσω και την κατάργηση της μονιμότητας στους επίκουρους καθηγητές. Αντίθετα, δίνετε τη δυνατότητα στους συνταξιούχους και στους ομότυπους να επιστρέφουν, με πλήρη καθήκοντα, ώστε να μην αναγκαστεί η Κυβέρνηση να βάλει το χέρι στην τσέπη και να προσλάβει νέους επιστήμονες και ερευνητές !

Καταληκτικά, λοιπόν, είναι ένα νομοσχέδιο, που πρέπει να αποσυρθεί και, βεβαίως, για να γίνει αυτό, απαιτείται να υπάρξει πολιτική αλλαγή. Μια καινούργια προοδευτική διακυβέρνηση, με το κατάλληλο όραμα, σε συνεργασία με την πανεπιστημιακή κοινότητα, που θα δεσμευτεί και θα εργαστεί για την πραγματική αναβάθμιση του δημόσιου ελληνικού πανεπιστημίου.

Ο ΣΥΡΙΖΑ, σε αυτήν εδώ την Αίθουσα και αλλού, έχουμε παρουσιάσει επανειλημμένα τις θέσεις μας, συγκεκριμένα και κοστολογημένα, μετά από συλλογική επεξεργασία. Είμαστε βέβαιοι, παρά το χθεσινό σόου πολιτικής υποκρισίας και υποσχέσεων του κυρίου Μητσοτάκη, ότι θα καθυστερήσουν οι εκλογές, εμείς θεωρούμε ότι αυτές κοντοζυγώνουν. Και αυτή η Κυβέρνηση πρέπει να φύγει. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Τζούφη.

Το λόγο ζητεί ο Υφυπουργός Παιδείας, κ. Άγγελος Συρίγος. Ορίστε, κύριε Υπουργέ.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων)**: Ευχαριστώ πολύ, κύριε Πρόεδρε. Κύριε Φίλη, επειδή θέσατε αυτό το θέμα και επειδή έριξα μια ματιά στην απόφαση του δικαστηρίου, την οποία, προφανώς, δεν έχετε διαβάσει, το δικαστήριο λέει, ρητώς, ότι δεν μπορεί να πάρει θέση, για το αν υπήρχε push back. Διότι η έρευνα δεν ήταν αποτελεσματική, πράγματι, αλλά εσείς βγήκατε και είπατε, κύριε Φίλη, εδώ μέσα στην Αίθουσα, ότι το δικαστήριο καταδίκασε τα push back της Ελληνικής Κυβερνήσεως. Σας παρακαλώ πάρα πολύ, επειδή αυτά είναι θέματα, τα οποία αφορούν στη διεθνή εικόνα της χώρας, να είμαστε εξαιρετικά προσεκτικοί στις διατυπώσεις.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Δεν είπε τίποτα για την απόφαση ο κ. Υφυπουργός. Είναι και διεθνολόγος. Ντροπή !

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων)**: Μπορώ να απαντήσω για την απόφαση, κύριε Φίλη. Θα διαβάσω προσεχτικά και θα απαντήσω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Να πνιγούν και άλλοι, λοιπόν. Μπράβο, συγχαρητήρια. Είστε και διεθνολόγος; Ντροπή σας να μιλάτε έτσι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων)**: Αναφερθήκατε σε push back.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Βεβαίως και είπε το χειρότερο για σας, ότι η Κυβέρνηση Σαμαρά δεν έκανε έρευνα τότε για τα pushbacks. Ακόμη χειρότερα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων)**: Όσο διάβασα, λοιπόν την υπόθεση, λέει ότι δεν έγινε η σωστή έρευνα, όχι για τα pushbacks, για τη σωστή έρευνα και κάτι ακόμη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Ποια έρευνα; Τι έρευνα; Για λαθραία έκανε έρευνα; Για τα σκυλάκια έκανε έρευνα; Για τον πνιγμό.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων)**: Η έρευνα από τις λιμενικές αρχές. Ένα εξαιρετικά θλιβερό περιστατικό, μην το μετατρέπετε με δικές σας ερμηνείες σε pushbacks.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Καμία δικιά μου ερμηνεία. Ζητώ να το καταδικάσετε. Το καταδικάζετε εδώ και τώρα; Επί 10 χρόνια, δεν λέγατε τίποτα. Επί δέκα χρόνια, όσοι καταγγέλλαν το Φαρμακονήσι ήταν «τουρκόφιλοι». Αυτό λέγατε και τώρα, που υπάρχει καταδικαστική απόφαση από δικαστήριο, διασύρετε την Ελλάδα. Αυτό κάνετε. Είναι ντροπή ! Είναι ανάξια η χώρα μιας τέτοιας Κυβέρνησης !

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ**: Κυρίες και κύριοι συνάδελφοι, η δεύτερη παράγραφος του άρθρου 16 του Συντάγματος ορίζει ότι η παιδεία αποτελεί βασική αποστολή του Κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων και τη διάπλασή τους, σε ελεύθερους και υπεύθυνους πολίτες. Δεν είναι τυχαίο το ότι ο νομοθέτης, με τη διάταξη αυτή, η οποία αποπνέει ένα ιδεώδες για όλες τις βαθμίδες της εκπαίδευσης και για την τριτοβάθμια, προσδίδει μεγαλύτερη αξία στη μορφωτική αποστολή του συστήματος παροχής παιδείας, η οποία προτάσσεται αξιολογικά, έναντι των άλλων τριών διαστάσεων.

Το ιδεώδες αυτό ανατρέχει στην ανθρωπιστική και ελευθεριακή παράδοση του ευρωπαϊκού διαφωτισμού, καθώς και στην ακαδημαϊκή παράδοση, που θεμελίωσε ο Χούμπολτ, όπου το πανεπιστήμιο οφείλει να είναι μια αυτόνομη επικράτεια, με την ιδιαίτερη αποστολή της. Ο συντακτικός νομοθέτης θωράκισε την ανώτατη εκπαίδευση και με κάποιες ακόμα θεμελιώδεις αρχές, την ελευθερία της επιστήμης, την ακαδημαϊκή ελευθερία, την ελευθερία της επιστημονικής έρευνας και διδασκαλίας. Με το νομοσχέδιό σας, οι θεμελιώδεις αυτές αρχές αποσταθεροποιούνται, σήμερα, ανεπανόρθωτα, με το νομοσχέδιο, που συζητάμε.

Είναι ένα σχέδιο νόμου, το οποίο, για μια ακόμη φορά, χρησιμοποιώντας τη δυστοπία της οργουελικής γλώσσας, το τιτλοφορείτε «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις», ενώ, αν ο τίτλος απέδιδε σωστά τις διατάξεις, έπρεπε να λέει «Νέοι ορίζοντες για τα κολέγια, τα επιχειρηματικά συμφέροντα και τους μάνατζερς». Η εφαρμογή, όμως, των σκληρά νεοφιλελεύθερων πολιτικών σας δεν θα μπορούσε να προωθηθεί, αν δεν χρησιμοποιούσατε, με την ίδια λογική, την οργουελική παραλλαγή: Εύηχους όρους, όπως «μεταρρύθμιση, καινοτομία, αναβάθμιση, εκσυγχρονισμός, αριστεία, βελτίωση». Δεν τα χρησιμοποιείτε, τυχαία. Υπονοείτε σε αυτούς, που αντιτίθενται στο νομοσχέδιό σας, ότι δεν επιθυμούν την αναβάθμιση, είναι κατά της καινοτομίας, ενάντια στον εκσυγχρονισμό, δηλαδή, οπισθοδρομικοί άνθρωποι, με αμφισβητήσιμη ευφυία. Γιατί ποιος λογικός θα ήταν αντίθετος σε κάτι τέτοιο;

Σαν μην έφτανε αυτό, δεν λείπουν και οι περιπτώσεις, που η απαξίωση δεν περιορίζεται σε όσα υπονοούνται, αλλά γίνεται και πιο σαφής. Για παράδειγμα, χαρακτηρίζετε τους επιτιθέμενους, ότι έχουν αγκυλώσεις, ιδεοληψίες, φοβικά σύνδρομα κ.λπ.. Ο επαναπροσδιορισμός της σημασίας των λέξεων λειτουργεί, ως στρατηγικό σας όπλο. Το όπλο αυτό το χρησιμοποιείτε, συστηματικά, για να υποσκάπτετε το κύρος όσων διαφωνούν και για να υποκρύπτεται και να μπορεί να περάσει το μοντέλο, με τη λιγότερη δυνατή αντίσταση.

Κυρία Υπουργέ, φτάσατε στην εισήγησή σας και σε μια άλλη ακόμα εφαρμογή αυτής της δυστοπικής χρήσης των λέξεων. Είπατε για τον πρύτανη ότι απαλλάσσεται από τις δεσμεύσεις, δηλαδή, από αυτούς, που τον ψηφίζουν. Δηλαδή, αναστρέψατε το δημοκρατικό ιδεώδες, το οποίο ασκεί έλεγχο στον εκλεγμένο, αντιστρέψατε το ότι λειτουργεί, ως μία απαλλαγή του από εξαρτήσεις. Κοιτάξτε το και θα το βρείτε.

Η εκ βαθέων αναδιάρθρωση, που δήθεν ευαγγελίζεται το παρόν νομοσχέδιο, δεν αποτελεί τίποτε άλλο από μια αποσύνθεση της ανώτατης παιδείας, που ξεκίνησε με την αναγνώριση των ιδιωτικών κολεγίων, με αυτά των πανεπιστημίων, το νόμο για το άσυλο, την αστυνομία, τον μηχανισμό πειθάρχησης και την ελάχιστη βάση εισαγωγής. Ουδέποτε αποκρύπτατε την απαξίωσή σας στη δημόσια παιδεία. Προφανώς, οι ενστάσεις μας είναι ποιοτικές. Ας τις δούμε.

Μεταρρύθμιση του τρόπου διοίκησης των ΑΕΙ και πλήγμα στο πλήρες αυτοδιοίκητο, με το οποίο ο συντακτικός νομοθέτης εξόπλισε την ανώτατη εκπαίδευση. Αλήθεια, επεκτείνοντας και αυτό, που είπε και ο Εισηγητής μας, για τις γνωματεύσεις του κ. Γεραπετρίτη, έχει την πολιτική αξιοπρέπεια να παραιτηθεί, μετά τις γνωματεύσεις, που δημοσιοποιήθηκαν, που έχει κάνει το 2011 για το νομοσχέδιο Διαμαντοπούλου, για το ίδιο θέμα, για τα συμβούλια ιδρύσεως; Έχει την ακαδημαϊκή αξιοπρέπεια να παραιτηθεί, ως ακαδημαϊκός δάσκαλος; Δεν μπορεί, κάποιος θα χάσει λίγη αξιοπρέπεια, για να τη βρει ο κ. Γεραπετρίτης.

Εμείς θεωρούμε ότι ο αποκλεισμός των προσώπων από τη διοίκηση του ΑΕΙ θα επιτελούσε μια προστατευτική λειτουργία, για το πλήρες αυτοδιοίκητο και ενάντια, κυρίως στις κάτω από το τραπέζι πιέσεις και παρεμβάσεις της κεντρικής της πολιτικής και της οικονομικής εξουσίας. Λέει ο Αριστόβουλος Μάνεσης : «Πλήρης αυτοδιοίκηση των ΑΕΙ δεν μπορεί να εννοηθεί στοιχειωδώς, παρά με την ανάδειξη των οργάνων, που διοικούν τα ΑΕΙ μόνο από όσους τα απαρτίζουν», δηλαδή, από τους διδάσκοντες διδασκόντων, ως προσωπικό. Θέλω να σας υπενθυμίσω, κυρία Υπουργέ, ότι το Συμβούλιο της Επικρατείας έχει κρίνει ότι απαγορεύεται η άσκηση αρμοδιοτήτων από όργανα της κρατικής διοίκησης ή από πρόσωπα, που δεν συνδέονται οργανικά, με το οικείο ΑΕΙ. Εάν τελικά ψηφιστεί το νομοσχέδιο, θα αρθούν οι προσφυγές, αλλά τότε, προφανώς, δεν θα κάθεστε σε αυτή την καρέκλα.

Το Συμβούλιο έχει κρίνει ότι η αρχή της πλήρους αυτοδιοίκησης έχει, ως περιεχόμενο την εξουσία των ιδρυμάτων να αποφασίζουν για τις δικές τους υποθέσεις, με τα δικά τους όργανα ή όποια εξουσία περιλαμβάνει προεχόντως τη δυνατότητά τους για επιλογή εκπαιδευτικού και διδακτικού προσωπικού. Φυσικά, το μοντέλο του πανεπιστημίου-επιχείρηση, που επιχειρείτε να νομοθετήσετε, προϋποθέτει την αντικατάσταση των εκλεγμένων διοικήσεων, με διορισμένες ιεραρχίες.

Ας έρθουμε και σε κάτι άλλο, κυρία Υπουργέ, γιατί κρίνεται και η σοβαρότητα της νομοθέτησής σας. Νόμος 4692/2020, άρθρα 65, 66, 67, 68, 69, 70, πώς θα γίνονται οι εκλογές στα ανώτατα εκπαιδευτικά ιδρύματα.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Μεταβατικά.

**ΚΩΝΣΤΑΝΤΙΝΟΣ ΜΑΡΚΟΥ**: Τι πάει να πει «μεταβατικά»; Σας παρακαλώ, αξιολογείστε λίγο τη σημασία των λέξεων, που λέτε. Τι είναι η νομοθέτηση, κυρία Υπουργέ, κάθε πέντε και λιγάκι στο πώς γίνονται οι εκλογές και μάλιστα, να δίνετε παρατάσεις στους πρυτάνεις, τώρα, που τελείωσε η θητεία τους; Λείπει η σοβαρότητα. Αυτό λείπει, πέρα από τις επιλογές σας. Μπορούμε να φανταστούμε, εύκολα, πως είναι πιο δύσκολο μια διοίκηση, σαν αυτή που εσείς υπερασπίζεστε, να αποφασίσει να κατανείμει άνισα διαθέσιμους πόρους, ανάμεσα σε ακαδημαϊκές μονάδες και αγνοώντας το βασικό δικαίωμα όλων να έχουν τουλάχιστον κάποιο μερίδιο, ώστε να μπορούν να επιτελέσουν τις βασικές τους λειτουργίες, όπως και το να διαγράφονται οφειλές, να συνάπτονται συμφωνίες με ιδιώτες κ.λπ.. Δύο χιλιάδες Έλληνες και ξένοι επιστήμονες, η πλειοψηφία των Συγκλήτων, σύλλογοι μελών ΔΕΠ και άλλοι φορείς, ενυπόγραφα λένε, με την εμπειρία τους, ότι τα όσα έχετε και τώρα καταθέσει για νομοθέτηση, ότι δεν εμπεριέχουν κανένα όφελος.

Κύριοι της Κυβέρνησης, θα γίνει δεκτό από όλους εμάς σήμερα, αλλά και την κοινότητα, που θα κληθεί να εφαρμόσει το νόμο, στην πράξη, ότι τις ακαδημαϊκές υποθέσεις μπορούν να διαχειρίζονται εξωτερικά του πανεπιστημίου πρόσωπα, εάν αποδεχτούμε την ενδεχόμενη παρέλαση τοπικών παραγόντων ή επιφανών εκπροσώπων της τοπικής επιχειρηματικότητας, αν δεχθούμε περιορισμούς στην εκλογή των μελών της διοίκησης, τότε πρέπει να καταλάβουμε ότι αυτό αποτελεί ένα μοντέλο περιορισμού της δημοκρατίας, είναι δημοκρατικό θέμα, που δεν θα εφαρμοστεί μόνο στα πανεπιστήμια, αλλά θα επιχειρηθεί να εφαρμοστεί και σε όλη την κοινωνία.

Το κύκνειο άσμα της Κυβέρνησής σας, κυρία Υπουργέ, προσβάλλει βάναυσα τον διεθνοποιημένο εξωστρεφή χαρακτήρα του πανεπιστημίου μας και τις τεράστιες διεθνείς επιτυχίες. Θα καταθέσω, εδώ, στα πρακτικά, από διεθνή βιβλιογραφία, δύο πίνακες. Ο μεν ένας λέει την άνοδο των δημοσιεύσεων, από το 2004, μέχρι το 2018, από 7.295, ανά έτος, σε 11.000 των διεθνών περιοδικών και ο δεύτερος λέει ότι είμαστε στην ένατη θέση από 20 περίπου, που έχουμε δημοσιεύσεις, ανά εκατομμύριο δαπάνης. Δηλαδή, αξιοποιούμε αυτά τα λίγα λεφτά -παρακαλώ για τα πρακτικά, να τα έχετε- μήπως ρίξετε μια ματιά και καταλάβετε τι είναι το ελληνικό πανεπιστήμιο.

Τελειώνοντας, κυρίες και κύριοι συνάδελφοι, πρέπει να στρώσουμε λόγου αντίθεσης, να υψώσουμε αναχώματα, να συστρατευθούμε όλοι όσοι βρισκόμαστε στην Αίθουσα αυτή, αλλά και οι πανεπιστημιακοί, οι εργαζόμενοι και οι φοιτητές, στον αγώνα εναντίον της επιχειρούμενης μετάλλαξης του πανεπιστημίου σε επιχείρηση. Ξέρετε, είδαμε και πριν από λίγο, τις επιλογές για την ακρόαση φορέων. Αυτό δεν θα είναι ακρόαση φορέων αύριο, αυτό θα είναι συλλείτουργο, παρα-ακρόαση φορέων. Οφείλουμε να αντισταθούμε, γιατί όπως λέει ο Παλαμάς, το χρωστάμε στους πεθαμένους και στους αγέννητους. Και θα το κάνουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Αδάμου.

**ΚΩΝΣΤΑΝΤΙΝΑ ΑΔΑΜΟΥ:** Κύριε Πρόεδρε, αγαπητοί συνάδελφοι Βουλευτές. Καταρχάς, με συγχωρείτε, αν δεν ακούγεται πολύ καθαρά η φωνή μου, αλλά αναρρώνω κι εγώ από Covid-19. Το Υπουργείο Παιδείας φέρνει, σήμερα, προς συζήτηση στην Επιτροπή Μορφωτικών Υποθέσεων, το παρόν σχέδιο νόμου, που αφορά στην τριτοβάθμια εκπαίδευση, παρά τις αντιδράσεις σύσσωμης της ακαδημαϊκής κοινότητας, αλλά και της Αντιπολίτευσης. Εισάγεται, λοιπόν, ένας γιγάντιος νόμος - πλαίσιο για τα ελληνικά πανεπιστήμια, που αλλάζει εκ νέου όλη τη δομή και τη μορφή του δημόσιου πανεπιστημίου, και αυτό λαμβάνει χώρα, χωρίς ουσιαστικό διάλογο, με τους άμεσα ενδιαφερόμενους, κάτι για το οποίο σας κατηγορεί και η Πανελλήνια Ομοσπονδία Συλλόγων Διδακτικού και Ερευνητικού Προσωπικού.

Η ΠΟΣΔΕΠ, λοιπόν, έχει δηλώσει τη διαθεσιμότητά της και τη διάθεσή της να συμμετέχει, σε μια ουσιώδη διαβούλευση, για την πραγματική αναβάθμιση των πανεπιστημίων, αλλά εσείς, κυρία Υπουργέ, την αρνείστε. Για ποιο λόγο, όμως; Μήπως οι ακαδημαϊκοί δεν είναι οι πραγματικοί γνώστες των προβλημάτων των ΑΕΙ; Αγνοώντας, λοιπόν, την ακαδημαϊκή κοινότητα, φέρνετε προς ψήφιση το εν λόγω σχέδιο νόμου, ακριβώς μέσα στην καρδιά του καλοκαιριού, την ώρα, που είναι κλειστά τα πανεπιστήμια, ώστε να μην μπορέσει να αντιδράσει η πανεπιστημιακή κοινότητα και έτσι να φιμωθεί η δημόσια αντίδρασή τους. Βέβαια, σας είναι προσφιλής αυτή η τακτική, καθώς το ίδιο πράξαμε και πέρυσι τον Ιούλιο, με το άλλο θηριώδες νομοσχέδιο, που αφορούσε, στη δευτεροβάθμια εκπαίδευση.

Επιπροσθέτως, το μέγεθος του νομοσχεδίου αυτού, που αποτελείται από 464 άρθρα και 414 σελίδες, καθιστά αδύνατη την ουσιαστική συζήτηση, σε τόσο στενά χρονικά πλαίσια, και επομένως, αποτελεί καταστρατήγηση κάθε έννοιας διαλόγου και δημοκρατικής έκφρασης γνώμης. Να θυμίσω εδώ ότι στο νομοσχέδιο, που είναι γνωστό, ως «νομοσχέδιο Διαμαντοπούλου», που έλαβε χώρα το 2011, η διαβούλευση διήρκησε δεκατρείς μήνες, ώστε να μπορέσει να υπάρξει πραγματικός διάλογος, με τους άμεσα ενδιαφερόμενους, και γι’ αυτόν το λόγο, βέβαια, υπερψηφίστηκε, τότε ,το νομοσχέδιο, με 255 ψήφους.

 Ωστόσο, το παρόν σχέδιο νόμου, από τη μία πλευρά, δεν αποτελεί απόρροια διαλόγου και διαβούλευσης και από την άλλη πλευρά, ρυθμίζει, μέχρι και την τελευταία λεπτομέρεια, τη διοίκηση των πανεπιστημίων, εξαλείφοντας, έτσι, τις αρχές της ακαδημαϊκής ελευθερίας, του αυτοδιοίκητου του πανεπιστημίου, της ακαδημαϊκής ζωής και της συνεπαγόμενης αντιπροσωπευτικότητας, αλλά και της λογοδοσίας. Έτσι, δημιουργείται ένα πλαίσιο, που πνίγει τα πανεπιστήμια και τα μετατρέπει σε μια δομή, που προσομοιάζει, θα λέγαμε, με μια ιδιωτική εμπειρία. Αυτό, βέβαια, κυρία Υπουργέ, όπως προείπα, το πράττετε, χωρίς καμία συναίνεση, καθώς με αυτό το σχέδιο νόμου διαφωνούν σχεδόν όλοι οι άμεσα ενδιαφερόμενοι, οι πανεπιστημιακοί, οι Σύγκλητοι, η Σύνοδος των Πρυτάνεων, οι Σύλλογοι των Καθηγητών, οι Φοιτητικοί Σύλλογοι, ακόμη και κάποιοι ακαδημαϊκοί διεθνούς κύρους, που έχουν εκφράσει, με ποικίλους τρόπους, τη διαφωνία τους, με τις προωθούμενες ρυθμίσεις.

Μάλιστα, η Σύνοδος των Πρυτάνεων σας έχει καλέσει, ήδη, να αποσύρετε το νομοσχέδιο και μέλη της ακαδημαϊκής κοινότητας έχουν, ήδη, εξαγγείλει κάποιες κινητοποιήσεις. Οι αντιρρήσεις, που προβάλλονται, είναι ουσιώδεις. Πρώτον, εκφράζονται επιφυλάξεις, ως προς την ίδρυση των Συμβουλίων Διοίκησης, καθώς οι αρμοδιότητές τους δεν συνάδουν με τον μέχρι πρότινος τρόπο διοίκησης των πανεπιστημίων και συσσωρεύουν μεγάλη δύναμη στη λήψη αποφάσεων, ενώ δεν διαχέεται η εξουσία σε ευρύτερα συλλογικά όργανα, όπως είναι το Πρυτανικό Συμβούλιο και η Σύγκλητος.

Η εκλογή των Πρυτάνεων πρέπει να προέρχεται από την εντολή μιας ισχυρής και διευρυμένης εκλογικής βάσης και όχι από ένα πενταμελές σώμα, στο οποίο, μάλιστα, θα είναι μέλος και ο ίδιος ο υποψήφιος Πρύτανης. Όπως όλοι καταλαβαίνουμε, λοιπόν, αυτό ενέχει πολύ υψηλό κίνδυνο διαπλοκής, για τον έλεγχο της εκλογής του Πρύτανη. Όπως επίσης, υπάρχει πιθανότητα να επιλεγεί, ως Πρύτανης, ένα εσωτερικό μέλος Συμβουλίου Διοίκησης, που στην ψηφοφορία για εκλογή μελών του Συμβουλίου Διοίκησης, συγκέντρωσε ένα πολύ μικρό αριθμό ψήφων.

Ας μην ξεχνάμε, επίσης, ότι ο Πρύτανης συγκεντρώνει υπερεξουσίες. Εκτός από Πρύτανης, με αυξημένες αρμοδιότητες και εξουσία είναι και Προεδρεύων της Συγκλήτου, είναι Πρόεδρος του Συμβουλίου Διοίκησης, Πρόεδρος της Επιτροπής Ερευνών, πρόεδρος του ΚΕΔΙΒΙΜ και Πρόεδρος Εταιρείας Αξιοποίησης της Περιουσίας. Το πιο αντιφατικό, όμως, από όλα αυτά και αυτό, που δηλώνει περισσότερο το έλλειμμα δημοκρατίας, είναι πως ο Πρύτανης, ως Πρόεδρος του Συμβουλίου Διοίκησης, καθίσταται ταυτόχρονα ελέγχων και ελεγχόμενος.

Αναφορικά τώρα με τη Σύγκλητο, περιορίζεται πλέον κατά πολύ ο ρόλος της, καθώς πολλές αρμοδιότητες, που έχει, ως τώρα, περνούν στο Συμβούλιο Διοίκησης. Η Σύγκλητος είναι το όργανο, που πρέπει να ασχολείται με την καθημερινή λειτουργία των πανεπιστημίων, αφού υπάρχει καθημερινή παρουσία της στον ακαδημαϊκό χώρο και έχει τη δυνατότητα να αλληλεπιδρά, με όλα τα μέλη της ακαδημαϊκής κοινότητας. Ο νέος νόμος πλαίσιο υποβαθμίζει, πλήρως, τους αντιπρυτάνεις, οι οποίοι υποβαθμίζονται σε απλά εκτελεστικά όργανα, καθώς ούτε εκλέγονται ούτε αποτελούν μέλη συλλογικών οργάνων. Καλούνται πλέον να χειρίζονται ζητήματα, χωρίς να συμμετέχουν στη λήψη σχετικών αποφάσεων.

Καταλαβαίνουμε, λοιπόν, όλοι ότι αυτό, προφανώς, θα οδηγήσει στην αδυναμία εξεύρεσης αντιπρυτάνεων, σε πολλά μικρά πανεπιστήμια. Όσον αφορά στους κοσμήτορες, όλη η ακαδημαϊκή κοινότητα συμφωνεί ότι θα πρέπει να παραμείνει η εκλογή των κοσμητόρων από τη βάση και όχι να διορίζονται, στην ουσία να επιλέγονται, από τα Συμβούλια Διοίκησης.

Αγαπητοί συνάδελφοι, στο παρόν σχέδιο νόμου του Υπουργείου Παιδείας, δεν βλέπουμε καμία επίλυση, που να αφορά τα διαχρονικά προβλήματα του δημόσιου πανεπιστημίου. Παρά τα 464 άρθρα του, δεν έχει προβλεφθεί πώς θα εξασφαλιστεί η κατάλληλη χρηματοδότηση, ακόμη και για θέματα, που προτείνει το ίδιο το σχέδιο νόμου.

Κλείνοντας τη σημερινή μου ομιλία, θα ήθελα να επιστήσω την προσοχή των συναδέλφων μελών της Επιτροπής Μορφωτικών Υποθέσεων στα άρθρα, τα οποία δεν υπήρχαν στο υπό διαβούλευση σχέδιο νόμου. Ένα από αυτά τα άρθρα καταργεί το αυτοτελές νομικό πρόσωπο δημοσίου δικαίου, με την επωνυμία «Ταμείο Διοίκησης και Διαχείρισης Αγροκτήματος Πανεπιστημίου Θεσσαλονίκης». Μάλιστα, στην Αιτιολογική Έκθεση του σχεδίου νόμου, δεν γίνεται καν αναφορά για ποιο λόγο καταργείται, ενώ σε κανένα άλλο πανεπιστήμιο δεν καταργείται κανένα άλλο νομικό πρόσωπο δημοσίου δικαίου, εκτός από τις λέσχες.

Το αγρόκτημα του Πανεπιστημίου, στη Θεσσαλονίκη, λειτουργεί, απρόσκοπτα και με απόλυτη επιτυχία, επί 86 συνεχή έτη. Προσφέρει σημαντικό κοινωνικό έργο, διότι στις εκτάσεις του δημιουργείται, κάθε χρόνο, μεγάλος αριθμός περιαστικών λαχανόκηπων, όπου χιλιάδες συμπολίτες μας επιμορφώνονται, στη βιολογική καλλιέργεια λαχανικών, από το 2010, έως και σήμερα. Επιπλέον, το αγρόκτημα δεν επιχορηγείται από τον κρατικό προϋπολογισμό ή από κάποιον άλλο φορέα, αλλά έχει δικά του έσοδα, που καλύπτουν τις λειτουργικές ανάγκες, τα οποία προκύπτουν από την ορθολογική διαχείριση των εκπαιδευτικών και πειραματικών γεωργικών και κτηνοτροφικών εκμεταλλεύσεων του, γεγονός πολύ σημαντικό, αν ληφθεί υπόψη ότι δεν αποτελεί κερδοσκοπικού χαρακτήρα επιχείρηση, αλλά εξυπηρετεί ερευνητικό και κοινωνικό έργο. Έτσι, λοιπόν, είναι επιτακτική ανάγκη να αποσυρθεί το άρθρο 296 από το παρόν σχέδιο νόμου.

Με βάση όλα τα παραπάνω, γίνεται φανερό ότι με αυτό το σχέδιο νόμου το μόνο που καταφέρνετε και μάλιστα, με μεγάλη επιτυχία, κυρία Υπουργέ, είναι να προκαλέσετε μια μεγάλη αναστάτωση και να ενώσετε όλους τους φορείς και την κοινωνία, απέναντι στην πολιτική σας. Δυστυχώς, το νομοσχέδιο αυτό αποτελεί άλλη μια χαμένη ευκαιρία, για να διορθωθούν τα ζητήματα του ελληνικού δημόσιου πανεπιστημίου και να επιτευχθεί η πραγματική αναβάθμισή του. Δυστυχώς, το παρόν νομοσχέδιο δεν κατευθύνεται προς την ποιοτική δημόσια και δωρεάν τριτοβάθμια εκπαίδευση, που τόσο πολύ έχει ανάγκη η νεολαία και η χώρα μας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε, κυρία συνάδελφε και περαστικά σας.

Τον λόγο είχε ζητήσει η Υπουργός για τη δευτερολογία της.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, ευχαριστούμε πολύ για την κατάθεση όλων αυτών των απόψεων. Ήδη, καταγράφονται και νέες σκέψεις προς ενσωμάτωση στο νομοσχέδιο. Θέλω να απαντήσω σε κάποια απ’ αυτά, που έχουν ειπωθεί, από το μεσημέρι, που ξεκινήσαμε τη συνεδρίαση.

Θα ξεκινήσω με τον κ. Φίλη. Ο κύριος Φίλης ξεκίνησε την αγόρευσή του, μιλώντας για τον νόμο της ιδιωτικής εκπαίδευσης, με επιχειρήματα αντίστοιχα με αυτά, που έλεγε και τότε, όταν ψηφιζόταν ο νόμος και μάλιστα, με επιχειρήματα για την αντισυνταγματικότητα, σε σχέση με αυτά, που είπε, του συγκεκριμένου νόμου.

Κύριε Φίλη, ο νόμος κρίθηκε στο ΣτΕ και κρίθηκε συνταγματικός. Γι’ αυτό, όμως, δεν είπατε κουβέντα. Αναφερθήκατε στη προσφυγική εκπαίδευση, δεν αναφερθήκατε, όμως, στο γεγονός ότι φέτος έχουμε μια χρονιά ρεκόρ, στην ιστορία της Ελλάδας. Το μεγαλύτερο ποσοστό εγγραφής μαθητών προσφύγων, στη χώρα μας, έχει αγγίξει το 95%. Ούτε γι’ αυτό ακούσαμε τίποτα.

Μιλήσατε για υποχρηματοδότηση και εσείς και η κυρία Τζούφη. Δεν είπατε κουβέντα για το γεγονός ότι φέτος αυξήθηκε η τακτική επιχορήγηση στα πανεπιστήμια και καλώ όλους συναδέλφους, κυρίως, από την Αντιπολίτευση, να το ακούσουν αυτό, κατά 14% ! 14% αύξηση στην τακτική χρηματοδότηση των πανεπιστημίων ! Να θυμίσω, ότι επί ημερών ΣΥΡΙΖΑ, την πρώτη χρονιά, το 2016, η τακτική επιχορήγηση μειώθηκε, κατά 20,36%. Μείωση 20% την πρώτη χρονιά ΣΥΡΙΖΑ και τώρα αύξηση, για πρώτη φορά, μετά από χρόνια έχουμε ξεπεράσει τα 105 εκατομμύρια ευρώ.

Είπατε χωρίς ίχνος διαβούλευσης. Χρόνια συζητάμε αυτό το νομοσχέδιο. Ξέρετε ότι η πρώτη συζήτηση, για το νομοσχέδιο, των πρυτάνεων έγινε πριν από πάνω από ένα χρόνο στους Δελφούς;

Πάνω από ένα χρόνο, έχει γίνει η πρώτη συζήτηση, με τη Σύνοδο Πρυτάνεων. Μιλήσατε για ήσσονα ζητήματα - σημείωσα την έκφραση σας - του νομοσχεδίου γι’ αυτά που ερωτώνται στην έρευνα. Άρα, για να ακούσουν οι Έλληνες πολίτες αυτό, που λέτε, είναι ήσσονα ζητήματα τα ζητήματα πρακτικής άσκησης, εσωτερικού Erasmus, κοινά και διπλά πτυχία, το πώς επιλέγονται οι καθηγητές στο πανεπιστήμιο;

Αυτό, κύριε Φίλη, αλλά χαίρομαι, γιατί φαίνεται η διαφορά μας, έτσι. Για μας είναι ίσως το σημαντικότερο θέμα του ελληνικού πανεπιστημίου: Πώς θα εξασφαλίσουμε τις πιο αξιοκρατικές, τις πιο ποιοτικές διαδικασίες, για την ανάδειξη των μελών ΔΕΠ, ενώ για σας είναι ζήτημα ήσσονος σημασίας. Το να μπορούν οι φοιτητές να επιλέγουν μαθήματα από άλλα τμήματα είναι θέμα ήσσονος σημασίας, για τον κ. Φίλη και για τον ΣΥΡΙΖΑ. Είναι σαφές ότι δεν σας αρέσει η σύνδεση με την αγορά εργασίας. Το βλέπουμε, είναι πασιφανές. Εγώ ένα πράγμα σας ζητώ. Δείτε τι γίνεται, διεθνώς.

Γιατί, διεθνώς, υπάρχει τέτοια έμφαση στα βιομηχανικά διδακτορικά, στις πρακτικές ασκήσεις, στα επαγγελματικά μεταπτυχιακά; Γιατί γίνονται όλα αυτά διεθνώς;

Όλοι οι άλλοι έχουν λάθος και μόνο εμείς έχουμε σωστά, που τόσα χρόνια δεν έχουμε επενδύσει όσο θα μπορούσαμε να επενδύσουμε στα θέματα αυτά;

Είπατε, αυτό είναι το αγαπημένο μου σημείο, κύριε Φίλη, ότι αν είναι δυνατόν οι υποτροφίες να μην έχουν κοινωνικά κριτήρια.

Κύριε Φίλη, στις δικές σας απαλλαγές φοίτησης, ξέρετε ότι είχατε μόνο οικονομικά;

Μηδέν κοινωνικά κριτήρια. Κανένα κοινωνικό κριτήριο. Εμείς βάζουμε κοινωνικά κριτήρια, που δεν υπήρχαν και βάζουμε και κριτήρια αριστείας. Διότι, όταν παίρνεις μια υποτροφία, το πρώτο κριτήριο, όχι μόνο στην Ελλάδα, αλλά και διεθνώς, πρέπει να είναι πόσο καλός είσαι και εφόσον πληροίς τις ακαδημαϊκές προϋποθέσεις. Μετά, βεβαίως, κοιτάμε οικονομικά και κοινωνικά κριτήρια. Αλλά, κύριε Φίλη, ούτε τους δικούς σας νόμους δεν ξέρετε ! Ούτε τους δικούς σας νόμους, που ρητά δεν είχαν μέσα κοινωνικά κριτήρια. Μιλήσαμε για το τι κάνουμε για το brain drain, 60 εκατομμύρια ευρώ για επισκέπτες καθηγητές και επισκέπτες ερευνητές. Μπορεί και αυτό να είναι ήσσονος σημασίας.

 Είπατε ότι οι ρυθμίσεις μας, για το ενιαίο ψηφοδέλτιο, αποδυναμώνουν τους φοιτητικούς συλλόγους. Πείτε μου κάτι. Θυμόσαστε στο νόμο του κυρίου Γαβρόγλου, υπήρχε ρύθμιση για το ενιαίο ψηφοδέλτιο; Το θυμόσαστε; Δεν ξέρω, αν το θυμόσαστε.

Είπατε ότι αφήνουμε τα πανεπιστήμια υποστελεχωμένα. Θέλω να σας πω ότι από το 2019 έχουμε δώσει πάνω από 1.450 θέσεις μελών ΔΕΠ, ενώ οι αποχωρήσεις για το ίδιο διάστημα είναι 1.318. Ισοζύγιο θέσεων θετικό, κατά 132 θέσεις, αναλογία 1 προς 1,1 πρόσληψη για κάθε αποχώρηση. Αυτό σε απάντηση και στην κυρία Τζούφη, που μίλησε για υποστελέχωση.

Ως προς τους ερευνητές, νέες δυνατότητες απασχόλησης ερευνητών, θέσεις μόνιμων ερευνητών, θέσεις για ERC, πρόβλεψη, ώστε οι αμοιβές τους να εξαιρούνται του ενιαίου μισθολογίου, για να συναγωνίζονται τις αντίστοιχες αμοιβές πανεπιστημίων και ερευνητικών κέντρων της αλλοδαπής. Είστε αντίθετος; Πείτε το. Πείτε το ότι είστε αντίθετος στο να έχουμε αυτές τις δυνατότητες για τους ερευνητές. Να το πείτε να το ακούσει η κοινωνία.

 Όσο για το θέμα της Κρήτης, χαίρομαι πάρα πολύ, που θα έχουμε μια ειδική συζήτηση στη Βουλή. Την αναμένω, με πάρα πολύ ενδιαφέρον. Θα απαντήσω αναλυτικά και πιστεύω ότι θα εξελιχθεί σε πολύ ενδιαφέρουσα συζήτηση.

Μία κουβέντα για κάτι, που είπε η κυρία Τζούφη. Η κυρία Τζούφη είπε «Μα, νομοθετείτε πράγματα που ήδη υπάρχουν». Και είπατε, συγκεκριμένα, για την πρακτική άσκηση.

Κυρία Τζούφη, υπάρχει πλαίσιο που προβλέπει υποχρεωτική αποζημίωση των φοιτητών; Υπάρχει πλαίσιο, που προβλέπει υποχρεωτική ασφαλιστική κάλυψη; Αν ναι, ευχαρίστως, δείξτε το μας, για να ενισχύσουμε αυτές τις διατάξεις.

Ο κ. Μάρκου είπε ότι λείπει η σοβαρότητα. Κύριε Μάρκου, το λέτε αυτό σε μας, όταν ιδρύατε πανεπιστημιακά τμήματα, με βουλευτικές τροπολογίες των τελευταίων λεπτών; Το θυμόσαστε αυτό; Ιδρύατε, κύριε Μάρκου, μας ακούει η κοινωνία, ιδρύατε πανεπιστημιακά τμήματα, νέες ακαδημαϊκές μονάδες με βουλευτικές τροπολογίες, που ερχόντουσαν εδώ, στον κύριο Γαβρόγλου, τελευταίο λεπτό. Εκλογικές εξυπηρετήσεις τελευταίου λεπτού και λέτε σε εμάς για σοβαρότητα στα πανεπιστημιακά πράγματα;

Θέλω να σημειώσω μια πολύ ενδιαφέρουσα παρατήρηση του κ. Φίλη. Θα το κοιτάξω αμέσως, κύριε Φίλη. Είπατε για τον Πρόεδρο και Αντιπρόεδρο, ότι πρέπει να είναι μέλη ΔΕΠ στο ΔΟΑΤΑΠ. Συμφωνώ απολύτως, αυτή ήταν η πρόθεση. Θα κάνω νομοτεχνική βελτίωση, αν αυτό δεν είναι σαφές.

**ΝΙΚΟΛΑΟΣ ΦΙΛΗΣ (Εισηγητής Μειοψηφίας):** Αυτό είναι τροπολογία, όχι νομοθετική βελτίωση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Μπορεί να γίνει, με νομοτεχνική βελτίωση, θα το δω. Μα, συμφωνούμε. Συμφωνούμε και σας ευχαριστώ, για την παρατήρηση. Μακάρι, να ήταν όλος ο διάλογος, σε αυτή τη βάση. Θα μας βοηθούσε πολύ.

Έρχομαι στην κυρία Κεφαλίδου. Η κυρία Κεφαλίδου αμφισβήτησε την αποκέντρωση, που γίνεται. Θέλω να σας θυμίσω ότι μέχρι τώρα, εδώ και τόσα χρόνια, στη χώρα μας, για να ιδρυθεί ένα πρόγραμμα σπουδών, έπρεπε να περάσει από το Υπουργείο. Πλέον δεν θα χρειάζεται να περάσει από το Υπουργείο. Για να ιδρυθεί ένα νέο ΕΛΚΕΔΙΜ έπρεπε να περάσει από το Υπουργείο. Δεν θα χρειάζεται, πλέον. Για να ιδρυθεί Πανεπιστημιακό Κέντρο Έρευνας και Καινοτομίας έπρεπε να περάσει και αυτό. Πλέον όχι, δεν θα χρειάζεται. Ορίστε κάποιες ενδεικτικές ενέργειες αποκέντρωσης, προκειμένου ακριβώς να εκχωρήσουμε αρμοδιότητες προς τα πανεπιστήμια.

Θέλω να πω και το εξής, όμως, επειδή κάνατε μια αναφορά στο πλέγμα, συνολικά και στην έκταση του νομοσχεδίου. Για να εκχωρήσεις εξουσίες, πρέπει να υπάρχουν διατάξεις. Πρέπει με διατάξεις να εκχωρηθούν αυτές, δεν μπορεί να γίνει διά μαγείας. Άρα, ο λόγος, που αυτό το νομοσχέδιο έχει αυτή την έκταση, είναι και γιατί γίνεται κωδικοποίηση και γιατί αποκεντρώνουμε το σύστημα. Για να το αποκεντρώσουμε, πρέπει να το γράψουμε ότι το επικεντρώνουμε. Σημειώνω με ευχαρίστηση ότι είστε θετική, σε οργανικές θέσεις στο θέμα της επίλυσης αυτό και θα ήθελα να σας ζητήσω, κυρία Κεφαλίδου, συγκεκριμένες προτάσεις γι’ αυτά, που αναφέρατε, για να βελτιώσουμε έτι περαιτέρω. Κάνατε δύο λίγο ελλειπτικές αναφορές. Με χαρά, να το δούμε περαιτέρω και να δούμε πως μπορούμε να βελτιώσουμε αυτές τις διατάξεις.

 **XΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Πώς διευκόλυνε ο νόμος σας αυτό;

 **ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Πώς λύθηκε αυτή η κατάληψη; Με την εφαρμογή του νόμου του ασύλου. Τρύπα στο νερό, λοιπόν, δεν νομίζω ότι είναι, όταν έχουν λυθεί παραπάνω από 30 καταλήψεις, ακριβώς, στη βάση αυτού του νόμου. Να συζητήσουμε το πώς θα βελτιωθεί περαιτέρω; Βεβαίως, έχουμε πολλά περιθώρια βελτίωσης, εννοείται, αλλά μην λέμε ότι είναι τρύπα στο νερό κάτι, το οποίο μάλιστα ζητούσε σύσσωμη η ελληνική κοινωνία.

Κάνατε μια λίγο περιπαικτική αναφορά στη δική μου αναφορά, ότι υλοποιούμε προεκλογικές δεσμεύσεις. Δεν ξέρω τι αξία έχει για σας. Θα σας πω τι αξία έχει για τη Νέα Δημοκρατία. Για μας έχει τεράστια αξία το να είμαστε συνεπείς σε αυτά, που υποσχόμαστε στους Έλληνες πολίτες. Και ναι, εν γένει, αυτό συμβαίνει με την Κυβέρνησή μας, πόσω μάλλον στην παιδεία, που με αυτό το νομοσχέδιο, υλοποιούμε πλέον το 100% των βασικών προεκλογικών μας δεσμεύσεων. Για μας αυτό είναι τρομερά σημαντικό. Είναι εξαιρετικά σημαντικό, γιατί δείχνει συνέπεια στον πολίτη, συνέπεια στις προεκλογικές υποσχέσεις και συνέπεια στο δημοκρατικό πολίτευμα. Αυτό για μας είναι πάρα - πάρα πολύ σημαντικό.

 Μιλήσατε για τον πρύτανη και αναγνωρίσατε το γεγονός ότι ο πρύτανης συμμετέχει σε συμβούλια, σε άλλες χώρες, αλλά είπατε ότι σε κάποιες δεν είναι πρόεδρος. Σε κάποιες δεν είναι πρόεδρος, σε άλλες χώρες είναι πρόεδρος. Σε κάθε περίπτωση, η βασική αγωνία, την οποία έχουμε συζητήσει εκτενώς και με τους πρυτάνεις είναι να μην υπάρχει διαρχία, διότι η διαρχία, εμπεριστατωμένα, οδήγησε, εκ των πραγμάτων, σε αδιέξοδα. Θέλουμε, πάση θυσία, το πανεπιστήμιο να μην οδηγηθεί σε αδιέξοδα, αλλά ευχαρίστως να συζητήσουμε και αυτό το θέμα.

Θέλω να καταλήξω στο εξής, με την κυρία Κεφαλίδου. Είπατε ότι διαφωνείτε με το νομοσχέδιο. Εγώ θέλω να ρωτήσω, διαφωνείτε με το ιστορικό Erasmus; Διαφωνείτε με τις επιλογές μαθημάτων από άλλα τμήματα; Διαφωνείτε με την ενίσχυση της πρακτικής άσκησης; Γιατί τα λέω όλα αυτά; Γιατί πάρα πολλά από αυτά ήταν στον ν. 4009, σε διαφορετική μορφή. Εάν διαφωνείτε μόνο με το θέμα της διοίκησης, βγείτε και πείτε το.

**XΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Δεν σας το είπα ότι είναι εμβληματικό;

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Προσέξτε, εάν διαφωνείτε μόνο με αυτό, να βγείτε να πείτε ότι διαφωνείτε μόνο με αυτό το θέμα. Εγώ δεν το υποβαθμίζω. Είναι σοβαρό θέμα. Κατά τη γνώμη μου, υπάρχουν άλλα πιο σοβαρά. Πιο σοβαρό είναι το πώς εκλέγουμε καθηγητές στο πανεπιστήμιο. Πιο σοβαρό είναι να διασφαλίσουμε ότι η ποιότητα του πανεπιστημίου, που εξαρτάται από αυτά τα 10.000 μέλη ΔΕΠ, θα είναι η βέλτιστη δυνατή. Αλλά ας βάλουμε το πρόβλημα στη μεγάλη του διάσταση. Το θέμα της διοίκησης αφορά 500 ανθρώπους, σε όλη την Ελλάδα. Το θέμα της πρακτικής άσκησης αφορά 600.000 φοιτητές, αφορά πολύ περισσότερο κόσμο, αφορά όλα αυτά, που λένε, 10.000 μέλη ΔΕΠ.

 Έρχομαι στον κ. Δελή και στο Κ.Κ.Ε.. Κύριε Δελή, κάνατε μια αναφορά στις πιστωτικές μονάδες και στο πώς ακριβώς αναγνωρίζουμε πλέον την πρακτική άσκηση, ανάλογα με τη διάρκεια. Αμφισβητήσατε το σύστημα των πιστωτικών μονάδων. Όλα τα πανεπιστήμια έτσι λειτουργούν, όμως. Όλα τα πανεπιστήμια λειτουργούν με πιστωτικές μονάδες. Αν αμφισβητείτε, εν συνόλω, αυτό το σύστημα, τι να πω. Πάντως, παντού υπάρχουν τα ECTS και στη βάση των ECTS γίνονται και όλες οι συμπράξεις, μεταξύ διαφορετικών πανεπιστημίων. Αλλά δεν καταλαβαίνω, δεν θέλετε να έχει αναγνώριση η δουλειά, που κάνει κάποιος, σε μια πρακτική άσκηση;

 Είπατε, καμία μέριμνα για φοιτητές. Να σας θυμίσω: Φοιτητικό επίδομα σε φοιτητές και σπουδαστές δημοσίων ΙΕΚ, κέντρα ψυχολογικής υποστήριξης, αποζημίωση πρακτικής άσκησης, ασφάλεια, ίσες ευκαιρίες με τον κανονισμό, χορήγηση υποτροφιών στους φοιτητές και με κοινωνικά κριτήρια, που δεν υπήρχαν, ανταποδοτικές υποτροφίες. Η λίστα είναι πολύ μεγάλη. Σας αναφέρω ενδεικτικές ρυθμίσεις, ακριβώς για τη φοιτητική μέριμνα.

Είπατε για το ολοήμερο. Είπατε, επί λέξει: «Θα μένουν τα παιδιά μας στο σχολείο ως το βράδυ». Θέλω να είμαι ξεκάθαρη, κ. Δελή. Είναι προαιρετικό το ολοήμερο σχολείο, δεν είναι υποχρεωτικό. Είναι προαιρετικό. Είναι μια δυνατότητα, που δίνουμε και τη δίνουμε και για να αναβαθμίσουμε την ποιότητα της δημόσιας εκπαίδευσης, αλλά και για να διευκολύνουμε -το λέω ευθέως- τους εργαζόμενους γονείς. Να φέρουμε πιο κοντά το σχολικό ωράριο στο ωράριο των εργαζόμενων γονέων. Γι’ αυτό το κάνουμε. Το δίνουμε, ως δυνατότητα, την οποία μπορεί ή δεν μπορεί να αξιοποιήσει μία οικογένεια.

Στην Ελληνική Λύση, να κάνω ένα συγκεκριμένο σχόλιο. Είπατε ότι η εξ αποστάσεως εξελίσσεται, ως βασική μέθοδος εκπαίδευσης. Όχι, κυρία Ασημακοπούλου. Κάνουμε μια ξεκάθαρη διάκριση, μεταξύ προπτυχιακών και μεταπτυχιακών. Στα μεταπτυχιακά, όπως και σε όλο τον κόσμο, ναι, απελευθερώνεται το πλαίσιο. Στα προπτυχιακά είμαστε πάρα πολύ ξεκάθαροι - και υπήρξε και απόλυτη συμφωνία με τη Σύνοδο των Πρυτάνεων σ΄ αυτό το σημείο - στο ότι θεωρούμε μείζονος σημασίας τη διά ζώσης εκπαίδευση, ειδικά στα προπτυχιακά και γι’ αυτόν ακριβώς το λόγο, η εξ αποστάσεως προβλέπεται μόνο σε εξαιρετικές συνθήκες, όπως η πανδημία, όπως σε έκτακτες καιρικές συνθήκες. Άρα, μόνο σε εξαιρετικές συνθήκες προβλέπεται η εξ αποστάσεως στα προπτυχιακά. Στα μεταπτυχιακά είναι άλλο το πλαίσιο, όπως, ακριβώς, γίνεται διεθνώς. Απλά να διευκρινίσω αυτό το σημείο.

Να κλείσω με το εξής: Ειπώθηκε από πολλούς, «μα είναι όλοι απέναντι, κανείς δεν συμφωνεί με αυτό το νομοσχέδιο». Εγώ θέλω να σας διαβάσω συγκεκριμένα μόνο μερικά παραδείγματα. Σύνοδος Πρυτάνεων, λέει: «Στα θετικά σημεία συμπεριλαμβάνονται η δυνατότητα των πανεπιστημίων να σχεδιάζουν, να ιδρύουν νέα ξενόγλωσσα προγράμματα σπουδών, χωρίς το έλεγχο του Υπουργείου, η δυνατότητα για εξωστρέφεια, διεθνοποίηση, η δυνατότητα για εσωτερική κοινότητα φοιτητών, εθνικό Erasmus, για ευέλικτες επιστημονικές σπουδές, η σύνδεση εκπαίδευσης και έρευνας στον παραγωγικό κόσμο». Αυτά τα λέει ποιος; Όλα τα πανεπιστήμια της χώρας. Σπάνια, η Σύνοδος Πρυτάνεων, δεν λέω ποτέ, αλλά σπανιότατα, τάσσεται θετικά υπέρ νομοσχεδίου. Για να μη μιλήσουμε για τα χρόνια του ΣΥΡΙΖΑ. Εκεί καλύτερα να μην δούμε καθόλου τις ανακοινώσεις.

ΑΠΘ: «Το νομοσχέδιο εισάγει ρυθμίσεις και δίνει δυνατότητα για ακόμη μεγαλύτερη ακαδημαϊκή εξωστρέφεια, διεθνοποίηση» κ.λπ..

ΕΚΠΑ: «Το σχέδιο νόμου εισάγει θετικές ρυθμίσεις, που στοχεύουν στην ενίσχυση της διεπιστημονικότητας των προγραμμάτων σπουδών, την διεθνοποίηση, τη συμμετοχή σε κοινά προγράμματα σπουδών» και συνεχίζει.

ΕΛΜΕΠΑ: «Η δυνατότητα που παρέχεται σε φοιτητές του πρώτου κύκλου να παρακολουθούν και να αξιολογούνται σε μαθήματα κ.λπ. κρίνεται ως θετική. Η δυνατότητα που παρέχεται σε φοιτητές, που έχουν εγγραφεί, να υποβάλλουν αίτηση να παρακολουθήσουν άλλο πρόγραμμα σπουδών κρίνεται επίσης ως θετική».

ΔΗΜΟΚΡΙΤΕΙΟ: «Σχετικά με τις θετικές ρυθμίσεις, που αφορούν στην εξωστρέφεια, στη διεθνοποίηση, στην κινητικότητα, στη διεπιστημονικότητα».

Να συνεχίσω; Είναι όλα τα πανεπιστήμια.

Τι αποδεικνύει όλο αυτό; Αποδεικνύει ότι υπάρχει σύμπνοια στα 4/5, στα 9/10 του νομοσχεδίου. Στα 9/10 του νομοσχεδίου υπάρχει σύμπνοια και υπάρχει ένα σημείο, όπου υπάρχουν διαφορετικές απόψεις, το σημείο της διοίκησης, αλλά ακόμα κι εκεί δεν υπάρχει μία αντίθετη θέση. Ακόμα και στη Σύνοδο, γιατί δεν υπήρξε συγκεκριμένη αντιπρόταση; Γιατί υπήρξαν τρεις διαφορετικές τάσεις, για το ποιο θα ήταν το βέλτιστο σύστημα.

Άρα, έχουμε ένα νομοσχέδιο, το οποίο κατ΄ εξαίρεση, για τα κοινοβουλευτικά χρονικά, έχει θετικές γνώμες, ενώ οι φορείς, συνήθως, δεν είναι θετικοί και έχω ανατρέξει σε κάθε ανακοίνωση των προηγούμενων χρόνων. Άρα, στη μεγάλη πλειοψηφία των διατάξεων, υπάρχει σύμπνοια και συζητάμε βασικά για το θέμα της διοίκησης. Ξαναλέω, ότι δεν το υποβαθμίζω, διότι αφορά 500 ανθρώπους, σε όλη την Ελλάδα, όταν οι άλλες διατάξεις αφορούν όλους τους καθηγητές, όλους τους φοιτητές, όλη την ακαδημαϊκή κοινότητα.

Εμείς θα είμαστε εδώ όλες, τις επόμενες ημέρες, για να καταγράψουμε προτάσεις, για να βελτιώσουμε το νομοσχέδιο. Σας Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):**  Ευχαριστούμε, κυρία Υπουργέ.

 Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ, κύριε Πρόεδρε.

 Να ξεκινήσω από αυτό που έθεσε στην αρχή ο κ. Φίλης και επανήλθε και του απάντησε ο κ. Συρίγος, για το θέμα της απόφασης του Ευρωπαϊκού Δικαστηρίου, για τα Δικαιώματα του Ανθρώπου. Φαίνεται η διαστρέβλωση και μία διαστρέβλωση, που κάνει κακό στη χώρα. Η απόφαση του Δικαστηρίου καταδικάζει τη χώρα μας σε 300.000 ευρώ και καλό είναι, κύριε Πρόεδρε, ναι, στην Επιτροπή Μορφωτικών Υποθέσεων, να ακούγονται αυτά τα πράγματα. Την καταδικάζει σε 300.000 ευρώ, πρώτον, διότι δεν διεξήγαγε έρευνες για το πώς έγινε το ναυάγιο, δεύτερον, δεν έκανε ό,τι έπρεπε, για να σωθούν οι άνθρωποι και πνίγηκαν και τρίτον, για ευτελιστική μεταχείριση στους ανθρώπους, οι οποίοι επέζησαν του ναυαγίου. Αυτά είναι τα άρθρα 2 και 3 των δικαιωμάτων του ανθρώπου, που παραβίασε η χώρα μας. Ο κ. Σαμαράς, ο κ. Μητσοτάκης και όλοι όσοι συμμετείχαν στην Κυβέρνηση, τότε, ελέγχονται και οφείλουν να απολογηθούν για την καταρράκωση του κύρους της χώρας και την καταπάτηση των ανθρωπίνων δικαιωμάτων, που αναγνωρίζει πια το Ευρωπαϊκό Δικαστήριο - ένα δημοκρατικότατο Δικαστήριο - και τα λένε και διεθνείς οργανισμοί για σήμερα. Για να έχουμε λίγο το τι γίνεται και επειδή είστε διεθνολόγος, όπως είπε ο κ. Φίλης.

Κύριε Πρόεδρε, κυρία Υπουργέ, κυρίες και κύριοι συνάδελφοι, έρχομαι στο νομοσχέδιο. Είχα γράψει πάρα πολλά, δεν χρειάζεται, άκουσα και τώρα την Υπουργό.

Κυρία Υπουργέ, από τότε που ήσασταν στην Αξιωματική Αντιπολίτευση και ήσασταν Τομεάρχης Παιδείας, ένα πράγμα είχατε συνέχεια, με εμμονή, στην πολιτική σας ρητορική: Iδιωτικοποιήσεις, ιδιωτικοποιήσεις, ιδιωτικοποιήσεις ! Δώσατε μάχη για το άρθρο 16, δώσατε μάχη για τα ιδιωτικά πανεπιστήμια - θυμάμαι εδώ τις αντιπαραθέσεις και τις συγκρούσεις στην Βουλή. Όλη σας η πορεία, ως Υπουργού Παιδείας, εντάσσεται ακριβώς σε αυτή την πολιτική σας. Αυτό το νομοσχέδιο, το οποίο δεν είναι απλώς νόμος-πλαίσιο, είναι ένα σκληρό κανονιστικό πλαίσιο για τα πανεπιστήμια, που δεν τα πάει μπροστά, τα γυρίζει πάρα πολλά χρόνια πίσω.

Αυτός ήταν ο προσανατολισμός σας και αυτό σιγά- σιγά εφαρμόζετε, με όλους τους τρόπους, νομοθετικά. Τι έχετε κάνει, μέχρι σήμερα, κυρία Κεραμέως;

Να θέσω εδώ, ποια είναι τα μείζονα προβλήματα, που αντιμετωπίζει η κοινωνία και τα πανεπιστήμια, σήμερα; Το πρώτο και σημαντικότερο, το οποίο, αν θέλατε σύμπνοια και να συζητήσουμε και όλα αυτά τα καλολογικά στοιχεία, που ακούσαμε να λέγονται, λες και δεν υπάρχουν συγκρούσεις για την Παιδεία…

Φεύγει η κυρία Κεραμέως ! Δεν πειράζει, γι’ αυτό τα είπε πριν, για να μην υποχρεωθεί να μείνει μέχρι τέλους! Λες και δεν είναι αυτό, που είπε και ο κ. Πρωθυπουργός, ότι η Παιδεία είναι σκληρά πεδίο ιδεολογικής αντιπαράθεσης, είναι η ιδεολογία της Νέας Δημοκρατίας και αυτό ακριβώς είναι.

Ποιο είναι το πρόβλημα, που έχουν τα πανεπιστήμια και η κοινωνία: Υποστελέχωση, υποχρηματοδότηση, όλα αυτά είναι γνωστά. Το μείζον θέμα είναι η μη ενσωμάτωση του γνωσιακού κεφαλαίου αυτής της χώρας. Έχουμε ένα μεγάλο, πανάξιο γνωσιακό κεφάλαιο, το οποίο δεν ενσωματώνεται πουθενά σε αυτή την κοινωνία, γιατί έχουμε ένα παραγωγικό μοντέλο στρεβλότατο, έχουμε μία ανάπτυξη, ένα αναπτυξιακό μοντέλο, που κοιτάει μόνο τον τριτογενή τομέα, κοιτάει πώς θα φτιάξει ευέλικτες σχέσεις εργασίας, με επισφάλεια και αφήνει αυτό το γνωσιακό κεφάλαιο ανεκμετάλλευτο. Αυτό είναι το μείζον πρόβλημα. Και αυτό το πρόβλημα, πώς ερχόσαστε να το αντιμετωπίσετε; Ενισχύοντας ακόμα περισσότερο το μοντέλο, που μας οδήγησε στη χρεοκοπία και μάλιστα, πάτε ακόμα πιο πίσω - ας μη χρησιμοποιήσω τον Μεσαίωνα, όχι - για εποχές, όπου πραγματικά το πανεπιστήμιο ήταν ένας χώρος αυταρχικής άσκησης πολιτικής.

Αντί, λοιπόν, να κοιτάξετε όλα αυτά, τι κάνετε; Προσπαθείτε να αλλάξετε τη φυσιογνωμία, την ταυτότητα, του πανεπιστημίου. Ήρθατε και μας μιλάγατε, μας μίλαγε η Υπουργός, για δημοσκοπήσεις. Έλεος ! Μιλάμε για ένα σημαντικότατο νομοσχέδιο και αυτό που ακούσαμε ήταν οι δημοσκοπήσεις, χωρίς να μας λέει ούτε για τις αποφάσεις της ΠΟΣΔΕΠ, το ψήφισμα της ΠΟΣΔΕΠ, ούτε για τους ξένους επιστήμονες μεγάλων πανεπιστημίων, ούτε για τους Έλληνες επιστήμονες πανεπιστημιακούς, ούτε γιατί τα ψηφίσματα Σχολών-Τμημάτων, τίποτα απολύτως για αυτά.

Τι μας κραδαίνει, στη συνέχεια; Μας τα είπε και τώρα. «Το θεωρείτε, κύριε Φίλη, ήσσονος σημασίας την πρακτική άσκηση;» Πάντα υπήρχε πρακτική άσκηση στα πανεπιστήμια. Πανεπιστημιακός είμαι, το ξέρω και εσείς το ξέρετε, κύριε Συρίγο. Για δε την ασφάλιση, όταν είσαι φοιτητής, έχεις ασφάλιση. Δηλαδή, πετάτε πράγματα, τα ακούει ο κόσμος. «Θεωρείτε ήσσονος σημασίας την αξιοκρατική επιλογή μελών ΔΕΠ;» Τι είναι αυτά, που λέτε και δεν κοκκινίζετε; Πανεπιστημιακοί είμαστε και εσείς, κύριε Συρίγο, δεν είναι αξιοκρατικοί οι άνθρωποι, οι οποίοι μονίμως περνάνε από διαδικασία αξιολόγησης; Εγώ, δηλαδή, ως Ιστορικός, πρέπει να έχω συμμετάσχει σε Spin Off ή να έχω δίπλωμα ευρεσιτεχνίας, για να κριθώ. Τι είναι αυτά τα πράγματα; Πού τα λέτε έτσι; Τα ακούνε. Γιατί φτιάχνετε «επικοινωνιακές φούσκες», για να τα ακούει ο κόσμος;

«Θεωρείτε ήσσονος σημασίας τα μαθήματα από άλλα Τμήματα;» Μέγας είσαι Κύριε, θα σταυροκοπηθώ και εγώ ! Αυτό, το να επιλέγει ένας φοιτητής από άλλα Τμήματα, είναι θεσμοθετημένο στα πανεπιστήμια, εδώ και πάρα πολλά χρόνια. Στο πλαίσιο της διεπιστημονικότητας, οι φοιτητές επιλέγουν και μάλιστα τα δικά μας Τμήματα, στο Πάντειο, κύριε Συρίγο, το έχουν κάνει αυτό, πάνω από μία δεκαπενταετία. Ερχόσαστε εδώ, «ήσσονος σημασίας, κύριε Φίλη το θεωρείτε;» κάτι που υπάρχει. Ποιο δεν υπάρχει; Το να καταρρακώνεις, το να υπονομεύεις το πτυχίο, γιατί το πτυχίο περιγράφει πειθαρχία, η οποία κατοχυρώνει γνώση σε μία επιστήμη- επιστημονική πειθαρχία. Εάν δεν υπάρχει αυτό, ξέρετε τι γίνεται; Μπορώ εγώ από το οποιονδήποτε Τμήμα, να κάνω ένα μεταπτυχιακό εξ αποστάσεως με την τηλεκπαίδευση, να πάρω μπορεί και Ιατρική, κύριε Μάρκου και να γίνω γιατρός. Αυτό θέλουμε; Αυτά τα πτυχία θέλουμε;

Περνάει στο «ντούκου», εντελώς στο «ντούκου», το θέμα της διοίκησης. Κυρίες και κύριοι συνάδελφοι, η ταυτότητα, ο χαρακτήρας του πανεπιστημίου, η κοινωνία, που οραματιζόμαστε, περνάει από τη διοίκηση του πανεπιστημίου. Προσπαθεί και προσπάθησε η κυρία Κεραμέως και μας είπε, ότι ο πρύτανης παύει να είναι πια ο απόλυτος εξουσιαστής, η απόλυτη εξουσία του πανεπιστημίου. Τα ακούει και ο κόσμος αυτά, περιμένει να ακούσει και έχει «πρόθυμα αυτιά» και λέει «ναι». Τώρα ο πρύτανης εκλέγεται από την ακαδημαϊκή κοινότητα, την οποία απαρτίζουν όλα τα μέλη της κοινότητας, τα μέλη ΔΕΠ τα μέλη ΕΕΠ, ΕΔΙΠ, ΕΔΕΠ κλπ., οι διοικητικοί και οι φοιτητές και οι φοιτήτριες. Αυτό είναι «φτιάχνω κοινότητα» και γιατί το πανεπιστήμιο πρέπει να είναι κοινότητα, κυρίες και κύριοι συνάδελφοι; Γιατί πρέπει να διέπεται και να διοικείται δημοκρατικά; Για έναν πάρα πολύ σημαντικό λόγο. Η γνώση και η έρευνα έχουν ανάγκη από ελευθερία και από δημοκρατικότητα, να μη μπορεί να παρεισφρήσει κανένας άλλος, που να καθοδηγεί την έρευνα και τη γνώση.

Τώρα, τι έχουμε εδώ; Έχουμε ένα μοντέλο, ιεραρχικά δομημένο, κάθετης διοίκησης, χωρίς λογοδοσία, με τη Σύγκλητο περιθωριοποιημένη, με όλα τα όργανα περιθωριοποιημένα, όπου ο πρύτανης είναι ο απόλυτος άρχων, με πρόσωπα διοίκησης εκτός πανεπιστημίου- εταιροδιοίκηση, δηλαδή, είναι αντισυνταγματικό αυτό το πράγμα- για το οποίο, το είπε ο κ. Μάρκου, έχει γνωμοδοτήσει ο κ. Γεραπετρίτης και τον περιμένω στη Βουλή να δω ότι θα πει γι’ αυτό το θέμα. Έχουμε, λοιπόν, μία κάθετη δομή, η οποία προσομοιάζει σε μία επιχείρηση και όχι σε ένα πανεπιστήμιο.

Ποια είναι τα μείζονα προβλήματα της κοινωνίας σήμερα; Brain drain και γερασμένα πανεπιστήμια. Κύριε Συρίγο, το θέμα είναι ότι έχουμε γερασμένα πανεπιστήμια, έχουμε επιστήμονες, οι οποίοι είναι πάρα - πάρα πολύ σοβαρά καταρτισμένοι, με υπέροχα διδακτορικά και δεν βρίσκουν θέσεις στο ελληνικό πανεπιστήμιο, που είναι ντροπή, για τη χώρα μας. Πώς απαντάτε σε αυτό το μείζον πρόβλημα; Στο νέο αίμα, που είναι αυτό, που θα αναζωογονήσει το πανεπιστήμιο, απαντάτε με τους ομότιμους και τους συνταξιούχους καθηγητές ! Αυτοί θα είναι τώρα στο πανεπιστήμιο, οι άλλοι οι νέοι επιστήμονες, που είναι καλύτεροι από εμάς, αυτοί αν θέλουν να δουλέψουν στο πανεπιστήμιο, θα δουλεύουν, με επισφάλεια και ευέλικτες σχέσεις εργασίας. Δηλαδή, το ξεροκόμματο ενός καθηγητοκεντρικού πανεπιστημίου, κύριε Διγαλάκη.

Σχετικά με το brain drain, πώς θα πάρουμε αυτούς τους ανθρώπους ή ένα μεγάλο μέρος τους πίσω, εάν δεν αλλάξει το παραγωγικό μοντέλο, εάν δεν κάνουμε μία οικονομία της γνώσης, εάν δεν εφαρμόσουμε ξανά αυτό, το οποίο καταργήσατε το «Ερευνώ – Καινοτομώ – Δημιουργώ», όπου η έρευνα παράγεται στα πανεπιστήμια και στα ερευνητικά κέντρα και την παίρνει η αγορά, δεν έρχεται η αγορά να πει μέσα στα πανεπιστήμια «θα μου κάνεις αυτό που θέλω με τον ευκολότερο και τον οικονομικότερο τρόπο» για την ίδια.

Γράφει ο Φωτάκης, ο οποίος ήταν εμπνευστής του ΕΛΙΔΕΚ, επί ΣΥΡΙΖΑ, ότι αν ήταν η Κεραμέως, τον 19ο αιώνα δεν θα είχαμε την ανακάλυψη του ηλεκτρικού και του λαμπτήρα, θα είχαμε μία τεχνολογικά άρτια κατασκευή κεριών και φαναριών !

Αντί, λοιπόν, η αγορά να παίρνει επιστήμονες, όπως τους αξίζει, για να τους έχει, θέλει να διεισδύσει στο πανεπιστήμιο και να υπαγορεύει την έρευνα. Μόνο που αυτή η έρευνα είναι βραχυπρόθεσμη, είναι δύο - τριών χρόνων.

Αυτό το νομοσχέδιο δεν θα έπρεπε να περάσει και με ευθύνη των βουλευτών της Νέας Δημοκρατίας, δεν θα έπρεπε να περάσει, γιατί καταρρακώνει το δημόσιο δημοκρατικό πανεπιστήμιο, γιατί δεν δίνει κανένα μέλλον και όραμα, σε αυτή την κοινωνία. Γιατί, στις εποχές, που ζούμε, με πανδημικές κρίσεις, με οικολογικές κρίσεις, με περιβαλλοντικές κρίσεις, ενεργειακές, πολέμους, πείνα, το σύνθημα έπρεπε να είναι όλοι για όλους, όχι ο καθένας για την πάρτη του, όπως προβλέπει αυτό το νομοσχέδιο. Με αυτό το νομοσχέδιο, εγώ που είμαι μεγαλοκαθηγήτρια, μπορώ να κάνω μεταπτυχιακά επί πληρωμή και να είμαι μια χαρά. Βρισκόμαστε σε μία φάση «όλοι για όλους», πρέπει να το εμπνεύσουμε αυτό στην κοινωνία.

Κύριε Διγαλάκη, κακώς, κάκιστα, δεν καλείτε τους φοιτητικούς συλλόγους, όπως σας πρότειναν και ο κ. Φίλης και ο κ. Δελής και η κυρία Κεφαλίδου, γιατί γι’ αυτούς μιλάμε και αν δεν είναι εδώ, αύριο θα είναι εναντίον.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Αναγνωστόπουλου, γνωρίζετε καλά ότι η απόφαση για τους φορείς, που καλούνται, είναι απόφαση της Επιτροπής και όχι προσωπική.

Το λόγο έχει ο κ. Μπούμπας, από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Εμείς, ως Ελληνική Λύση, προτείναμε ότι δεν μπορεί να απέχουν οι φοιτητές, δηλαδή, τα αυριανά ακαδημαϊκά κύτταρα, από αυτή τη συζήτηση. Θα επανέλθω σε αυτό, γιατί το νομοσχέδιο αφορά στους φοιτητές και αυτά τα παιδιά δεν θα μας το συγχωρήσουν αυτό, γιατί η ρήση «φοβάμαι όλα αυτά που θα γίνουν για μένα, χωρίς εμένα» είναι αυτό που συμβαίνει σήμερα.

Αλλά, πριν πάμε στους φοιτητές, γενικότερα, αυτό το πολυσέλιδο νομοσχέδιο έχει και πάλι έναν τεχνοκρατικό χαρακτήρα και όχι ένα παιδαγωγικό - ανθρωποκεντρικό χαρακτήρα. Έχει μόνο μια εξειδίκευση, εξειδίκευση επί του θέματος διαχειριστικής φύσεως σε ό, τι αφορά τα πανεπιστημιακά ιδρύματα, τα οποία μην τα αδικούμε, στην Ελλάδα, έχουν πάρει αρκετά καλές θέσεις παγκοσμίως, παρά τα προβλήματα, που έχουν. Θέλουμε να κάνουμε τομές στην εκπαίδευση, αλλά δεν είναι η ενδεδειγμένη αγωγή, που ακολουθούμε για τους απλούστατους λόγους.

Καταρχάς, θα συμφωνήσουμε ότι τα πανεπιστήμια πρέπει να έχουν μια άμεση σχέση με την αγορά εργασίας. Εγώ, ρωτώ, υπάρχει μέσα στο νομοσχέδιο, κύριε Συρίγο, υποχρεωτικότητα των πανεπιστημίων να δίνουν στην αγορά τα ερευνητικά προγράμματα; Έχω φίλους πανεπιστημιακούς, ενθυμούμαι και τον κ. Κουρέτα από τη Θεσσαλία, που λέει ότι έχουμε κάνει μια σειρά από έρευνες, που θα βοηθούσαν την αγορά εργασίας, για να εργαλειοποιηθούν, με την καλή έννοια και είναι στο συρτάρι των πανεπιστημίων.

Δεν υπάρχει υποχρεωτικότητα. Οι έρευνες, που δίδονται στα πανεπιστήμια και γίνονται με χρήματα του ελληνικού λαού, παραμένουν στα συρτάρια. Δεν είναι υποχρεωμένα τα πανεπιστήμια να τα βγάλουν στην αγορά εργασίας. Άρα, λοιπόν, εμείς πώς μπορούμε να λέμε ότι είναι συνδεδεμένα ή θα συνδεθούν με τα βιομηχανικά πτυχία, που λέει η κυρία Κεραμέως, με την αγορά εργασίας; Χάνεται αυτό, δεν υπάρχει υποχρεωτικότητα, οι έρευνες είναι στο συρτάρι.

Μιλάμε για επένδυση των ελληνικών πανεπιστημίων, για να προσελκύσουμε και ξένους φοιτητές, γιατί υπάρχουν πανεπιστήμια υψηλού κύρους, που θα μπορούσαν. Δεν έχουμε καταγεγραμμένα μητρώα για το πόσοι ξένοι φοιτητές υπάρχουν στα ελληνικά πανεπιστήμια και ποια είναι η σχολή της προτίμησής τους. Πρέπει να γίνει μια έρευνα, να έχουμε πιο απτά αποτελέσματα και στοιχεία, προκειμένου να τα αξιοποιήσουμε, κατάλληλα.

Εδώ τίθεται το ζήτημα και βάζετε καθαρά θέμα διοίκησης, το πώς θα κυβερνάται αυτό το καράβι του πανεπιστημίου από τον πρύτανη, ο οποίος, στην ουσία, περιθωριοποιείται ή, αν θέλετε, μπαίνει σε κάποια καλούπια, για να έχουμε εξωτερικούς δορυφόρους, οι οποίοι θα διοικούν τα πανεπιστήμια.

Αυτό το μοντέλο, να σας δώσω ένα παράδειγμα, έχει αποτύχει στα νοσοκομεία. Στα νοσοκομεία, που έχουν να κάνουν με την υγεία του ανθρώπου. Εδώ, έχουμε να κάνουμε με την υγεία της μόρφωσης, με την ψυχική υγεία του μυαλού, εκεί έχουμε να κάνουμε και με τη σωματική. Οι μάνατζερ, που έχουν πάει στα νοσοκομεία, για να μπορέσουν να φέρουν ένα «νοικοκύρεμα» των νοσοκομείων, δεν έχουν πετύχει. Πάλι έχουν ελλείψεις τα νοσοκομεία, πάλι είναι δυσθεώρητα τα ελλείμματα, έχουμε έλλειμμα και σε ιατροφαρμακευτικό εξοπλισμό, οπότε η προσπάθεια είναι σισύφειος.

Άρα, λοιπόν, μη λέμε ότι θα έρθουν οι ξένοι μάνατζερ, για να διοικήσουν τα ελληνικά πανεπιστήμια. Και στο κάτω – κάτω, θα πρέπει η κοινότητα, γενικότερα του πανεπιστημίου, να αποφασίζει για τον επικεφαλής, γι’ αυτόν που θέλει να διοικήσει. Μην θολώνουμε τα νερά στο θέμα διοίκησης.

Εμείς, από την πρώτη στιγμή, λέγαμε ότι θέλουμε μια εύρυθμη λειτουργία στα πανεπιστήμια, να υπάρχει μια ευταξία, να μην υπάρχει ανομία, να υπάρχει ενιαία λίστα φοιτητών έξω από «Κόμματα, χρώματα και αρώματα», που βάζουν κλισέ και περιχαρακώνουν, αλλά την άλλη φορά παρεξηγηθήκαμε που είπαμε ποιος είναι ο καλύτερος αξιολογητής, αυτή τη στιγμή, για τη λειτουργία ενός πανεπιστημιακού ιδρύματος. Είναι ο ίδιος ο σπουδαστής.

Ήδη, σε πανεπιστήμια, ανά τον κόσμο, οι ίδιοι οι φοιτητές, από την πρώτη μέρα που θα μπουν στο πανεπιστήμιο, μπορούν να αξιολογήσουν τον καθηγητή τους και είναι οι πιο δημοκρατικοί, αμερόληπτοι και δίκαιοι κριτές.

Άρα, λοιπόν, όταν μέσα από συνεντεύξεις φοιτητών, προπτυχιακών και μεταπτυχιακών, μάς βάζουν ζητήματα το πώς θέλουν τα αυριανά πανεπιστήμια, εσείς κύριε Συρίγο, που είστε και πανεπιστημιακός, δεν σας μιλώ, ως Υφυπουργός, δεν έχετε ερινύες, όπως και ο κ. Διγαλάκης, που είναι πανεπιστημιακός, εσείς στο Πάντειο, ο κ. Διαγαλάκης στο Πολυτεχνείο της Κρήτης και η κυρία Κεραμέως ήταν σε πανεπιστήμιο της Γαλλίας, δεν έχετε ερινύες, που δεν θα έρθουν αύριο να μιλήσουν οι φοιτητές;

Τι έπρεπε να έχουμε κάνει κύριοι; Θα έπρεπε όλα τα πανεπιστήμια, ανά την επικράτεια, να ορίσουν από έναν φοιτητή να έρθει να μας πει το τι βιώνει. «Το να στο πω θα το ξεχάσεις, άμα στο δείξω, μπορείς και να το θυμηθείς, αλλά βιωματικά, αν το ζήσεις, δεν το ξεχνάς ποτέ», λέει το φιλοσοφημένο κινέζικο ρητό. Δηλαδή, γι’ αυτούς που μιλάμε σήμερα, για τα παιδιά μας, αυτοί που πρέπει να πουν το « Άμμες δε γ’ εσσόμεθα πολλώ κάρρονες» δεν τους καλούμε να μιλήσουν;

Κανονικά και τους γονείς έπρεπε να έχουμε καλέσει, των παιδιών στην τελευταία τάξη του λυκείου, που το λύκειο άλλαξε ρότα. Είναι μόνο ένας προθάλαμος μιας πανεπιστημιακής σχολής, χωρίς να δίδει ένα ευρύ φάσμα γνώσεων. Έχασε, δηλαδή τον σκοπό του. Να μας πουν βιωματικά πώς νιώθουν. Να μας πουν για τα φροντιστήρια, την παιδεία και την παραπαιδεία και τα πολλά χρήματα, που δίνει ο μεροκαματιάρης φτωχός Έλληνας, για να πάει το παιδί. Να έρθει ο γονιός να μιλήσει.

Δεν θα έρθουν οι φοιτητές να μιλήσουν; Μιλάμε σοβαρά; Οι ίδιοι, που τους εμπιστευόμαστε στο εκλέγειν και εκλέγεσθαι; Τους εμπιστευόμαστε ότι έχουν κρίση. Είναι μεταξύ ονείρου και φαντασίας. Να σεβαστούμε τη φαντασία τους. Το όνειρό τους είναι να μιλήσουν, να βάλουν τα προβλήματα επί τάπητος, να ακούσουμε την κριτική τους σκέψη. Είναι καμιά φορά και μύθος, που λέμε, ότι στα ξένα πανεπιστήμια πάνε μόνο οι πλούσιοι. Όχι. Μπορώ να σας πω ότι σε πολλά πανεπιστήμια και μάλιστα φημισμένα έχουν πιο δίκαια εισοδηματικά κριτήρια από ό,τι στην Ελλάδα, για να σπουδάσει ένα παιδί. Όπως στη Βοστώνη, που παίρνουν στοιχεία εισοδηματικά. Στην Ελλάδα, τον μεροκαματιάρη Έλληνα φορολογούμενο πολίτη το κράτος δεν τον βοηθάει να σπουδάσει το παιδί του, ούτε θα του δώσει φθηνότερο ενοίκιο. Και εν πάση περιπτώσει, ξανασκεφτείτε το. Δεν ξέρω, αλλά να μιλάμε για επαγγελματικά πλέον πανεπιστήμια, που η τεχνογνωσία χάνει τον σκοπό του «επίσταμαι»; Τα Erasmus μπορεί να είναι σε καλό δρόμο, για να διευρύνουν τις γνώσεις και να υπάρχει η σύσφιξη σχέσεων και η ανταλλαγή απόψεων φοιτητών, αλλά χωρίς να είναι εδώ οι φοιτητές να καταθέσουν την άποψή τους για το τι βιώνουν καθημερινά, στα πανεπιστήμια, οι άμεσα ενδιαφερόμενοι και οι σωστοί αξιολογητές, είναι σαν να βάζουμε το γιατρό να κάνει μια εγχείρηση στον ασθενή, που ο ασθενής δεν ερωτάται. Αυτό γίνεται, σήμερα. Οι φοιτητές έπρεπε να είναι εδώ, να καταθέσουν τις απόψεις τους. Εξάλλου, μιλάμε και για ενιαίες φοιτητικές ενώσεις. Τους εμπιστευόμαστε, ως αυριανούς πολίτες, τους θέλουμε για άλλα και θα τους αποτρέψουμε και θα τους αποκλείσουμε από το να καταθέσουν την άποψή τους για το πώς οραματίζονται το πανεπιστήμιο του αύριο; Είμαστε λάθος, είμαστε ούτε out, είμαστε fault.

Αυτό το νομοσχέδιο δεν αφορά εμάς, αφορά τις επόμενες γενεές. Οπότε, δεν μπορούμε να διακυβεύουμε και να παίζουμε το μέλλον τους, χωρίς οι ίδιοι να καταθέσουν την άποψή τους, την κρίση τους, τη σκέψη τους και βιωματικά. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κ. Μπούμπα. Το λόγο τώρα έχει ο κ. Ζήσης Τζηκαλάγιας, από τη Νέα Δημοκρατία.

**ΖΗΣΗΣ ΤΖΗΚΑΛΑΓΙΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, μετά από αυτήν την πολύωρη, πέντε ώρες μέχρι τώρα, αλλά εξαιρετικά ενδιαφέρουσα πρώτη συνεδρίαση της Επιτροπής μας, γι’ αυτό το σπουδαίο νομοσχέδιο, ως πολιτικό μέλος του εθνικού κοινοβουλίου, δεν μπορώ να μη μιλήσω καθαρά πολιτικά, όχι μόνο γι’ αυτά, που είπε, τουλάχιστον δις, ο αξιότιμος Εισηγητής της Αξιωματικής Αντιπολίτευσης, αλλά και τουλάχιστον άλλοι δύο συνάδελφοι του Κόμματός του, για τις μεταναστευτικές ροές.

Αυτά τα τρία χρόνια, οι Έλληνες πολίτες γνωρίζουν ότι τα μέτρα, που πήρε η Κυβέρνησή μας οι μετανάστες περιορίστηκαν δραστικά σε πάνω από 90%. Μόνο στην περιβόητη Μόρια της Λέσβου, από 25.000, που ήταν το καλοκαίρι του 2019, τώρα είναι γύρω στους 1.000 – 1.200. Μόνο αυτό τα λέει όλα. Όλα αυτά τα χρόνια, η Ελλάδα πορεύεται, πολιτεύεται, με βάση, κυρίως, την προστασία των συνόρων χερσαίων και θαλάσσιων της εθνικής κυριαρχίας και των κυριαρχικών δικαιωμάτων, πάντοτε, βέβαια, με σεβασμό στα ανθρώπινα δικαιώματα και αυτό το βλέπουν και οι διεθνείς οργανισμοί, όπως η Frontex και τόσοι άλλοι. Γνωρίζουμε πολύ καλά πως και συλλογικοί και κρατικοί φορείς και πολίτες επιβραβεύτηκαν για τη στάση, τη συμπεριφορά και την ανθρωπιά, που επέδειξαν, όλα αυτά τα χρόνια. Δεν γνωρίζω ακριβώς το περιστατικό του ‘14, σίγουρα και εκείνη και η Κυβέρνηση, που ήταν τότε, προσπαθούσε όσο μπορούσε να περιορίσει τη λαίλαπα του ανεξέλεγκτου μεταναστευτικού κύματος, το οποίο διογκώθηκε στα 4,5 χρόνια της διακυβέρνησης του ΣΥΡΙΖΑ.

Ερχόμενος τώρα στο νομοσχέδιο, άκουσα, με μεγάλη προσοχή, την εισαγωγική πρωτομιλία της Υπουργού Παιδείας, της κυρίας Κεραμέως, η οποία είπε το πολύ σωστό, ότι στα 3 χρόνια, που συμπληρώνουμε, ως Κυβέρνηση, έρχεται το 8ο νομοσχέδιο και έτσι, ουσιαστικά, υλοποιούμε τις προεκλογικές μας δεσμεύσεις, που προέκυψαν, μέσα από το κυβερνητικό μας πρόγραμμα για την παιδεία, το οποίο καταθέσαμε, τον Νοέμβριο του 2018. Θα έλεγα, ότι αυτά που κάναμε αυτά τα χρόνια και θα κάνουμε ακόμη τους επόμενους 8 - 9 μήνες, που μένουν, μέχρι να ολοκληρώσουμε τη θητεία μας, είναι μια δικαίωση των θέσεων και πολιτικών μας σε αυτά, που πιστεύουμε, τα τελευταία 40 χρόνια, θα έλεγα. Και γιατί λέω σαράντα χρόνια; Δεν είναι τυχαίο, μιας και παρευρίσκεται ο συνομήλικος, ο κ. Φίλης, που τα ίδια χρόνια ήμασταν στο πανεπιστήμιο και η κυρία Τζούφη, που προερχόμαστε από το ίδιο Πανεπιστήμιο των Ιωαννίνων. Έχω να πω, λοιπόν, ότι το 1982, με έναν άλλο, τότε, περιβόητο νόμο – πλαίσιο, το ν.1268/82, που είναι από τους λίγους, που θυμάμαι, γιατί επέφερε πολλά δεινά στη δημόσια ανώτατη παιδεία, με δύο κυριότερα ζητήματα, είχε αποφασιστεί ότι όλοι οι κάτοχοι διδακτορικού διπλώματος, εντάσσονταν αυτόματα, χωρίς κρίση και αξιολόγηση στην ακαδημαϊκή ιεραρχία, καταλαμβάνοντας τη θέση του λέκτορα.

Τα γνωρίζω, κ. Φίλη, επειδή συμμετείχα, ως αιρετός εκπρόσωπος της παράταξής μου στη διοίκηση της σχολής μου και του πανεπιστήμιου, σε μεγάλο βαθμό, σε μεγάλα ποσοστά συμμετοχής των φοιτητών και μάλιστα να έχω γνώμη και κρίση για το διδακτικό ερευνητικό έργο των καθηγητών και για την έρευνα ακόμα, που πραγματοποιούσαν. Έρχεται, λοιπόν, αυτό το νομοσχέδιο, το οποίο διασφαλίζει αυτά, που πιστεύαμε από τότε, το ανεξάρτητο αυτοδιοίκητο δημοκρατικό πανεπιστήμιο. Ελεύθερο πανεπιστήμιο, για να μην πω φιλελεύθερο, που ίσως σας ενοχλεί. Αυτό πιστεύαμε και τότε. Και ερχόμαστε, τώρα και 40 χρόνια μετά και όχι μόνο τρία χρόνια από τότε, που τα λέγαμε, πριν τις εκλογές του Ιουνίου του ‘19 και λέμε, με αυτό το νομοσχέδιο διασφαλίζεται η αυτοτέλεια και η αυτονομία του πανεπιστημίου, το αυτοδιοίκητο των πανεπιστημίων, η αποκέντρωση στη λήψη των αποφάσεων, η διαφάνεια στο πανεπιστήμιο.

Όσο μπορώ πιο συνοπτικά, γιατί θα τα πούμε και στην Ολομέλεια, να ξεκινήσω από τα τελευταία. Ότι το ολοήμερο σχολείο, που το πάμε από τις 16:00 στις 17:30, κάτι που είναι μεγάλη προσφορά στην οικογένεια, στη μητέρα.

Για το ΔΟΑΤΑΠ, που αυτά τα 3 χρόνια βελτίωσε την απόδοσή του και τη λειτουργικότητα. Εμείς θέλουμε να το κάνουμε ακόμη καλύτερο. Καταργούμε την ατομική αίτηση. Δηλαδή, γίνεται αυτόματα αναγνώριση του πτυχίου από ένα ξένο πανεπιστήμιο, εφόσον αυτό το πανεπιστήμιο είναι αναγνωρισμένο από την Εθνική Αρχή της Αναγνώρισης. Όλα αυτά θα ελέγχονται. Εξυπακούεται αυτό.

Αυτόματη αναγνώριση του ακαδημαϊκού τίτλου εντός λίγων μηνών από την αίτηση. Προβλέπονται πρωτοποριακά πράγματα. Τα διπλά προγράμματα σπουδών, κοινά προγράμματα σπουδών, Erasmus, μεταξύ σχολών του ίδιου πανεπιστήμιου διαφορετικών τμημάτων της ίδιας σχολής, διαφορετικών σχολών, διαφορετικών πανεπιστημίων. Άμα θέλετε και ίδρυση παραρτημάτων, εντός της Ελλάδος, εκτός της Ελλάδος, ξενόγλωσσα τμήματα. Αυτό είναι «ανοιχτό πανεπιστήμιο». Φυσικά, σε όλα αυτά τα πράγματα φροντίζουμε, έτσι ώστε να υπάρχουν, όπως παραδείγματος χάρη, στην κρίση και αξιολόγηση των καθηγητών, ισχυρά φίλτρα και δικλείδες ασφαλείας στην εξέλιξή τους.

Στο εκλεκτορικό σώμα για συγκεκριμένο, για το ίδιο γνωστικό αντικείμενο, προβλέπουμε ηλεκτρονική κλήρωση. Τι πιο ανοιχτό και διαφανές από το να υπάρχει ηλεκτρονική κλήρωση για την επιλογή του εκλεκτορικό σώματος;

Καταπολεμάμε τη γραφειοκρατία…

*(Θόρυβος στην Αίθουσα)*

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** Γίνεται ηλεκτρονική επιλογή των μελών, που θα είναι στην επιτροπή; Τι λέτε τώρα; Για το σύστημα στο οποίο αναρτώνται τα βιογραφικά; Δεν μιλάμε για αυτό το πράγμα. Μιλάμε για ηλεκτρονική επιλογή των μελών των επιτροπών ….. *(ομιλεί εκτός μικροφώνου)*.

**ΜΕΡΟΠΗ ΤΖΟΥΦΗ:** Γίνεται κλήρωση σε όλες τις σχολές και στα εσωτερικά μέλη και στα εξωτερικά και αυτούς που είναι πιο κοντά στο συναφές γνωστικό αντικείμενο και το μόνο που αλλάζετε είναι η συσχέτιση, ανάμεσα στα εσωτερικά και εξωτερικά μέλη. Την κάνετε λίγο παραπάνω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Αφήστε τον κύριο Τζηκαλάγια να ολοκληρώσει.

**ΜΕΡΟΠΗ ΤΖΟΥΦΗ:** Έτσι γίνεται, κύριε Συρίγο. Γίνεται με κλήρωση δημόσια.

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** *(ομιλεί εκτός μικροφώνου)*.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, έχω τον λόγο;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Τζηκαλάγια, έχετε τον λόγο.

**ΜΕΡΟΠΗ ΤΖΟΥΦΗ:** Με κλήρωση, στις ιατρικές σχολές, παρουσία, σε όλες τις σχολές. Αμφισβητείτε την δημοκρατία των κληρώσεων;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Τζούφη, παρακαλώ μην διακόπτετε.

**ΜΕΡΟΠΗ ΤΖΟΥΦΗ:** Λέω, αν αμφισβητείτε τον τρόπο των κληρώσεων που γίνονται μέσα στις σχολές; Για να καταλάβω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρία Τζούφη, παρακαλώ, δεν έχετε το λόγο. Γίνεται κλήρωση με κάτι χαρτάκια, που τυλίγουμε και τα πετάμε σε ένα κουτάκι, το γνωρίζουμε όλοι καλά. Ο κύριος Συρίγος μιλάει για ηλεκτρονική κλήρωση, που είναι αυτό που προβλέπει το νομοσχέδιο. Μερικές φορές είναι τεράστια διαφορά.

Κύριε Τζηκαλάγια, ολοκληρώστε.

**ΜΕΡΟΠΗ ΤΖΟΥΦΗ:** *(ομιλεί εκτός μικροφώνου)*.

**ΕΥΑΓΓΕΛΟΣ ΣΥΡΙΓΟΣ (Υφυπουργός Παιδείας και Θρησκευμάτων):** *(ομιλεί εκτός μικροφώνου)*.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, δεν με ενόχλησε καθόλου η διακοπή που έγινε μεταξύ πανεπιστημιακών δασκάλων, εσάς που προεδρεύετε, η συνάδελφος, η κυρία Τζούφη, ο Υφυπουργός Παιδείας, ο κύριος Συρίγος, ο οποίος απάντησε με τον καλύτερο τρόπο, οπότε δεν χρειάζεται να απαντήσω εγώ στην συνάδελφο, την κυρία Τζούφη. Δεν είναι αυτός ο ρόλος μου.

Προβλέπουμε, τελειώνω σε δύο λεπτά κύριε Πρόεδρε, τα προγράμματα των μεταπτυχιακών σπουδών. Δεν χρειάζεται, αυτό είναι η αποκέντρωση, να εγκρίνονται από το Υπουργείο Παιδείας. Τα αποφασίζει η Σύγκλητος, αποφασίζει η ίδια η σχολή και το τμήμα. Και μιας και χθες στη συζήτηση, σε επίπεδο αρχηγών στη Βουλή, ειπώθηκε ότι εμείς δεν έχουμε συμπλέγματα με το να υιοθετήσουμε θέσεις και της Αριστεράς ή και του ΚΚΕ, όπως παραδείγματος χάριν στο ποιος μπορεί να μιλάει για εργατική τάξη και δικαιώματα του εργάτη. Εμείς φέρνουμε τα βιομηχανικά διδακτορικά. Αυτό που λέγαμε όλοι εδώ και χρόνια, η γνώση, η παραγωγή της γνώσης, η παιδεία, η έρευνα να συνδέονται με την παραγωγή. Θα υπάρχει σύμβαση μεταξύ του φοιτητή, του πανεπιστημίου και της επιχείρησης.

Όσον αφορά τη φοιτητική μέριμνα, σαφώς και η φοιτητική μέριμνα μεγαλώνει πολύ, παίρνοντας υπόψη την αριστεία, συνδυασμένη με τα οικονομικά και κοινωνικά κίνητρα. Για να βοηθηθεί ένας φοιτητής, πρέπει να είναι καλός φοιτητής και αυτός, που είναι καλός φοιτητής και έχει ανάγκη κοινωνική και οικονομική, θα βοηθηθεί.

Τέλος, όσον αφορά τη διασφάλιση της περίθαλψης του φοιτητή. Επειδή το γνωρίζω πάρα πολύ καλά, ο φοιτητής τώρα έχει περίθαλψη, εφόσον δικαιούται ο γονιός του. Μεταφέρεται το ασφαλιστικό δικαίωμα κάθε πολίτη, που τελειώνει στα 18. Όταν περάσει στο πανεπιστήμιο, τότε συνεχίζει να είναι ασφαλισμένος από τον γονέα του. Τι λέμε τώρα; Επειδή υπάρχουν πάρα πολλοί ανασφάλιστοι, με τα κοινωνικά και οικονομικά προβλήματα, που υπάρχουν στην κοινωνία και οι ανασφάλιστοι φοιτητές θα έχουν περίθαλψη, ανεξαρτήτως.

**ΝΙΚΟΛΑΟΣ ΦΙΛΗΣ:** Ουδείς, επί ΣΥΡΙΖΑ ήταν ανασφάλιστος. Τελείωσε. Ουδείς. *(ομιλεί εκτός μικροφώνου)*.

**ΖΗΣΗΣ ΤΖΗΚΑΛΑΓΙΑΣ:** Εμείς θέλουμε την ανταμοιβή της εργασίας. Πρέπει να υπάρχει ασφάλιση, για να υπάρχει και ανταποδοτικότητα και αναλογικότητα. Η παράταξή μας αγωνίζεται και επικροτεί την εργασία. Εμείς αυτό κάνουμε, σε όλα τα επίπεδα. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και θα κλείσουμε με την κυρία Σκούφα, μέσω Webex. Κυρία Σκούφα, έχετε το λόγο.

**ΕΛΙΣΣΑΒΕΤ ΣΚΟΥΦΑ:** Αγαπητοί και αγαπητές συνάδελφοι, η κυρία Υπουργός δεν είναι στην Αίθουσα. Δυστυχώς, η σημερινή συζήτηση θέτει ξεκάθαρα κάποια ζητήματα, ουσιαστικά και ουσιώδη ζητήματα, αρχής. Αρχής, για το πώς βλέπουν οι διάφορες πολιτικές δυνάμεις του τόπου την ανώτατη τριτοβάθμια εκπαίδευση. Πώς βλέπει τα δημόσια πανεπιστήμια; Ποιος είναι ο ρόλος που η Κυβέρνηση, που έχει την πρωτοβουλία νομοθεσίας, θέλει να αποδώσει στα πανεπιστήμια; Πώς βλέπει την πανεπιστημιακή γνώση; Πώς βλέπει το σύνολο της πανεπιστημιακής κοινότητας;

Σήμερα δεν άκουσα από την κυρία Υπουργό ούτε και από τους βουλευτές της Συμπολίτευσης να αναφέρονται καθόλου σε έναν από τους ακρογωνιαίους λίθους του ελληνικού Συντάγματος, στο άρθρο 16 παράγραφος 5, το οποίο διασφαλίζει ρητά την πλήρη αυτοδιοίκηση των πανεπιστημίων. Ίσως, θα έπρεπε να μας προβληματίσει, γιατί η πρόβλεψη του συνταγματικού νομοθέτη, που ευτυχώς δεν άλλαξε, με τη διαδικασία της συνταγματικής αναθεώρησης, προβλέπει, λοιπόν, ο συνταγματικός νομοθέτης πλήρη αυτοδιοίκηση. Διότι, από την ίδρυση των πανεπιστημίων, όχι μόνο στην ελληνική επικράτεια, αλλά και σε ολόκληρη την Ευρώπη, το πανεπιστήμιο, ως θεσμός, πάλευε να απεμπλακεί και να απεξαρτηθεί από κάθε είδους πολιτικές επιδιώξεις, από κάθε είδους, αν θέλετε, θρησκευτικές επιδιώξεις και τον σφιχτό εναγκαλισμό της μεσαιωνικής εκκλησίας, στην περίοδο του μεσαίωνα, από τις προσπάθειες κάθε κυβέρνησης, σε όλες τις ευρωπαϊκές χώρες, αλλά και στην Ελλάδα, να καταπνίξουν αυτό που βρίσκεται στη βάση του θεσμού του πανεπιστημίου, που δεν είναι άλλο από την ελεύθερη παραγωγή και διακίνηση έρευνας και γνώσης.

 Το ίδιο το άρθρο 16 του Συντάγματος πάλι αναγνωρίζει ρητά ότι η τέχνη και η επιστήμη, η διδασκαλία και η έρευνα είναι και πρέπει να είναι ελεύθερες. Θέτω το εξής ερώτημα, γιατί σήμερα, ξαναλέω, γίνεται μια συζήτηση, επί των ιδεολογικοπολιτικών και οικονομικών αρχών και των διαφορετικών αντιλήψεων της Ν.Δ. και απ’ όσο φαίνεται της πλειοψηφίας των Κομμάτων της Αντιπολίτευσης, κατά πόσο η έρευνα και η γνώση είναι και θα συνεχίσουν να είναι ελεύθερες, όταν στον πυρήνα του συγκεκριμένου νομοσχεδίου βρίσκεται, όχι κάτι καινούργιο, αλλά η ιδεοληπτική εμμονή της συντηρητικής παράταξης, τουλάχιστον από τη δεκαετία του ’90, όταν προσωπικά ήμουν φοιτήτρια, η οποία ήθελε να εισάγει βάναυσα, αντιδεοντολογικά, κάθε είδους επιχειρηματικό συμφέρον και ενδιαφέρον, για να το πω πιο ουδέτερα, όχι μόνο στα πανεπιστήμια, αλλά σε όλη την δημόσια εκπαίδευση.

Ένα ερώτημα, για παράδειγμα, ένα παρεπόμενο αυτής της στενής πρόσδεσης της παραγωγής και διακίνησης γνώσης στην τριτοβάθμια εκπαίδευση, από οικονομικά και επιχειρηματικά συμφέροντα, αφορά για παράδειγμα την επίπτωση, που θα έχει αυτή η απόλυτη πρόσδεση στον τομέα των ανθρωπιστικών επιστημών. Στο πανεπιστήμιο, που προετοιμάζει, που εδώ και τρία χρόνια, τουλάχιστον, πολύ μεθοδευμένα η Κυβέρνηση της Ν.Δ. και η Υπουργός, κυρία Κεραμέως, δεν υπάρχει καμία απολύτως πρόβλεψη για τις λεγόμενες ανθρωπιστικές επιστήμες. Δεν είναι τυχαίο να αναφέρω ότι ο νυν Υπουργός Ανάπτυξης, ο κ. Άδωνις Γεωργιάδης, είχε αποκαλέσει την Κοινωνιολογία, ως την επιστήμη της Αριστεράς, γι’ αυτό και η κυρία Κεραμέως την κατάργησε. Άρα, το πανεπιστήμιο, που οραματίζεται και που νομοθετεί, τώρα, η κυρία Υπουργός, δεν έχει να κάνει σε τίποτε με αυτό που ήταν, είναι και θα πρέπει να παραμείνει να είναι, ο λεγόμενος homo universalis της αναγέννησης, δηλαδή. Το ενεργό δρών υποκείμενο, αυτό που ο κύριος Πρωθυπουργός προχθές αποκάλεσε ως «κοινωνία των πολιτών», ο πολίτης, που θα έχει σφαιρική γνώση, κριτική σκέψη.

Αυτό που περνάει και επιδιώκει να περάσει η κυρία Κεραμέως, με το συγκεκριμένο νομοθέτημα, δεν είναι καθόλου πάταξη της ανεργίας των νεαρών επιστημόνων, μιας και πλέον από το πανεπιστήμιο, που έχουμε μπροστά μας στο νομοθέτημα, θα βγαίνουν στρατιές δεκάδες χιλιάδες ανέργων επιστημόνων, με ένα συνονθύλευμα γνώσεων, με πτυχία, που δεν θα έχουν κανένα αντίκρισμα στην αγορά εργασίας, διότι δεν διασφαλίζονται ρητά μέσα στο νομοσχέδιο τα επαγγελματικά δικαιώματα. Αντί να χτυπήσει η κυρία Υπουργός αυτή την παθογένεια της ανώτατης εκπαίδευσης, στην Ελλάδα, ότι κατά καιρούς και σε διάφορες δεκαετίες, διάφοροι Υπουργοί του ΠΑΣΟΚ και της Νέας Δημοκρατίας ίδρυαν πανεπιστημιακές σχολές, χωρίς να εξασφαλίζουν επαγγελματικά δικαιώματα, έρχεται και το επαναλαμβάνει με το συγκεκριμένο νομοσχέδιο. Ποιος είναι ο απώτερος πολιτικός στόχος; Να ιδρυθεί, να δημιουργηθεί, το νέο προλεταριάτο, που θα συσσωρεύει υποτιθέμενα πτυχία, που δεν θα είναι πτυχία, θα είναι μόνο πιστοποιήσεις, χωρίς κανένα απολύτως αντίκρισμα στην αγορά εργασίας.

Θα κλείσω με την παρατήρηση, ότι είναι ανεκδιήγητη επίσης η εισαγωγή από το παράθυρο της αντεπιστημονικής διάκρισης, μεταξύ τεχνολογικής και πανεπιστημιακής μόρφωσης. Δεν μπορεί να υπάρχει πρόβλεψη, μέσα σε άρθρο, για τμήματα εφαρμοσμένων επιστημών, διάρκειας επτά εξαμήνων, χωρίς την πρακτική άσκηση, χωρίς την πτυχιακή εργασία. Δεν θέλουμε, κυρία Υπουργέ, ως άνεργοι πτυχιούχοι, στρατιές, δεκαπλασιασμό άνεργων πτυχιούχων. Θέλουμε τα πτυχία μας να είναι και ισότιμα και ισάξια, σε διεθνές επίπεδο και όχι ίδια με αυτά των κολεγίων. Θέλουμε με τα πτυχία μας να μπορούμε να εργαστούμε και γι’ αυτό πρέπει να υπάρξει πολιτική αλλαγή και πρέπει να υπάρξει σαφής διαρθρωτική αλλαγή της ελληνικής οικονομίας. Με την Κυβέρνηση της Νέας Δημοκρατίας, τίποτε από όλα αυτά δεν είναι εφικτό. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, σας ευχαριστώ. Σας θυμίζω ότι θα συνεχίσουμε με τη δεύτερη συνεδρίαση, με την ακρόαση των φορέων, αύριο το πρωί στις 9:00 π.μ. στην ίδια Αίθουσα.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Σενετάκης Μάξιμος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Γκιόκας Ιωάννης, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 18.15΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**